陶渊明诗：羲农去我久，举世少复真。汲汲鲁中叟，弥缝使其淳。又曰： 此中有真意，欲辩已忘言。 东坡云： 渊明欲仕则仕，不以求之为嫌；欲隐则隐，不以去之为高。饥则扣门而求食，饱则具鸡黍以迎客。古今贤之，贵其真也。 葛鲁卿为赞，罗端良为记，皆发此意。萧统疵其闲情，杜子美讥其责子，王摩诘议其乞食，何伤于日月乎？《述酒》一篇之意，惟韩子苍知之。
《咏贫士诗》云： 昔在黄子廉，弹冠佐名州。一朝辞吏归，清贫略难俦。 愚按：《风俗通》曰： 颍川黄子廉，每饮马辄投钱于水，其清可见矣。 《吴志·黄盖传》：故南阳太守黄子廉之后。
《古辞》：鸡鸣高树巅，狗吠深宫中。陶渊明《归田园诗》二句效此，唯改 高 为 桑 、 宫 为 巷 。
少陵《和严武军城早秋诗》：已收滴博云间戍，更夺蓬婆雪外城。的博岭，在维州。见《韦皋传》。蓬婆山，在柘州。见《元和郡县志》。
《饮中八仙》，其名氏皆见于《唐史》，唯焦遂事迹，仅见于《甘泽谣》。
《石壕吏》，盖陕州陕县石壕镇也。见《九域志》、《舆地广记》。本崤县，唐改为硖石，熙宁六年省为镇。
《新安吏》仆射如父兄，《汝坟》之诗曰： 虽则如燬，父母孔迩。 此诗近之。山谷所谓：论诗未觉《国风》远。
少陵善房次律，而《悲陈陶》一诗不为之隐；昌黎善柳子厚，而《永贞行》一诗不为之讳。公议之不可掩也如是。
《赠严阁老诗》：扈圣登黄閤，明公独妙年。《旧史·严武传》：迁给事中，时年三十二。给事中属门下省，开元曰黄门省，故云黄閤。少陵为左拾遗，亦东省之属，故云： 官曹可接联。 近世用此诗为宰辅事，误矣。《通鉴》：王涯谓给事中郑肃、韩佽曰： 二阁老不用封敕。 此唐人称给事中为阁老也。
公安送李晋肃入蜀，盖即李贺之父。
王无功《三月三日赋》：聚三都之丽人。 长安水边多丽人， 语本此。
土门壁甚坚，杏园度亦难。土门口在镇州获鹿县，即井陉关也。郭子仪自杏园渡河，围卫州。董秦为濮州刺史，移镇杏园渡。地盖在卫州汲县，非长安曲江池之杏园也。
 杜位宅守岁 ，按《李林甫传》，杜位，林甫诸婿也。 四十明朝过 ，《年谱》谓：天宝十载，时林甫在相位，盍簪列炬之盛，其炙手之徒欤。又《寄杜位诗》：近闻宽法离新州，想见怀归尚百忧。逐客虽皆万里去，悲君已是十年流。其流贬盖以林甫故。
《示獠奴阿段》，《北史》獠无名字，以长幼次第呼之。丈夫称阿谟、阿段，妇人称阿夷、阿等之类，皆语之次第称谓也。
李尚书之芳。考诸《唐史》，之芳，蒋王恽之曾孙。广德初，诏兼御史大夫，使吐蕃，被留二岁，乃得归，拜礼部尚书。故少陵诗有 奉使失张骞，史阁行人在 之句。
杨绾谥文贞，比部郎中苏端持异议。 雨过苏端 ，岂即斯人欤？然少陵称其文章有神交有道，而端终为憸人，岂晚谬乎？
《可叹行》云： 丈夫正色动引经，丰城客子王季友。群书万卷常暗诵，《孝经》一通看在手。豫章太守高帝孙，引为宾客敬颇久。 季友，肃、代间诗人也。殷璠谓其诗放荡，爱奇务险，然而白首短褐。钱起有《赠季友赴洪州幕下诗》云： 列郡皆用武，南征所从谁？诸侯重才略，见子如琼枝。 此即豫章宾客之事也。少陵谓：王也论道阻江湖，期以致君尧舜。季友不但工诗而已。太守宗室。少陵谓：邦人思之比父母。鲍钦止云： 江西观察使李勉，时季友兼监察御史，为副使。
《出瞿唐峡诗》：五云高太甲，六月旷抟扶。注：不解五云之义。尝观王勃《益州夫子庙碑》云： 帝车南指，遁七曜于中阶；华盖西临，藏五云于太甲。 《酉阳杂俎》谓：燕公读碑，自 帝车 至 太甲 四句，悉不解。访之一公，一公言：北斗建午，七曜在南方。有是之祥，无位圣人当出。 华盖 以下，卒不可悉。愚谓：老杜读书破万卷，必自有所据，或入蜀见此碑而用其语也。《晋·天文志》：华盖杠旁六星曰六甲，分阴阳而配节候。太甲恐是六甲一星之名，然未有考证。以一行之邃于星历，张燕公、段柯古之殚见洽闻，而犹未知焉，姑阙疑以俟博识。
《赠闾丘师太常博士均之孙》谓：凤藏丹霄暮，龙去白水浑。盖称均之文也。考之《旧史》，成都闾丘均，景龙中为安乐公主所荐，起家拜太常博士。公主诛，贬循州司仓。进不以道，其文不足观也已。
 终始任安义 之句，萧使君之贤可见矣。少陵自注其事，足以砥薄俗，惜其名不传也。
 陈仓石鼓又已讹 ，按陈仓，在唐为凤翔宝鸡县。石鼓，在天兴县南，乃雍县也。魏太武自东平趣邹山，见始皇石刻，使人排而仆之。 峄山之碑野火焚 ，盖此时也。
《遣兴》云： 门户有旌节。 注：引杨国忠以剑南旌节导驾。二字出《周礼》，少陵岂用《新唐史》语哉？
《金华山诗》：上有蔚蓝天，垂光抱琼台。放翁云： 蔚蓝乃隐语天名。 按《度人经》作 郁蓝 。
《成都诗》：初月出不高，众星尚争光。谓肃宗初立，盗贼未息也。胡文定《通鉴举要补遗序》曰： 毂冥濛，众星争耀。 语本于此。
鲜于京兆，仲通也；张太常学士，均、垍也。所美非美，然昌黎之於于頔、李实，类此。杜、韩二公晚节所守，如孤松劲柏，学者不必师法其少作也。
《野望诗》：西山白雪三奇戍，南浦清江万里桥。按《唐·地理志》：彭州导江县有三奇戍。《韦皋传》：遣大将陈洎等，出三奇西南。《备边录》所谓三奇营也。一本作 三年 ，赵氏本作 三城 ，当从旧本 三奇 为是。潏水李氏云： 老杜读书，多不曾尽见。其所读之书，则不能尽注。其间又用方言，如 岸溉土锉 ，乃黔蜀人语，须是博问多读。
《八哀诗》，将相宗室之外，名士有三焉：苏源明不污伪爵，其最优乎；李邕细行弗饬，次也；郑虔大节已亏，下矣。
 借问悬车守，何如俭德临？  不过行俭德，盗贼本王臣。 明皇以侈致乱，故少陵以俭为救时之砭剂。
《别李义诗》：丈人嗣王业。又云： 道国继德业，丈人领宗卿。 按《唐书·宗室表、传》：道孝王元庆次子询之子微，嗣王终宗正卿李义，盖微之子也。
《送顾八分文学》，赵氏《金石录》以为前太子文学、翰林院待诏顾诫奢。《醉歌行》云： 东吴顾文学。 即诫奢也。注谓顾况，误。
《李潮八分小篆歌》：潮也奄有二子成三人。《金石录》云： 潮书唯《慧义寺弥勒像碑》与《彭元曜志》，其笔法亦不绝工，非韩、蔡比也。
《郑驸马宅宴洞中》，今考少陵作《皇甫德仪碑》云： 有女临晋公主，出降代国长公子荥阳潜曜。 又云： 忝郑庄之宾客，游窦主之山林。 郑潜曜，见《孝友传》。
《桥陵诗》：石门雾露白，玉殿莓苔青。《旧史》郑颢梦为联句，与此同。《得房公池鹅诗》：凤凰池上应回首，为报笼随王右军。宋元宪以鹅赠梅圣俞，圣俞以诗谢曰： 昔居凤池上，曾食凤池萍。乞与江湖客，从教养素翎。 宋得诗不悦。圣俞之意，本于少陵。
陶靖节之《读山海经》，犹屈子之赋《远游》也。 精卫衔微木，将以填沧海。刑天舞干戚，猛志故常在。 悲痛之深，可为流涕。
真文忠公曰： 杜牧之、王介甫赋息妫、留侯等作，足以订千古是非。
《文选注》：五言自李陵始。《文心雕龙》云： 《召南·行露》，始肇半章；孺子《沧浪》，亦有全曲；《暇豫》优歌，远见春秋；《邪径》童谣，近在成世。 则五言久矣。
《古诗十九首》，或云枚乘，疑不能明也。《驱马上东门》、《游戏宛与洛》，辞兼东都，非尽是乘作。《文心雕龙》云： 《孤竹》一篇，傅毅之词。
鹤山云： 《礼》于生子曰诗负，于祝嘏曰诗怀。诗之为言承也，情动于中，而言以承之，故曰诗。
《列女传·式微》，二人之作，联句始此。皮日休云： 柏梁七言，联句兴焉。 《文心雕龙》云： 联句共韵，柏梁余制。
《左传》有《虞殡》，《庄子》有《绋讴》，挽歌非始于田横之客。
韦孟在邹诗曰： 我既仙逝，心存我旧，梦我渎上，立于王朝。其梦如何？梦争王室。其争如何？梦王我弼。 吕成公曰： 孟既致为臣而归，拳拳之意犹如此。
《吴语》越王告吴王曰： 民生于地上，寓也。 老莱子曰： 人生于天地之间，寄也。寄者固归。 《古诗》人生忽如寄，本于此。
东方朔有八言、七言，考之《风》、《雅》， 尚之以琼华乎而 ，七言也； 我不敢效我友自逸 ，八言也。
《雕龙》云： 张衡《怨篇》，清典可味。 《御览》载衡《怨诗》曰： 秋兰，嘉美人也。猗猗秋兰，植彼中阿。有馥其芳，有黄其葩。虽曰幽深，厥美弥嘉。之子之远，我劳如何？
陈思王《灵芝篇》曰： 伯瑜年七十，彩衣以娱亲。 今人但知老莱子之事，而不知伯瑜。
陆务观云： 古诗有倡有和，有杂拟、追和之类，而无和韵者。唐始有用韵，谓同用此韵。后有依韵，然不以次。最后有次韵，自元、白至皮、陆，其体乃成。
《诗苑类格》谓：回文出于窦滔妻所作。《文心雕龙》云： 回文所兴，则道原为始。 又傅咸有回文反复诗，温峤有回文诗，皆在窦妻前。皮日休曰： 傅咸反复兴焉，温峤回文兴焉。
左思《白发赋》：星星白发，生于鬓垂。诗用 星星 字，出于此。
韩子苍曰： 柏梁作而诗之体坏，河梁作而诗之意乖。
李义山谓昌黎文若元气，荆公谓少陵诗与元气侔，唯韩、杜足以当之。
山谷云： 学老杜诗，所谓刻鹄不成犹类鹜也。 后山谓：山谷得法于少陵。朱文公云： 李、杜、韩、柳，初亦学《选》诗，然杜、韩变多，而柳、李变少。变不可学，而不变可学。
朱文公编《小学》书，其《答刘子澄》谓：《古乐府》及杜子美诗可取者多，令其喜讽咏，易入心，最为有益。今本《乐府》及诗皆不取，岂修改而删之欤？子澄著《训蒙新书、外书》。
韩文公《城南联句》 礼鼠拱而立 ，出《关尹子》：圣人师拱鼠，制礼。《远游联句》 开弓射鴅吺 ，《古文尚书》 驩兜 字也。《管子》云： 鴅然若謞之静。 即 驩 字。又《雨中联句》 高居限参拜 ，《战国策》顿弱曰： 臣之义不参拜。 二字本此。
《送广帅诗》：上日马人来。《唐书·环王传》：西屠夷，盖马援还，留不去者，才十户，隋末孳衍至三百，皆姓马，俗以其寓，故号马留人，与林邑分唐南境。《演蕃露》引《传灯录》：中印度，乃在西域。其说误矣。
《抱朴子》曰： 俗士多云： 今月不如古月之朗。  李太白诗有《古朗月行》，又《把酒问月》云： 今人不见古时月，今月曾经照古人。
王胄以 庭草 一句，为隋炀所忌。《初学记》载胄《雨晴诗》：风度蝉声远，云开雁路长。亦佳句也。
 忍过事堪喜 ，杜牧之《遣兴诗》也。吕居仁《官箴》引此，误以为少陵。俗言 忍事敌灾星 ，司空表圣诗也。
韦处厚《盛山十二诗》，韩文公为序，今见于《唐诗纪事》。十二诗谓：《隐月岫》、《流杯渠》、《竹嵒》、《绣衣石榻》、《宿云亭》、《梅溪》、《桃坞》、《胡卢沼》、《茶岭》、《盘石磴》、《琵琶台》、《上士瓶泉》也。
伊川曰： 凡人家法，须月为一会以合族。古人有 花树韦家宗会法 可取也。  宗会法 今不传，岑参有《韦员外家花树歌》：君家兄弟不可当，列卿太史尚书郎。朝回花底常会客，花扑玉缸春酒香。韦员外失其名，此诗见一门华鄂之盛。
《墨子》谓西施之沈其美也，岂亦如隋之于张丽华乎？ 一舸逐鸱夷 ，特见于杜牧诗，未必然也。
张碧，字太碧；黄居难，字乐地，慕太白、乐天也。亦李赤之类欤。
陆鲁望《杂讽》云： 红蚕缘枯桑，童麋来触犀。歌鹅惨于冰，赤舌可烧城。 皆用《太玄》语。又《南征诗》 绕帐生犀一万株 ，宋元宪诗 帐犀森别校 、 犀株卫帐并儿勇 ，景文诗 合宴传餐帐绕犀 ，皆用此。
毛泽民诗：不须买丝绣平原，不用黄金铸子期。本李贺、贯休诗。
李义山《咏贾生》云： 可怜夜半虚前席，不问苍生问鬼神。 马子才《咏文帝》云： 可怜一觉登天梦，不梦商岩梦櫂郎。 虽同一律，皆有新意。
唐以诗取士，钱起之《鼓瑟》，李肱之《霓裳》是也。故诗人多。韩文公荐刘述古，谓举于礼部者，其诗无与为比。钱起，名在第六，《豹舄赋》。
罗昭谏《咏松》曰： 陵迁谷变须高节，莫向人间作大夫。 其志亦可悲矣。唐六臣，彼何人哉？昭谏说钱癿举兵讨梁，见《通鉴》，其忠义可见。视奴事朱温之杜荀鹤，犹粪土也。
《宋书·乐志·陌上桑》曰 《楚辞钞》以《九歌》、《山鬼》篇增损为之。 东坡因《归去来》为词，亦此类也。
诗一字至七字，张南史《花》、《竹》、《草》是也。一字至十字，文与可《竹》、《石》是也。
 一丛深色花，十户中人赋 ，白乐天谓牡丹也。 岂知两片云，戴却数乡税 ，郑云叟谓珠翠也。侈靡之蠹甚矣。
韩文公诗 离家已五千 ，注：引沈休文《安陆王碑》 平涂不过七百 ，而不知 弼成五服，至于五千 ，本《书》语也。奚以泛引为？
唐彦谦诗：啖螯讥《尔雅》，卖饼斥《公羊》。事出《晋书》、《魏志》。
白乐天《迂叟诗》：初时被目为迂叟，近日蒙呼作隐人。又云： 自哂此迂叟，少迂老更迂。 则迂叟之名，不独司马公也。
 尧韭舜荣 ，梁元帝《玄览赋》始用之。李群玉《蒲涧寺诗》：涧有尧时韭，山余禹代粮。
致堂云： 古乐府者，诗之旁行也。词曲者，古乐府之末造也。 陆务观云： 倚声制词，起于唐之季世。
寒山子诗，如施家两儿，事出《列子》；羊公鹤，事出《世说》。如子张、卜商，如侏儒、方朔，涉猎广博，非但释子语也。对偶之工者，青蝇白鹤，黄籍白丁，青蚨黄绢，黄口白头，七札五行，绿熊席、青凤裘。而《楚辞》尤超出笔墨畦径，曰： 有人兮山陉，云卷兮霞缨。秉芳兮欲寄，路漫兮难征。心惆怅兮狐疑，蹇独立兮忠贞。
司空表圣云： 戴容州叔伦。谓：诗家之景，如蓝田日暖，良玉生烟，可望而不可置于眉睫之前也。 李义山 玉生烟 之句，盖本于此。
《古诗》 何能待来兹 ，兹，年也。《左传》今兹，注云： 此岁。 《吕氏春秋》：今兹美禾，来兹美麦。
梁元帝《赋得兰泽多芳草诗》。古诗为题，见于此。
韩文公云： 六字常语一字难。 《文心雕龙》谓：善为文者，富于万篇，贫于一字。
王俭四言，颇有子建、渊明余风。其《侍太子九日玄圃宴》云： 秋日在房，鸿雁来翔。寥寥清景，蔼蔼微霜。草木摇落，幽兰独芳。眷言淄苑，尚想濠梁。既畅旨酒，亦饱徽猷。有来斯悦，无远不柔。
刘苞《九日诗》：曲终高宴罢，景落树阴移。陆务观：夕阳频见树阴移。
吴会，谓吴、会稽二郡也。石湖辩之甚详。魏文帝《杂诗》：适与飘风会。又曰： 行行至吴会。
应璩《百一诗》：室广致凝阴，台高来积阳。出《吕氏春秋》。
李虚己初与曾致尧倡酬，致尧谓曰： 子之诗虽工，而音韵犹哑。 虚己初未悟，既而得沈休文所谓 前有浮声，后须切响 ，遂精于格律。
诗言志。 秀干终成栋，精钢不作钩 ，包孝肃之志也。 人心正畏暑，水面独摇风 ，丰清敏之志也。
张文饶曰： 处心不可著，著则偏；作事不可尽，尽则穷。先天之学，止是此二语，天之道也。 愚谓：邵子诗 夏去休言暑，冬来始讲寒 ，则心不著矣。 美酒饮教微醉后，好花看到半开时 ，则事不尽矣。
杜正献公诗：因念古圣贤，名为千古垂。何尝广居室？俭为后人师。亚圣乐簟食，寑丘无立锥。文终防势夺，景威耻家为。文园四壁立，郑公小殿移。陈正献公诗：遗汝子孙清白在，不须厦屋太渠渠。二贤相之清风，可以愧木妖之习。
雁湖注荆公诗，于《明妃曲》 汉恩自浅胡自深，人间乐在相知心 ，则引范元长之语，以致其讥。《日出堂上饮》之诗 为客当酌酒，何预主人谋 ，则引郑氏《考槃》之误，以寓其贬。《君难托》之诗曰： 世事反复那得知，谗言入耳须臾离 ，则明君臣始终之义，以返诸正。愚按：杨元素谓：介甫诗 今人未可轻商鞅，商鞅能令政必行 ，今睹其行事，已颇类之矣。言，心声也，其可掩乎？
东坡文章好讥刺，文与可戒以诗云： 北客若来休问事，西湖虽好莫吟诗。 晚年，郭功父寄诗云： 莫向沙边弄明月，夜深无数采珠人。 饶德操、黎介然、汪信民寓宿州，作诗有略诋及时事者，吕荥阳闻之，作《麦熟》、《缲丝》等四诗，以讽止之。自此不复有前作。
后山云： 苏公之门有客四人：黄鲁直、秦少游、晁无咎则长公之客也，张文潜则少公之客也。 鲁直诗云： 晁子智囊可以括四海，张子笔端可以回万牛。 文潜诗云： 长公波涛万顷陂，少公巉秀千寻麓。黄郎萧萧日下鹤，陈子峭峭霜中竹。秦文倩丽舒桃李，晁论峥嵘走珠玉。 可以见一时文献之盛。
 衣上六花非所好，亩间盈尺是吾心。  何由更得齐民暖，恨不偏于宿麦深。 《雪诗》无出晏元献、韩持国之右。
晏元献诗：二龙骖夏服，双鹤记尧年。宋元宪诗：轩野龙催驭，尧宫鹤厌寒。刘敬叔《异苑》：太康二年，冬大寒，南州人见二白鹤于桥下，曰： 今兹寒，不减尧崩年。 故山陵挽章用之。
《符瑞图》：日二黄人守者，外国人来降。宋景文云： 青帝回风还习习，黄人捧日故迟迟。 翟公巽云： 青女霜如失，黄人日故迟。
司马公《早朝诗》：太白明如李。出《汉·天文志》：荥惑逾岁星，居其东北半寸所如连李。又《即事》云： 雨不成游布路归。 出《左传》：自朝布路而罢。今《集》中皆注云： 恐误。 盖未考也。
更无柳絮随风起，惟有葵花向日倾。见司马公之心。浮云世事改，孤月此心明。见东坡公之心。
东坡《次韵朱公掞初夏诗》：谏苑君方续承业，醉乡我欲访无功。隋乐运，字承业，录夏、殷以来谏争事，名《谏苑》。文帝览而嘉焉。注谓：《南史》李承业作《谏苑》。误矣。
《答王定国诗》：谨勿怨谤谗，乃我得道资。淤泥生莲花，粪壤出菌芝。赖此善知识，使我枯生荑。此尹和静所谓困穷拂郁，能坚人之志而熟人之仁也。《诗》曰： 它山之石，可以攻玉。
浮云世事改，孤月此心明。坡公晚年所造深矣。
夏均父诗：栾城去声色，老坡但称快。呜呼二法门，近古绝伦辈。尝观栾城为《欧阳公碑》云： 公之于文，雍容俯仰，不大声色而义理自胜。 栾城评品文章至佳者，独云不带声色，盖得于公也。欧阳公《与梅圣俞书》云： 快哉，快哉！老夫当避路，放他出一头地。 东坡看人文字，于所酷爱者，但称快而已，亦得于公也。
陆务观记东坡诗 翠欲流 ，谓：蜀语鲜翠，犹言鲜明也。愚按：嵇叔夜《琴赋》云： 新衣翠粲。 李周翰注：翠粲，鲜色。李善注引《子虚赋》：翕呷翠粲。张揖曰： 翠粲，衣声。 《汉书》作 萃蔡。 萃音翠。班倢伃赋：纷綷縩兮纨素声。其义一也。以鲜明为翠，乃古语。
后山云： 少好诗，老而不厌。及一见黄豫章，尽焚其稿而学焉。豫章以谓譬之弈焉，弟子高师一著，仅能及之，争先则后之。 此可为学文之法。
东坡与欧阳晦夫诗三首。晦夫，名辟，桂州人，梅圣俞有诗送之云： 我家无梧桐，安可久留凤？ 东坡南迁至合浦，晦夫时为石康令，出其诗稿数十幅。事见《桂林志》。注坡诗者以为文忠之族，非也。
《夏小正》：九月荣鞠。东坡诗云： 黄花候秋节，远自《夏小正》。 注止引《月令》，非也。司马公《春帖子》：候雁来归北，寒鱼陟负冰。亦用《夏小正》。
山谷诗，晚岁所得尤深。鹤山称其以草木文章，发帝杼机；以花竹和气，验人安乐。
《题苏若兰回文锦诗图》云： 亦有英灵苏蕙手，只无悔过窦连波。 连波，窦滔字也。《武后记》云： 因述若兰之多才，复美连波之悔过。
《物理论》云： 虚无之谈，无异春蛙秋蝉，聒耳而已。 山谷《演雅》 春蛙夏蜩更嘈杂 ，本于此。
《题王黄州墨迹》：掘地与断木，智不如机舂。圣人怀余巧，故为万物宗。注不言所出，尝观孔融《肉刑论》云： 贤者所制，或逾圣人。水碓之巧，胜于断木掘地。 此诗意本于此。机舂，即水碓也。
《立春诗》：看镜道如咫。出《汲冢周书》王子曰： 远人来欢，视道如尺。
《呈吉老县丞诗》：觟［角虒］今无种，蒲卢教未形。注云： 觟［角虒］，此两姓，今无人。 按《太玄·难》上九云： 角觟［角虒］，终以直，其有犯。 二字与 解豸 同。亦见王充《论衡》云： 一角之羊也。 注误矣。
 八百老彭嗟杖晚 ，出《庄子释文》：彭祖至七百岁，犹曰悔不寿，恨杖晚而唾远。 醇朴乃器师 ，二字出《荀子》。
《江西道院赋》：堂密有美枞。出《尔雅注》：《尸子》谓松柏之鼠，不知堂密之有美枞。
后山《挽司马公》云： 辍耕扶日月，起废极吹嘘。 与老杜 桑麻深雨露，燕雀半生成 相似。生成、吹嘘，字若轻而实重。
张文潜《咏孔光》云： 试问不言温室木，何如休望董贤车。 仲弥性《咏韦执谊不看岭南图》云： 政恐崖州如有北，却应未肯受谗夫。 二诗诛奸谀之萧斧也。
朱云为槐里令，上书求见，而即得对，成帝时言路犹未塞也。张文潜诗曰： 直言请剑斩安昌，勿谓朱游只素狂。君看汉家文景业，张侯能以一言亡。
南丰《麻姑山诗》（送南城罗尉）仿《庐山高》而不逮，绝唱寡和也。
唐子西 佳月明作哲，好风圣之清 ，本于李诚之 山如仁者静，风似圣之清。 朱新仲 无人马为二，对饮月成三 ，本于秦少游 身与杖藜为二，影将明月成三。 陆务观 谁其云者两黄鹄，何以报之双玉盘 ，本于新仲 何以报之青玉案，我姑酌彼黄金罍 。叶少蕴 逸人旧住子午谷，诗客独寻丁卯桥 ，务观用之。程致道 明知计出柏马下，正拟身全木雁中 ，敖器之用之。
或问崔德符作诗之要，曰： 但多读而勿使，斯为善。 张芸叟云： 年逾耳顺，方敢言诗。 未窥六甲，先制五言者，观此可以戒。
曾文昭公《河间诗》云： 南北车书久混同，河间今有楚人风。独惭太守非何武，已见州闾出两龚。 谓彦和兄弟也。《童蒙训》以为曾子宣作，恐误。
徐师川以谏议召，程致道在西垣封还除书，言与中贵人唱和 鱼须 之句，为人所传。朱文公《语录》云： 师川游庐山，遇宦者郑谌，与之诗。 后村谓：《徐集》不载 鱼须 之篇。愚考《集》中有《次韵郑本然居士》云： 颇知鹤胫缘诗瘦，早弃鱼须伴我闲。 本然居士，岂即郑谌欤？鱼须，笏也。
朱新仲《咏颜鲁公》云： 千五百年如烈日，二十四州唯一人。 又《咏昭君》云： 当时夫死若求归，凛然义动单于府。不知出此肯随俗，颜色如花心粪土。
《本草》：菊，一名傅延年。朱新仲诗：三径谁从陶靖节？重阳惟有傅延年。前未有用者。
梁文靖公克家。《梅花诗》云： 九鼎燮调终有待，百花羞涩敢言芳。 用王沂公之意，亦魁天下，位宰相。然梁公之句，失于雕琢。
诚斋始学江西，既而学五字律于后山，学七字绝句于半山，最后学绝句于唐人。
诚斋《读贞观政要》云： 拔士新丰逆旅中，怀贤鸭绿水波东。酒倾一斗鸢肩客，醋设三杯羊鼻公。 羊鼻公，谓魏郑公。见《龙城录》。
攻媿记张武子之语，水禽有名信天公者。按《晁景迂集》：黄河有信天缘，常开口待鱼。
苏云卿，广汉人，隐东湖。张魏公为相，使帅漕挽其来。一夕遁去，不知所之。真文忠为诗曰： 魏公孤忠如孔明，赤手能支天柱倾。苏公高节如子陵，寸胶解使黄河清。等是世间少不得，问津耦耕各其适。后人未可轻雌黄，两翁之心秋月白。
南塘《挽赵忠定公》云： 空令考亭老，垂白注《离骚》。 杨楫《跋楚辞集注》云： 庆元乙卯，治党人方急。赵公谪死于道，先生忧时之意，屡形于色。一日，示学者以所释《楚辞》一篇。
孙烛湖《读通鉴诗》：簿书流汗走君房，那得狂奴故意降？努力诸公了台阁，不烦鱼雁到桐江。又曰： 清浊无心陈仲弓，圆机聊救汉诸公。末流不料儿孙误，千古黄初佐命功。 朱文公谓：二绝甚佳。
平园诗：生戎马，死佛狸。荆公诗：生白，杀青。皆佳对。
鹤山诗：只期玉女是用谏，肯为金夫不有躬。本于 玉汝 、 金吾 之对。
林和靖诗：怪书披月看铜墙。放翁文有 铜墙鬼炊 之语，出东方朔《神异经》。
田园图史分贫富，鼎鼐楼台辨有无。洪舜俞诗，用庞颖公、寇莱公事。
本朝绝句，有夹漈《咏汉高祖》五言，乃唐于季子诗。又荆公绝句《咏叔孙通》，亦见《宋景文公集》。
《演蕃露》云： 搏黍为莺，不知何出。 盖未考《诗·葛覃注》也。《缃素杂记》不知麦秋出《月令》，亦此类。《能改斋漫录》考古语所出，详且博矣，然 首如飞蓬 见于《诗》，乃以左思赋为始； 树桃李者夏得休息 ，见于《说苑》，乃以狄梁公事为始。若此者非一，是以君子无轻立论。
《方言》：斟，益也。凡病少愈而加剧，谓之不斟，或谓之何斟。吕居仁《答曾吉父诗》：记我今年病不斟。盖用此，而不知者改为 不禁 。
《韦玄成传》：五世圹僚。言五世无官也。吕成公铭汤烈母云： 汤世圹僚，委祉于后。 而婺本改为 圹辽 。东坡《春帖》用 翠管银罂 ，出老杜《腊日诗》，而注者改为 银钩 。此邢子才所以有 日思误书 之语也。
吕居仁诗：弱水不胜舟，有此积立铁。又云： 何知若人胸，中有积立铁。 出老杜《铁堂峡诗》：壁色立积铁。又云： 准拟春来泰出游。 出《汉书·田叔传》。又云： 日月已秋罢。 出《元帝纪》。
赵紫芝诗谓：辅嗣易行无汉学，玄晖诗变有唐风。
潘庭坚《题岳麓寺道乡台》曰： 坡仙不谪黄，黄应无雪堂。道乡不如新，此台无道乡。青山非其人，山灵能颉颃。一落名胜手，境与人俱香。悲吟倚空寂，临眺生慨慷。道乡不可作，承君不可忘。 陈枢密宗礼，景定间，持节广东，有诗云： 山川只为蛮烟累，姓字多因谪籍香。 御史虞虙劾之，陈坐谪。其后陈召入，虙镌官。
吴吉甫以晚科试漕闱，《捣药兔长生诗》云： 真水黄芽长，香风玉杵鸣。不为三窟计，永伴一轮明。 省试，《圣人之道犹日中赋》，用 阙抟之月，见沫之星。 第七联云： 桑榆已晚，尚期一战之收。
汤伯纪《自儆》云： 春秋责备贤者，造物计校好人。一点莫留余滓，十分成就全身。 此老晚节，庶几践斯言也。
薛士龙诗：左角蛮攻触，南柯檀伐槐。的对也。
徐渊子诗：植杞必植梓，艺兰仍艺荪，过庭遗训在，凿楹故书存。盖以 梓荪 喻 子孙 也。凿楹，出《晏子春秋》。李义山诗：经出宣尼壁，书留晏子楹。
任元受《七夕诗》：切勿填河汉，须留洗甲兵。意亦新。
伊川先生不作诗，唯《寄王子真诗》云： 我亦有丹君信否，用时还解寿斯民。 先生入嵩山，子真已候于松下。问何以知之，曰： 去年已有消息来矣。 盖先生前一年欲往，以事而止。子真名筌，岐下阳平人。元丰中，赐号冲熙处士。张芸叟为《功行碑》，谓超世之资，与陈图南侔。
建隆初，诏五代时命官，投状叙理，复命之。郭恕先诗云： 为逢末劫归依佛，不就新恩叙理官。 飞龙在天，利见大人，而犹不屈，其志如此。
《文鉴》取蔡确《送将归赋》，犹《楚辞后语》之取息夫躬也。
浮溪诗：人间何事非戏剧，鹤有乘轩蛙给廪。《水经注》引《晋中州记》：惠帝为太子，令曰： 若官虾蟆，可给廪。 《晋书》无此语。
张芸叟曰： 岐山石鼓，是《车攻》诗也。 我车既攻，我马既同 ，则所取也。 其鱼维何，维鲂及鱮。何以贯之，维以杨柳 ，则所不取者也。 先儒凡今《诗》所无者，尽目为逸诗，误矣。见致堂《论语说》。
朱文公曰： 顾况诗有集，皆不及见韦应物集者之胜。 今按：《韦集》有顾况《奉同郡斋雨中宴集诗》云： 好鸟依嘉树，飞雨洒高城。况与数君子，列座分两楹。文雅一何丽，林堂含余清。我公未归朝，游子不待晴。白云帝乡远，沧江枫叶鸣。拜手欲无言，零泪如酒倾。寸心已摧折，别离方骨惊。安得凌风翰，肃肃宾天京。
程可久沙随先生。《自题眄怡斋》云： 乞得胶胶扰扰身，霜筠露菊便相亲。劝君莫厌羹藜藿，违己由来更病人。六月松风万籁寒，笙竽频到枕屏间。夜深梦绕康庐阜，瀑布溅珠过药栏。葵花已过菊花开，万里西风拂面来。问字今朝几人至，细看屐齿破苍苔。
朱新仲云： 唐之诗人，达者唯高适。 适位不过常侍，本朝欧、王、苏、黄出，徐、陈、韩、吕继之八人，一相、三执政、三从官，何其盛也！
山谷诗云： 能与贫人共年谷，必有明月生蚌胎。 为富不仁者可以警。
少陵诗：东屯稻田一百顷，北有涧水通青苗。东屯，乃公孙述留屯之所，距白帝五里，稻米为蜀第一。郡给诸官俸廪，以高下为差，帅漕月得九斗。王龟龄诗云： 少陵别业古东屯，一饭遗忠畎亩存。我辈月叨官九斗，须知粒粒是君恩。 东屯有青苗陂。
有问 心远 之义于胡文定公者，公举上蔡语曰： 莫为婴儿之态，而有大人之器；莫为一身之谋，而有天下之志；莫为终身之计，而有后世之虑。此之谓 心远 。
宋正甫诗：三圣传心惟主一，《六经》载道不言真。
攻媿先生书桃符云： 门前莫约频来客，坐上同观未见书。
葛鲁卿《借书诗》：大胜扬雄辞子骏，更殊班嗣阻君山。
朱希真避地广中，作《小尽行》云： 藤州三月作小尽，梧州三月作大尽，哀哉官历今不颁，忆昔升平泪成阵。我今何异桃源人，落叶为秋花作春。但恨未能与世隔，时闻丧乱空伤神。 唐李益《问路侍御六月大小》云： 野性迷尧历，松窗有道经。故人为柱史，为我数阶蓂。
山谷诗：金石在波中，仰看万物流。出《孟子注》：万物皆流，而金石独止。
野处《雪诗》：天上长留滕六住，人中会有葛三来。葛三事，出《太平广记》。葛仙公第三子。
王逢原诗：退之昔裁诗，颇以豪横恃。暮年意气得，金玉多自慰。买居纪厢荣，顾影乐冠佩。喜将闾巷好，持与妻子议。彼哉何足道？进退兹焉系？安知九列荣，顾是德所累。 谓《南内朝贺归》及《示儿诗》也。朱子曰： 此篇所夸，乃《感二鸟》。符读书之成效极致，而《上宰相书》，所谓行道忧世者，已不复言矣。 邓志宏亦谓：爱子之情则至矣，导子之志则陋也。
致堂曰： 韩退之赋石鼓曰： 孔子西行不至秦，故不见录。 孔子编《诗》岂必身历而后及哉？信斯言也，《车邻》、《驷铁》，胡为而收之也？
荆公《伤杜醇》曰： 隐约不外求，耕桑有妻子。藜杖牧鸡豚，筠筒钓鲂鲤。 《吊王致》曰： 老妻稻下收遗秉，稚子松间拾堕樵。 二人，四明乡先生也。固穷守道如此，今人知者鲜矣。利欲滔滔，廉耻寥寥，孰能景慕前修哉！
唐子西《内前行》云： 宅家喜得调元手。 唐时宫中，谓天子为宅家。《通鉴》：韩建发兵围十六宅，诸王呼曰： 宅家救儿！ 刘季述等至思政殿，皇后趋至，拜曰： 军容勿惊宅家。
文宋瑞《指南录·为或人赋》云： 悠悠成败百年中，笑看柯山局未终。金马胜游成旧雨，铜驼遗恨付西风。黑头尔自夸江总，冷齿人能说褚公。龙首黄扉真一梦，梦回何面见江东！ 南齐乐豫谓徐孝嗣曰： 人笑褚公，至今齿冷。 谓褚渊也。
翁与可《上徐直翁诗》：六丈谋谟同辈服，二郎官职乃翁知。
郑德言侃。为国子、博士，私试策问师道，祭酒不悦，台评及之。李艮翁丑父。为诗饯之曰： 诸生幸不笑韩愈，官长何因骂郑虔？
柳文云： 王氏子著论，非班超不能读父兄之书，而力徼狂疾之功以为名。先君子尝为《投笔诗》，其末云： 兰台旧家学，胡不绍箕裘。
邓志宏曰： 诗有四忌：学白乐天者忌平易，学李长吉者忌奇僻，学李太白者忌怪诞，学举子诗者忌说功名。


《三五历纪》：天去地九万里，《淮南子》以为五亿万里。《春秋元命包》：阳极于九，周天八十一万里。《洛书甄曜度》：一度千九百三十二里，天地相去十七万八千五百里。《孝经援神契》：周天七衡六间，相去万九千里八百三十三里三分里之一，合十一万九千里。从内衡以至中衡，中衡以至外衡，各五万九千五里。《关令内传》：天地南午北子，相去九千万里；东卯西酉，亦九千万里；四隅空相去九千万里；天去地四十千万里。天有五亿五万五千五百五十里，地亦如之。各以四海为脉。《论衡》：天行三百六十五度，积凡七十三万里，天去地六万余里。《灵宪》：自地至天一亿万六千二百五十里。垂天之晷，薄地之仪，皆千里而差一寸。《周髀》：天离地八万里。冬至之日，虽在外衡，常出极下地上二万里。《周礼疏》：案《考灵耀》从上临下八万里。天以圆覆，地以方载。《河图括地象》：西北为天门，东南为地户。天门无上，地户无下，极广长，南北二亿三万一千五百里，东西二亿三万三千里。《广雅》：天圜南北二亿三万三千五百里七十五步，东西短减四步，周六亿十万七百里二十五步。从地至天亿一万六千七百八十七里半。下度地之厚，与天高等。《天度》云： 东方七宿七十五度，南方七宿百一十二度，西方七宿八十度，北方七宿九十八度四分度之一，四方三百六十五度四分度之一。度二千九百三十二里，二十八宿间相距，积百七万九百一十三里，径三十五万六千九百七十里。 《月令正义》：《考灵耀》云： 一度二千九百三十二里，千四百六十一分里之三百四十八。周天百七万一千里，是天圆周之里数也。以围三径一言之，直径三十五万七千里，此二十八宿周回直径之数也。然二十八宿之外，上下东西，各有万五千里，是为四游之极，谓之四表。据四表之内，并星宿内总三十八万七千里。天之中央上下正半之处，一十九万三千五百里。地在于中，是地去天之数也。 安定胡先生云： 南枢入地下三十六度，北枢出地上三十六度，状如倚杵，此天形也。一昼一夜之间，凡行九十余万里。人一呼一吸谓之一息，一息之间，天行八十余里。人之一昼一夜，有一万三千六百余息，是故一昼一夜而天行九十余万里。 致堂胡氏谓：天虽对地而名，未易以智识窥，非地有方所可议之比也。
《河图括地象》云： 天左动起于牵牛，地右动起于毕。 《尸子》云： 天左舒而起牵牛，地右辟而起毕、昴。 《尔雅注》：牵牛斗者，日月五星之所终始，故谓之星纪。
杨倞注《荀子》云： 天无实形，地之上空虚者，尽皆天也。 其说本于张湛《列子注》，谓自地而上则皆天矣，故俯仰喘息，未始离天也。
《黄帝书》曰： 天在地外，水在天外，水浮天而载地。 又曰： 地在太虚之中，大气举之。 道书谓：风泽洞虚，金刚乘天。佛书谓：地轮依水轮，水轮依风轮，风轮依虚空，虚空无所依。风泽洞虚者，风为风轮，所谓大气举之也。泽为水轮，所谓浮天载地也。金刚乘天者，道家谓之刚风，岐伯谓之大气。葛稚川云： 自地而上，四千里之外，其气刚劲者是也。 张湛解《列子·汤问》曰： 太虚无穷，天地有限。 朱文公曰： 天之形虽包于地之外，而其气常行乎地之中，则风轮依虚空可见矣。
《三礼义宗》：天有四和。昆仑之四方，其气和暖，谓之和。天道左转，一日一夜，转过一度。日月左行于天，而转一日一夜，匝于四和。愚按：《周髀》云： 天地四极四和。 注：谓四和者，谓之极。子午卯酉，得东西南北之中。《义宗》之说本此。
《白虎通》曰： 日月径千里。 徐整《长历》曰： 大星径百里，中星五十，小星三十。 晋鲁胜《正天论》，谓以冬至之后，立晷测影，准度日月星。案日月裁径百里，无千里。星十里，不百里。未详其说。
《月令正义》引《前汉·律历志》：二十八宿之度，不载四分度之一。愚谓：天度列为二十八宿，唯斗有余分。《续汉志》斗二十六，四分退二。《晋志》斗二十六，分四百五十五。皆有余分。唐一行谓：《太初历》今赤道星度，其遗法也。《续汉志》黄道度与前志不同。贾逵论云： 五纪论日月循黄道，南至牵牛，北至东井。率日，日行一度，月行十三度十九分度七。今史官一以赤道为度，不与日月行同。 而沈存中谓：二十八宿度数，皆以赤道为法，唯黄道度有不全度者，盖黄道有斜有直，故度数与赤道不等。蔡伯静亦谓：历家欲求日月交会，故以赤道为起算之法。《月令正义》引赤道度，其以是欤？《淮南子·天文训》箕十一四分一，与汉、晋《志》不同。
日右转，星左转，约八十年差一度。汉文帝三年甲子，冬至，日在斗二十二度；唐兴元元年甲子，冬至，日在斗九度。九百六十一年差十三度。见李肇《国史补》。裴胄问董生云： 贞观三年己丑，冬至，日在斗十二度，每六十年余差一度。此李淳风之说也。汉太初元年丁丑，冬至，日在斗二十度，至庆历甲申，《崇天历》冬至，日在斗五度八十四分，每八十五年退一度。每年不及者一分差。见《武经总要》。岁差之说不同。 贾逵云： 古历冬至日在建星，即今斗星。《太初历》冬至日在牵牛初。 何承天云： 尧冬至，日在须女十度。《太初历》冬至，在牵牛初四分。《景初历》在斗二十一。 祖冲之云： 汉初用《秦历》，冬至日在牛六度，《太初历》日在牛初，《四分法》日在斗二十二。晋姜岌以月蚀，知冬至在斗十七。今参以中星，课以蚀望，冬至日在斗十一。通而计之，未盈百载，所差二度。 沈存中云： 《颛帝历》冬至，日宿斗初，今宿斗六度。《尧典》日短星昴，今日短星东壁。
信都芳曰： 浑天覆观，以《灵宪》为文；盖天仰观，以《周髀》为法。 刘智谓：黄帝为盖天，颛顼造浑仪。《春秋文曜钩》谓：帝尧时，羲和立浑仪。而本朝韩显苻《浑仪法要序》，以为伏羲立浑仪。未详所出。
《后汉·天文志》：黄帝始受《河图》，鬭苞授规日月星辰之象。故星官之书，自黄帝始。鬭苞，似是人名氏，当考。
刻之长短，由日出之早晚。景之长短，由日行之南北。此语盖出于方氏《礼记解》。
《观象赋》，后魏张渊撰。见《后魏书》。《初学记》云 宋张镜 ，非也。
《大象赋》，《唐志》谓黄冠子李播撰。李台《集解》：播，淳风之父也。今本题杨炯撰，毕怀亮注。《馆阁书目》题张衡撰，李淳风注。薛士龙书其后曰： 专本巫咸星赞，旁览不及《隋书》。时君能致之兰台，坐卧浑仪之下，其所论著，何止此耶？ 愚观赋之末曰： 有少微之养寂，无进贤之见誉。耻附耳以求达，方卷舌以幽居。 则为李播撰无疑矣。播仕隋高祖时，弃官为道士。时未有《隋志》，非旁览不及也。张衡著《灵宪》，杨炯作《浑天赋》，后人因以此赋附之，非也。
《步天歌》，《唐志》谓：王希明丹元子。今本司天、右拾遗、内供奉王希明撰，乔令来注。《二十八舍歌》、《三垣颂》、《五行吟》，总为一卷。郑渔仲曰： 隋有丹元子，隐者之流也，不知名氏，作《步天歌》，句中有图，言下见象。王希明纂《汉、晋志》释之。 然则王希明、丹元子，盖二人也。
沈约《宋志》：五星聚者有三：周将伐殷，聚房；齐桓将霸，聚箕；汉高入秦，聚东井。周、汉以王，齐以霸。襄陵许氏谓：恒星不见，星陨如雨，齐桓之祥也。沙鹿崩，晋文之祥也。桓将兴而天文隳，文欲作而地理决，王道之革也。
后汉永建初，李郃上书曰： 赵有尹史，见月生齿龁毕大星，占有兵变。赵君曰： 天下共一毕，知为何国也？ 下史于狱。其后公子牙谋杀君，如史所言。 《天文志》注：《李氏家书》。按太史公《天官书》：昔之传天数者，赵尹皋。又谓：皋，唐甘石因时务论其书传。尹史，即尹皋也。其占验，仅见于此。《赵世家》不载。
星家有甘石、巫咸三家，太史公谓殷商巫咸。考之《书》：伊陟赞于巫咸，作《咸乂》四篇。又曰： 在太戊，巫咸乂王家。 孔安国云： 巫氏也。 马融谓殷之巫也，郑康成谓巫官。孔颖达云： 咸、贤父子并为大臣，必不世作巫官，言巫氏是也。 《后汉·天文志》乃云： 汤则巫咸。 当以《书》为正。《史记正义》：巫咸，吴人。今苏州常熟县西海隅山上有巫咸、巫贤冢，并识之以广异闻。郭璞《巫咸山赋序》：巫咸以鸿术为帝尧之医。此又一巫咸也。
《庄子》言傅说乘东维，骑箕尾，而比于列星。古赋有云： 傅说奉中闱之祠。 注云： 傅说一星，在尾北后河中，盖后宫女巫也。 说为商良相，岂为后宫女巫祈子而祷祠哉？此天官之难明者也。
《春秋繁露》云： 天不刚，则列星乱其行；君不坚，则邪臣乱其官。故为天者务刚其气，为君者务坚其政。 丁鸿《日食封事》：天不可以不刚，不刚则三光不明；王不可以不强，不强则宰牧纵横。其言出于此。
元祐末，日食不尽如钩。元符末，日食正阳之朔。此皆有阴慝见于9象，志壹之动气也。
元祐七年三月望，月食既。王岩叟言：《汉·历志》月食之既者，率二十三食而复既。按元丰八年八月望，食之既，今未及二十三食而复既，则是不当既而既也。愚谓：月食之既，犹儆戒如此，况日食乎！
医书《素问》之中，亦尝有九星之言。王冰注云： 上古世质人淳，九星垂明。中古道德稍衰，标星藏曜，故星之见者七焉。九星谓：天蓬、天内、天冲、天辅、天禽、天心、天任、天柱、天英。此盖从标而为始，所谓九星者此是也。 《楚辞》刘向《九叹》云： 讯九鬿音祈。与六神。 注：九鬿，谓北斗九星也。《补注》谓：北斗七星，辅一星在第六星旁，又招摇一星在北斗杓端。《北斗经疏》云： 不止于七而全于九，加辅、弼二星故也。 与《素问注》不同。《曲礼》招摇在上，注：招摇星在北斗杓端，主指者。《正义》引《春秋运斗枢》云： 北斗七星：第一天枢，第二旋，第三机，第四权，第五衡，第六开阳，第七摇光。摇光则招摇也。 《淮南·时则训》注：招摇，斗建也。《楚辞补注》以招摇在七星之外，恐误。徐整《长历》曰： 北斗七星间，相去九千里，皆在日月下。其二阴星不见者，相去八千里。
王介甫云： 云，阴中之阳。风，阳中之阴。 朱文公云： 纬星，阴中之阳。经星，阳中之阴。 按《素问·天元纪大论》：天有阴阳，地亦有阴阳，故阳中有阴，阴中有阳。
颜之推《归心篇》：孔毅父《星说》，皆仿屈子《天问》之意。然《天问》不若《庄子·天运》之简妙。巫咸祒之言，不对之对，过柳子《天对》矣。傅玄《拟天问》，见《太平御览》。
古诗 黄姑织女时相见 之句，此所云 黄姑 ，即 河鼓 也，吴音讹而然。
《黄帝风经》曰： 调长祥和，天之善风也。折扬奔厉，天之怒风也。 见《御览》。《周官》：小祝宁风旱。汉代田之法，能风与旱。此昌黎所以讼风伯也。
《太平御览》以五色云列于咎征。宋景平元年，有云五色如锦，而徐羡之废帝。韩魏公五色云见之事，不见于国史，疑家传之增饰也。
《龙城录》 月落参横 之语，《容斋随笔》辨其误，然古乐府《善哉行》云： 月没参横，北斗阑干。亲友在门，忘寝与餐。 《龙城录》语本此，而未尝考参星见之时也。
《天经》，绍兴三十年王及甫上。朱文公谓：类集古今言天者，极为该备。
星始则见于辰，终则伏于戌。自辰至戌正于午，中于未。《尧典》举四时之正，以午为中；《月令》举十二时之中，以未为中。以火星论之，以午为正，故《尧典》言日永星火，以正仲夏。以未为中，故《月令》言季夏昏火中。至申为流，故《诗》曰 七月流火 。以辰为见，以戌为伏，故《传》曰： 火见于辰，火伏而蛰者毕。 诸星亦然。《诗·定之方中》亦以十月中于未也。朱子曰： 尧时昏旦星中于午。《月令》差于未，汉、晋以来又差。今比尧时似差及四分之一。
《后魏·天象志》曰： 班史以日晕五星之属，列《天文志》。薄蚀慧孛之比，入《五行说》。七曜一也，而分为二《志》，故陆机云： 学者所疑。
凡星皆出辰没戌，故五星为五辰。十二舍亦为十二辰。
弧与建星，非二十八宿，而昏明举之者，由弧星近井，建星近斗。《月令正义》。二十八宿连四方为名者，唯箕、斗、井、壁四星。《诗正义》。
《唐·天文志》：咸通中，荧惑镇太白，辰星聚于毕、昴，在赵、魏之分。诏镇州王景崇被衮冕，军府称臣以厌之。衰世之政，其怪如此。是谓人妖，何以弭变？
《月令》凡二傩：一以季春，一以仲秋。郑康成谓：阴气右行，季春之中，日行历昴；阳气左行，仲秋之月，宿直昴、毕。昴有大陵积尸之气，气佚则厉鬼随而出行，于是索室驱疫以逐之。王居明堂礼曰： 季春出疫于郊，以攘春气。仲秋九门磔攘，以发陈气，御止疾疫。 然则民之疾，系乎日星之行度。古者，圣君范围于上，贤相变理于下，是为天地之良医。皇建有极，五福锡民，莫不寿考且宁。傩所以存爱民之意而已。
《唐志》：测景在浚仪岳台。按宋次道《东京记》：宣德门前天街西第一岳台坊，今祥符县西九里有岳台。《图经》云： 昔魏主遥事霍山神，筑此台祷于其上，因以为名。
历数

《太初历》以前，历上元泰初四千六百一十七岁，至于元封七年，复得阏逢摄提格之岁。孟康注：此为甲寅之岁。《大事记解题》：按《通鉴目录》、《皇极经世》，太初元年，岁次丁丑，当考。愚按：《大衍历议》云： 《洪范传》曰： 历记始于颛顼，上元太始，阏蒙摄提格之岁，毕陬之月，朔日，己巳立春，七曜俱在营室五度。 秦《颛顼历》元起乙卯，汉《太初历》元起丁丑，推而上之，皆不值甲寅。犹以日月五纬，复得上元本星度，故命曰阏蒙摄提格之岁，而实非甲寅。 其说可以补《解题》之遗。
《大衍历议》曰： 《考灵曜》、《命历序》皆有甲寅元，其所起在《四分历》。庚申元后百十四岁，纬所载壬子冬至，则其遗术也。 按《汉志》鲁釐公五年正月辛亥朔旦冬至，《殷历》以为壬子。《隋志》：《春秋纬命历序》云： 僖公五年正月壬子朔旦冬至。 然则纬与《殷历》同，故刘洪曰： 《甲寅历》于孔子时效。 即《命历序》所谓孔子修《春秋》用《殷历》也。《晋志》姜岌曰： 考其交会不与《殷历》相应。 《春秋分记》曰： 周正皆建子也，今推之历法，积之气候验之日食，则春秋隐、桓之正，皆建丑。庄、闵、僖、文、宣之正，建子及丑者相半。至成、襄、昭、定、哀之正，而后建子，间亦有建亥者，非一代正朔，自异尚也，历乱而不之正也。
历有小历，有大历。唐曹士蒍《七曜符天历》，一云《合元万分历》，本天竺历法，以显庆五年庚申为历元，雨水为岁首，世谓之小历，行于民间。石晋《调元历》用之。后周王朴校定大历，削去符天之学，为《钦天历》。
刘贶曰： 历动而右移，律动而左转。
刘洪曰： 历不差不改，不验不用。未差无以知其失，未验无以知其是。失然后改之，是然后用之。 李文简以为至论。:
蓂荚谓之历草，田俅子曰： 尧为天子，蓂荚生于庭，为帝成历。 而《大戴·明堂篇》谓：朱草日生一叶，至十五日生十五叶，十六日一叶落，终而复始。唐《律赋》有 朱草合朔 。古有云： 梧桐不生，则九州异。 注：谓一叶为一月，有闰十三叶。平园《闰月表》：用梧桐之叶十三。
纳甲之法，朱文公谓：今所传京房占法，见于《火珠林》者，是其遗说。《参同契》借以寓行持进退之候。虞翻云： 日月垂天，成八卦象：三日暮震象；月出庚八日兑象；月见丁十五日乾象。月盈甲壬十六日旦巽象。月退辛二十三日艮象；月消丙三十日坤象；月灭乙晦夕朔旦坎象；水流戊日中离象，火就巳。 虞与魏伯阳皆会稽人，其传盖有所自。汉上朱氏云： 乾纳甲、壬，坤纳乙、癸，震纳庚，巽纳辛，坎纳戊，离纳己，艮纳丙，兑纳丁。庚、戊、丙三者，得于乾。辛、己、丁三者，得于坤。始于甲、乙，终于壬、癸，而天地五十五数具焉。又有九天九地之数，乾纳甲壬，坤纳乙癸，自甲至壬，其数九，故曰九天。自乙至癸，其数九，故曰九地。九天九地之说者，九天之上，六甲子也；九地之下，六癸、酉也。
五运六气，一岁五行主运各七十二日。少阴君火，太阴湿土，少阳相火，阳明燥金，太阳寒水，厥阴风木。而火独有二。天以六为节，故气以六期为一备。地以五为制，故运以五岁为一周。《左氏》载医和之言曰： 天有六气，降生五味。 即《素问》五六之数。《易》、《洪范》、《月令》其致一也。杨退修谓：五运六气，通之者唯王冰，然迁变行度，莫知其始终次序。程子曰： 气运之说，尧、舜时十日一雨，五日一风，始用得。
朱文公尝问蔡季通，十二相属起于何时？首见何书？又谓：以二十八宿之象言之，唯龙与牛为合，而他皆不类。至于虎当在西，而反居寅；鸡为鸟属，而反居西，又舛之甚者。《韩文考异》：《毛颖传》封卯地谓十二物，未见所从来。愚按： 吉日庚午，既差我马 ，午为马之证也。 季冬出土牛 ，丑为牛之证也。蔡邕《月令论》云： 十二辰之会，五时所食者，必家人所畜，丑牛、未羊、戌犬、酉鸡、亥豕而已。其余虎以下非食也。 《月令正义》云： 鸡为木，羊为火，牛为土，犬为金，豕为水。但阴阳取象多途，故午为马，酉为鸡，不可一定也。 十二物，见《论衡·物势篇》。《说文》亦谓巳为蛇象形。
自帝尧元年甲辰至宋德祐丙子，凡三千六百三十三年。帝尧而上，六阏逢无纪。致堂云： 有书契以来，凡几鸿荒，几至德矣。《广雅》自开辟至获麟，二百七十六万岁，分为十纪，盖茫诞之说。 刘道原《疑年谱》谓：大庭至无怀氏，无年而有总数。尧、舜之年，众说不同。《三统历》次夏、商、西周，与《汲冢纪年》及《商历》差异，况开辟之初乎？王质景文云： 浑沦以前，其略见于释氏之《长含经》。开辟以后，其详见于邵氏之《皇极经世》。
以十一星行历，推人命贵贱，始于唐贞元初，都利术士李弥乾。《聿斯经》本梵书。程子谓：三命是律，五星是历。晁氏谓：冷州鸠曰： 武王伐殷，岁在鹑火，月在天驷，日在析木之津，辰在斗柄，星在天鼋。 五星之术，其来尚矣。
《定之方中》，公刘之诗，择地之法也。 我辰安在？ 论命之说也。《传》云： 不利子商。 则见姓之有五音。《诗·吉日》 维戊 、 庚午 ，则见支干之有吉凶。
《五代史·马重绩传》：漏刻之法，以中星考昼夜为一百刻，六十分刻之二十为一时，时以四刻十分为正，此自古所用也。今考《五代会要》：晋天福三年，司天台奏《漏刻经》云： 昼夜一百刻，分为十二时，每时有八刻三分之一。六十分为一刻，一时有八刻二十分。四刻十分为正前，十分四刻为正后，二十分中心为时正。 上古以来，皆依此法。欧阳公作史，于 六十分 之上，阙 八刻 二字，不若《会要》之明白。
《数术记遗》云： 世人言 三不能比两 ，乃云 捐闷 与 四维 。 甄鸾注《艺经》曰：  捐闷 者，周公作。先布本位，以十二时相从。徐援称 捐闷 是奇两之术。 《御览》引《艺经》作 悁闷 。 三不能比两 者，孔子所造，布十干于其方，戊己在西南。 四维 ，东莱子所造，布十二时四维。
桓谭《新论》曰： 老子谓之玄，杨子谓之太玄。 石林谓：《太玄》皆《老子》绪余。老氏道生一，一生二，二生三。三之为九，故九而九之为八十一章。《太玄》以一玄为三方，自是为九，而积之为八十一首。《金楼子》云： 扬雄有《太玄经》，杨泉有《太元经》。
《潜虚》，心学也，以元为首，心法也。人心其神乎，潜天而天，潜地而地。温公之学，子云之学也。《先天图》皆自中起，万化万事生乎心，岂惟先天哉！《连山》始《艮》，终而始也。《归藏》先《坤》，阖而辟也。《易》之《乾》，太极之动也，《玄》之中，一阳之初也。皆心之体，一心正而万事正，谨始之义在其中矣。邵子曰： 《玄》其见天地之心乎？ 愚于《虚》亦云： 《虚》之元，即《乾》、《坤》之元，即《春秋》之元，一心法之妙也。 张文饶《衍义》以养气释元，似未尽本旨。
《管子·幼官篇》：冬十二始寒尽刑，十二小榆赐予，十二中寒收聚，十二中榆大收，十二寒至静，十二大寒之阴。注云： 阴阳之数，日辰之名。 盘洲于闰十一月，用中榆立闰，盖出于此。
《国史志》云： 历为算本。治历之善，积算远，其验难而差迟；治历之不善，积算近，其验易而差亦速。
历元始于冬至，卦气起于《中孚》。《豳诗》于十月， 曰为改岁 。周以十一月为正，盖本此。 曰为改岁 ，用周正。 何以卒岁 ，乃夏正。


《战国策》张仪说秦王曰： 世有三亡，而天下得之。 姚氏云： 《韩非子》第一篇《初见秦》文与此同。 鲍氏失于考证。吕成公《丽泽集》文，取此篇。
邹忌不如徐公美，《新序》云： 齐有田巴先生，行修于外。王闻其贤，聘之，将问政焉。田巴改制新衣，拂饬冠带，顾谓其妾，妾曰： 佼。 将出门，问其从者，从者曰： 佼。 过于淄水，自照视，丑恶甚焉。遂见齐王，齐王问政，对曰： 今者大王召臣，臣问妾，妾爱臣，谀臣曰 佼 ；问从者，从者畏臣，谀臣曰 佼 。臣至临淄水而观，然后知丑恶也。今王察之，齐国治矣。  与邹忌之言略同。洪景卢谓：《孟子》所书齐景公问晏子，与《管子·内言·戒篇》相似，盖传记若是者多矣。
齐负郭之民有狐咺者，正议闵王，斮之檀衢。按《吕氏春秋·贵直论》：狐援说齐湣王曰： 殷之鼎陈于周之廷，其社盖于周之屏，其干戚之音，在人之游。亡国之音，不得至于庙；亡国之社，不得见于天；亡国之器陈于廷，所以为戒。王必勉之。其无使齐之大吕陈之廷，无使太公之社盖之屏，无使齐音充人之游。 齐王不受。狐援出而哭国五日，其辞曰： 先出也，衣絺紵；后出也，满囹圄。吾今见民之洋洋然东走，而不知所处。 齐王问吏曰： 哭国之法若何？ 吏曰： 斮。 王曰： 行法。 狐援乃言曰： 有人自南方来，鲋入而鲵居，使人之朝为草而国为墟。殷有比干，吴有子胥，齐有狐援。已不用若言，又斮之东闾。每斮者以吾参夫二子者乎！ 《汉·古今人表》作 狐爰 ，注：即狐咺也。愚谓：杀诤臣者必亡，狐援其洩冶之类乎！
齐威王封即墨大夫，燕取齐七十余城，唯莒、即墨不下。田单以即墨破燕。齐王建将入秦，即墨大夫入见，画临晋、武关之策，建不听而亡。吁，何即墨之多君子也！建能听即墨大夫之谋，则齐可以胜秦矣。国未尝无士也。
《太平御览》引《战国策》曰： 吴子问孙武曰： 敌人保山据险，擅利而处，粮食又足，挑之则不出，乘间则侵掠，为之奈何？ 武曰： 分兵守要，谨备勿懈。潜探其情，密候其怠。以利诱之，禁其牧采。久无所得，自然变改。待离其故，夺其所爱。  今本无之。
乐间入赵，燕王以书谢焉。《新序》以为惠王遗乐毅书。
《新序》乐毅书：君子绝交无恶言，去臣无恶声。
战国有两公孙弘，一在齐，为孟尝君见秦昭王；一在中山，言司马熹招大国之威求相。与汉平津侯为三。《韩子》云： 公孙弘断发而为越王骑。 是又一人也。
《禹贡正义》郑康成云： 《战国策》：碣石在九门。 姚宏云： 《战国策》遗逸，如司马贞引 马犯谓周君 、徐广引 韩兵入西周 、李善引 吕不韦言周三十七王 、欧阳询引 苏秦谓元戎以铁为矢 、《史记正义》引 九门本有宫室而居 ，今本所无。
晏元献论秦穆公以由余为贤，用其谋伐戎。夫臣节有死无贰，戎使由余观秦，终竭谋虑，灭其旧疆，岂钟仪操南音，乐毅不谋燕国之意哉？秦穆之致由余而辟戎土也，失君君臣臣之训矣。元献之论，有补世教，故录之。
唐太宗问褚遂良曰： 舜造漆器，禹雕其俎。 其事见《韩子》。由余对秦穆公曰： 舜作食器，流漆墨其上，国之不服者十三。禹作祭器，墨染其外，朱画其内，国之不服者三十三。
薛士龙曰： 齐威之霸，不在阿、即墨之断，而在毁誉者之刑。 今按：毁誉者，乃佞臣周破胡。见《列女传》。
《大事记》魏以田文为相，《解题》曰： 田文与孟尝君姓名适同而在前，《吕氏春秋·审分览》作商文，所载 吴起问答 ，与《史记》略同。 西山《读书乙记》谓：田文，游侠之宗主，以主少国疑自任，未知其可也。误以为孟尝君。
王逸云： 屈原为三闾大夫。三闾之职，掌王族三姓，曰昭、屈、景。屈原序其谱属，率其贤良，以厉国士。 汉兴，徙楚昭、屈、景于长陵，以强干弱支，则三姓至汉初犹盛也。庄子曰： 昭、景也，著戴也；甲氏也，著封也。非一也。 说云： 昭、景、甲三者，皆楚同宗也。 甲氏，其即屈氏欤？秦欲与楚怀王会武关，昭睢、屈平皆谏王无行。襄王自齐归，齐求东地五百里，昭常请守之，景鲤请西索救于秦，东地复全。三闾之贤者，忠于宗国，所以长久。
《陈轸传》卞庄子刺虎，《战国策》作 管庄子 ，《索隐》引《战国策》作 馆庄子 。馆，谓逆旅舍。其人字庄子。
晋、楚之争霸在郑，秦之争天下在韩、魏。林少颖谓：六国卒并于秦，出于范睢远交近攻之策。取韩、魏以执天下之枢也，其远交也。二十年不加兵于楚，四十年不加兵于齐，其近攻也。今年伐韩，明年伐魏，更出迭入无宁岁，韩、魏折而入于秦，四国所以相继而亡也。秦取六国，谓之蚕食，盖蚕之食叶，自近及远。《古史》云： 范睢自为身谋，未见有益于秦。 愚谓：此策不为无益，然韩不用韩玘，魏不废信陵，则国不亡。
周赧王卒于乙巳，明年丙午，秦迁西周公，而东周君犹存也。壬子，秦迁东周君，而周遂不祀。作史者，当自丙午至壬子，系周统于七国之上，乃得春秋存陈之义。《大事记》周赧后即系秦，朱子以为未当，《纲目》以七国如楚、汉并书之。
七国，齐、魏、赵、韩皆大夫篡，楚为黄，秦为吕，唯燕为旧国，召公之泽远矣。惠王不用乐毅，太子丹乃用荆轲，其能国乎？
老泉谓：秦之忧在六国，蜀最僻，最小，最先取；楚最强，最后取，非其忧在蜀也。愚谓：取蜀则楚在掌中矣，白起所以再战而烧夷陵也。
鲁仲连书：富比乎陶、卫。延笃注《战国策》云： 陶朱公子荆。 王邵云： 魏冉封陶，商君封卫。 今按：商君封于商，非封卫也。
李文叔《书战国策》曰： 为是说者非难，而载是说者为不易得。使秦、汉而后，复有为是说者，必无能载之者矣。 愚观董晋之答回纥语，李怀光、谭忠之说刘总，词气雄健，有先秦风，韩、杜二公之笔力，足以发之也。《董晋行状》、《燕将录》。
秦昭王五十一年灭周，是岁汉高祖生于丰沛。天道之倚伏，可畏哉！《史记》昭王五十一年，赧王卒。皇甫谧曰： 高祖生。
秦庄襄王元年，灭东周。三年，始皇立，而柏翳之秦亦灭。二世元年，废卫君，是岁诸侯之起者五国。三年，而秦亡。然则灭人之国，乃所以自灭也。
秦皇欲以一至万，新莽推三万六千岁历纪，宋明帝给三百年期，其愚一也。汉世祖曰： 日复一日，安敢远期十岁乎？ 真帝王之言哉！
魏公子退让，而口不忍献五城；尹翁归不私，而不敢见其邑子。是以君子正容以悟之，使人之意也消。
箝语燔书，秦欲愚其民而不能愚陈涉；指鹿束蒲，高欲愚其君而不能愚子婴。
韦昭《洞历记》：纣无道，比干知极谏必死，作《秣马金阙歌》。古歌尚质，必无 秣马金阙 之语，盖依托也。
贾生《过秦》曰： 秦孝公据殽、函之固。 春秋时，殽，桃林，晋地，非秦有也。
史记正误
《索隐》、《正义》、《史剡》、《通鉴考异》、《古史》、《大事记解题》所考正者，皆不著。
《五帝本纪》列黄帝、颛、辛、尧、舜，谓： 孔子所告宰予，儒者或不传，及《春秋》、《国语》，发明《五德》、《系姓》章矣。《书》缺有间，乃时见于他说。 五峰胡氏曰： 仲尼《系易》，历叙制器致用，兼济生民者，独称牺、农、黄帝、尧、舜氏，盖以是为五帝也，而颛、辛无闻焉。太史公所载，特形容之虚语尔。 朱文公曰： 《易大传》，孔圣之言；八卦，文字之祖，何故遗而不录？
舜年二十以孝闻，年三十尧举之，年五十摄行天子事，年六十一代尧践帝位。践帝位三十九年。《书正义》曰： 舜年六十二为天子。《大禹谟》：朕宅帝位三十有三载，乃求禅禹。《孟子》云： 舜荐禹于天十七年。 是在位五十年明矣。《史记》皆谬。
《夏本纪》：太康崩，弟仲康立。仲康崩，子相立。相崩，子少康立。《左传正义》曰： 太康失邦，及少康绍国，尚有百载，乃灭有穷。《本纪》不言羿、浞之事，是迁说之疏。
《殷本纪》：祖乙迁于邢。《书正义》曰： 郑玄云： 祖乙去相居耿，而国为水所毁，于是修德以御之，不复徙也。
小辛立，殷复衰，百姓思盘庚，乃作《盘庚》三篇。与《书序》违，非也。
太甲既立三年，伊尹放之于桐宫。居桐宫三年，悔过反善。伊尹乃迎而授之政，谓太甲归亳之岁。已为即位六年，迁说妄也。
祖己嘉武丁之以祥雉为德，立其庙为高宗，遂作《高宗肜日》及《训》。与《书序》相违。
帝阳甲之时，殷衰，自中丁以来，废适而更立诸弟子。弟子或争相代立，比九世乱。《皇王大纪》曰： 以其世考之，自沃丁至阳甲，立弟者九世。 中丁之名，误也。
太戊，为太甲之孙。《三代表》云： 太戊，小甲弟。 则亦是沃丁弟，太甲子。《书正义》谓：《本纪》、《世表》必有一误。
《周本纪》：不窋末年，夏氏政乱，去稷不务，不窋以失其官而奔戎狄之间。《周语》云： 不窋自窜于戎狄之间。 韦昭云： 不窋去夏而迁于豳。 《诗正义》：案《公刘》之篇，公刘避乱适豳。公刘者，不窋之孙。
古公有长子曰太伯，次曰虞仲。太姜生季历。《左传正义》曰： 如《史记》之文，似王季与太伯别母，迁言疏缪。太伯、虞仲辟季历适荆蛮，若有适庶，不须相辟。知其皆同母也。
诗人道西伯，盖受命之年称王，而断虞芮之讼。欧阳公以为妄说。五峰胡氏曰： 诗人言文王受命，指其至诚动天，得天人之助耳。 李子思曰： 以虞芮质成之年，为文王兴王业之初则可，而谓文王于是自称王则不可。 朱文公谓：《武成》有 惟九年大统未集 之说，若以在位五十年推之，不知九年当从何处数起？亦未见史迁全不是，欧公全是，不若两存之。刘道原曰： 迁不见《古文尚书》，以文王受命七年而崩。孔安国见《武成篇》，故《泰誓传》曰： 周自虞芮质厥成，诸侯并附。 以为受命之年，至九年文王卒。刘歆《三统历》以为九年。
武王祭于毕，观兵盟津。欧阳公曰： 《伯夷传》又载父死不葬之说，皆不可为信。 程子曰： 观兵必无此理。今日天命绝，则纣是独夫，岂容更待三年？ 林氏曰： 汉儒以观政转为观兵，而为周师再举之说。
武王追思先圣，乃褒封神农之后于焦，封黄帝之后于蓟，封帝尧之后于祝，封帝舜之后于陈。《礼记正义》曰： 追思先圣乃封之，与《乐记》未及下车义反，当以《记》为正。
襄王母早死，后母曰惠后，生叔带。《左传》曰： 母弟，俱是惠后所生。 《正义》曰： 《史记》谬也。
周、召二相行政，号曰共和。吕成公曰： 《古史》：案《汲冢纪年》共伯和干王位，故谥共和。 《左传》王子朝告诸侯曰： 诸侯释位，以间王政，宣王有志而后效官。 推是而言，则厉、宣之间，诸侯有去其位而代王为政者。《庄子》曰： 共伯得之于丘首。
舜封弃于邰，号曰后稷。《诗正义》曰： 稷之功成，实在尧世，其封于邰，必是尧之封，故《笺》、《传》皆以为尧。《本纪》以后稷之号，亦起舜时，其言不可信也。
武王伐纣，卜龟兆不吉，群公皆惧，惟太公强之。《书正义》曰： 太公《六韬》云： 卜战，龟兆焦，筮又不吉。太公曰： 枯骨朽蓍，不逾人矣。  彼言不吉者，《六韬》之书，后人所作，《史记》又采用《六韬》，好事者妄矜太公，非实事也。
穆王即位，春秋已五十矣，立五十五年。《书正义》曰： 《孔传》云穆王即位过四十矣，不知出何书？迁若在孔后，或当各有所据。
《秦本纪》：晋献公虏虞君与其大夫百里奚，以为秦穆公夫人媵于秦。百里奚亡秦走宛，楚鄙人执之，穆公以五羖羊皮赎之。范太史曰： 《商鞅传》又载赵良之言曰： 五羖大夫，荆之鄙人也。自鬻于秦客，被褐食牛。期年，穆公知之，举之牛口之下，而加之百姓之上。 《史记》所传，自相矛盾如此。 朱文公曰： 按《左氏》，媵秦穆姬者，乃井伯，非百里奚也。
赐襄公岐以西之地，襄公生文公，于是文公遂收周余民有之地至岐，岐以东献之周。《诗正义》曰： 郑氏《诗谱》言横有周西都宗周畿内八百里之地，则是全得西畿，与《本纪》异。案终南之山，在岐之东南。大夫之戒襄公，已引终南为喻，则襄公亦得岐东，非唯自岐以西也。如《本纪》之言，文公献岐东于周，则秦之东境，终不过岐。而春秋之时，秦境东至于河，明襄公救周，即得之矣。《本纪》之言不可信也。
《吕后本纪》，夹漈郑氏曰： 迁遗惠而纪吕，无亦奖盗乎？
《乐书》：得神马渥洼水中，为《太一之歌》。后伐大宛，得千里马，为歌。中尉汲黯进曰。云云。丞相公孙弘曰： 黯诽谤圣制。 说斋唐氏曰： 按《汉书·武帝纪》元鼎四年秋，马生渥洼水中，作《天马之歌》。太初四年春，贰师将军广利斩大宛王首，获汗血马，来作《西极天马之歌》。而元狩二年春三月，丞相弘薨，则先元鼎四年，已八年矣。《汲黯传》：浑邪王降之岁，汲黯坐法免官，隐田园者数年，至更立五铢钱，复起为淮阳太守，居淮阳十岁而卒。按《武纪》昆邪之降在元狩二年，而行五铢钱在五年，又十岁，则元封四年也。其去太初四年，尚六年，则汲黯之卒亦久矣。今《乐书》乃云得大宛马而作《天马之歌》，汲黯尝有言而公孙弘又从而谮之，不亦厚诬古人哉！况黯在武帝时，始为谒者迁荥阳令，称疾归，乃召为中大夫，又出为东海太守，又召为主爵都尉，又公孙弘请徙为右内史，数岁而免官，又数岁而起为淮阳太守，则未尝为中尉也。假使黯之言，在马生渥洼之年，则弘之死固已久矣。《汉书·司马迁传》言《史记》十篇，有录无书，而注言《乐书》亦亡，则此非迁之作明矣。使迁在当时而乖舛如此，不亦缪乎？
《天官书》：东宫苍龙，南宫朱鸟，西宫咸池，北宫玄武。吴氏曰： 苍龙、朱鸟、玄武，各总其方七宿而言。咸池，别一星名，《晋·天文志》所谓天潢南三星，曰咸池、鱼囿者是已，岂所以总西方七宿哉？又列参白虎于昴、毕之后，何其类例之驳也？
《十二诸侯年表》：敬王四十一年，孔子卒。四十三年，敬王崩。《周本纪》：敬王崩，子元王立。八年崩，子定王立。《六国年表》：定王元年，《左传》尽此。《左传正义》曰： 《杜世族谱》云： 敬王三十九年，鲁哀公十四年，获麟之岁也。四十二年而敬王崩，敬王子，元王十年，《春秋》之传终矣。 与《史记》不同。史记世代年月，事多舛错，故班固以文多抵牾。案《世本》：敬王崩，贞王介立，贞王崩，元王赤立。宋忠注引《太史公书》云： 元王仁生贞王介，与《世本》不相应，不知谁是？ 则宋忠不能定也。《帝王世纪》：敬王三十九年，《春秋经》终。四十四年，敬王崩，子贞定王立。贞定王崩，子元王立。是《世本》与《史记》参差不同。书籍久远，事多纰缪，杜违《史记》，亦何怪焉？
《吴世家》以光为诸樊之子，僚为夷昧之子。《左传正义》曰： 《世本》云： 夷昧及僚，夷昧生光。 服虔云： 夷昧生光而废之。僚者，夷昧之庶兄。夷昧卒，僚代立，故光曰： 我王嗣也。  是用《公羊》为说也。杜言 光，吴王诸樊子 ，用《史记》为说也。班固云： 迁采《世本》为《史记》，而今之《世本》与迁言不同。《世本》多误，不足依凭，故杜以《史记》为正。
《传》言：大伯端委，仲雍断发。《史记》云： 二人皆文身断发，示不可用。 文身断发，自辟害耳，远适荆蛮，则周人不知其处，何以须示不可用也？皆迁之谬。石林叶氏曰： 以《春秋传》考之，断发文身盖仲雍，大伯无与焉。
越王灭吴，诛太宰嚭。《通鉴外纪》曰： 《左传》：哀二十四年闰月，哀公如越，季孙惧，因太宰嚭而纳赂焉。在吴亡后二年也。嚭入越亦用事，安得吴亡即诛哉？
《宋世家》：武王克殷，微子肉袒面缚，左牵羊，右把茅。《书正义》曰： 面缚，缚手于后，故口衔其璧，又安得左牵羊，右把茅也？
《燕世家》：成王既幼，周公摄政，当国践阼，召公疑之，作《君奭》。《书正义》曰： 此篇是致政之后，言留辅成王之意。其文甚明，迁妄为说尔？
《卫世家》：庄公娶齐女为夫人，而无子。又娶陈女为夫人，生子早死。陈女女娣生完，完母死，庄公命夫人齐女子之。《诗正义》曰： 礼，诸侯不再娶，且庄姜仍在。《左传》唯言 又娶于陈 ，不言 为夫人 ；《左传》言庄姜以为己子，云 完母死 亦非也。
武公杀兄篡国。吕成公曰： 武公在位五十五年，《国语》又称武公年九十有五，犹箴儆于国。计其初即位，其齿盖已四十余矣。使果弑共伯而篡立，则共伯见弑之时，其齿又加长于武公，安得谓之早死乎？髦者，子事父母之饰，诸侯既小敛，则脱之。《史记》谓釐侯已葬而共伯自杀，则是时共伯已脱髦矣，《诗》安得犹谓之 髧彼两髦 乎？是共伯未尝有见弑之事，武公未尝有篡弑之恶也。
初，宣公爱夫人夷姜。《左传正义》曰： 烝淫而谓之夫人，谬也。
《郑桓公世家》云 宣王庶弟 ，《年表》云 宣王母弟 。《诗正义》曰： 《世家》、《年表》自乖异。
虢、郐果献十邑，桓公竟国之。《诗正义》曰： 《诗谱》武公卒取十邑，如《世家》，则桓公皆自取十邑。马迁见《国语》有 史伯为桓公谋取十邑 之文，不知桓身未得，故傅会为此说耳。《外传》云： 皆子男之国，虢、郐为大。 则八邑各为其国，非虢、郐之地，无由得献之桓公也。 《左传正义》曰： 案《郑语》，桓公始谋，未取之也。武公始国，非桓公也。全灭虢、郐，非献邑也。迁之言皆谬。
《齐世家》：胡公始徙都薄姑。周夷王之时，献公因徙薄姑，都治临淄。《诗正义》曰： 《诗·烝民》云： 仲山甫徂齐。 《传》曰： 古者诸侯逼隘，则王者迁其邑而定其居。盖去薄姑，迁于临淄。 以为宣王之时，始迁临淄，与《世家》异。毛公在迁之前，其言当有据。
顷公十一年，晋初置六卿。赏鞍之功，顷公朝晋，欲尊王晋景公，景公不敢当。《晋世家》：景公十二年，齐顷公如晋，欲上尊景公为王。景公让不敢。《左传正义》曰： 此时天子虽微，诸侯并盛，晋文不敢请隧，楚庄不敢问鼎。又齐弱于晋，所较不多，岂为一战而胜，便即以王相许？准时度势，理必不然。齐侯朝于晋，将授玉。迁之意所以有此说者，当读此《传》 将授玉 ，以为 将授王 ，遂饰成为此谬辞耳。
《鲁世家》：哀公奔越，国人迎哀公复归，卒于有山氏。《左传正义》曰： 《传》称国人施罪于有山氏，不得复归，而卒于其家也。迁妄耳。
《齐世家》：周西伯昌与吕尚阴谋修德以倾商政，其事多兵权与奇计，故后世之言兵及周之阴权，皆宗太公为本谋。石林叶氏曰： 其说盖出《六韬》。夫太公贤者也，其所用王术也，其所事圣人也，则出处必有义，而致君必有道。自墨翟以太公于文王为忤合，而孙武谓之用间。且以尝为文、武将兵，故尚权诈者，多并缘自见。 说斋唐氏曰： 三分有二而犹事商，在众人必以为失时；三后协心而后道洽，在常情必以为无功。二圣人信之笃，守之固，至诚恻怛之心，宽厚和平之政，浃于斯民，固结而不可解。此岂矫拂而伪为？亦出于自然而已。彼太史公曾不知此，乃曰： 周西伯昌囚羑里，归与吕尚阴谋修德以倾商政。 又曰： 周公闻伯禽报政迟，乃叹曰： 鲁后世其北面事齐矣！  此特战国变诈之谋，后世苟简之说，殆非文王之事，周公之言也。迁不能辨其是否，又从而笔之于书，使后人怀欲得之心，务速成之功者，借此以为口实，其害岂小哉？
《晋世家》：鄂侯郄立六年，当鲁隐五年，卒；子哀侯光立。《诗正义》曰： 案《左传》隐五年，曲沃庄伯伐翼，翼侯奔随。秋，王命虢公伐曲沃，而立哀侯于翼。六年，翼九宗五正，顷父之子嘉父，逆晋侯于随，纳诸鄂，晋人谓之鄂侯。则哀侯之立，鄂侯未卒，《世家》言卒，非也。
献公使士蒍尽杀诸公子，而城聚都之，命曰绛。《诗正义》曰： 案《左传》 士蒍使群公子尽杀游氏之族，乃城聚而处之 ，则城聚以处群公子，非晋都也，言 命聚曰绛 ，非也。
天子使王子虎命晋侯为伯，周作《晋文侯命》。夹漈郑氏曰： 于时去文侯十有五世，而误以文侯为重耳。
申生母，齐桓女也，同母女弟，为秦穆夫人。夷吾母，重耳母女弟也。《左传正义》曰： 案《传》，申生之母，本是武公之妾。武公末年，齐桓始立，不得为齐桓女也。虢射，惠公之舅；狐偃，文公之舅，二母不得为姊妹也。皆迁之妄。
梦天谓武王曰： 余命女生子名虞。 《左传正义》曰： 邑姜方震而梦，明是邑姜梦矣，安得以为武王梦也？薄姬之梦龙据其心，燕姞之梦兰为己子，彼皆梦发于母，此何以梦发于父？是迁之妄。
《陈世家》：桓公鲍卒，弟佗，其母蔡女，故蔡人为佗杀五父及桓公太子免而立佗，是为厉公。太子免之三弟，长者名跃，中曰林，少曰杵臼，与蔡人共杀厉公而立跃，是为利公。《诗正义》曰： 案《左传》桓五年，文公子佗杀太子免而代之，则是佗自杀免，非蔡人为佗杀免也。六年，蔡人杀陈佗。庄二十二年《传》曰： 陈厉公蔡出也，故蔡人杀五父而立之。 五父与佗一人，不得云 为佗杀五父 也。六年，杀佗；十二年，陈侯跃卒，则厉公即是跃。跃既为厉公，则无复利公矣。既误以佗为厉公，又妄称跃为利公。《世家》言 佗死而跃立，立五月而卒 ，然则跃亦以桓六年卒矣。而《春秋》跃卒在桓十二年，非徒五月。皆《史记》之谬。 《左传正义》曰： 束睝言 迁分一人以为两人，以无为有 ，谓此事也。
舜居妫汭，其后因姓妫氏。《左传正义》曰： 《世本》：舜姓姚氏，虞思犹姓姚也。至胡公，周乃赐姓为妫，谓胡公之前已姓妫，妄也。
《楚世家》：高阳生称，称生卷章，卷章生重黎，高辛氏之火正，能光融天下，帝喾命曰祝融。《诗正义》曰： 《楚语》称 颛顼命南正重司天以属神，命火正黎司地以属民 ，则黎为火正，高阳时也。言高辛者，以重黎是颛顼命之，历及高辛，仍为此职，故二文不同也。黎实祝融，重为南正，而《楚世家》同以重黎为祝融，谬也。《世家》又云： 帝喾诛重黎，而以其弟吴回为重黎后，复居火正，为祝融。 《郑语》以八姓为黎后者，以吴回系黎之后，复居黎职，故本之黎也。《左传》：少皞氏有子曰重，颛顼氏有子曰黎，《史记》以重、黎为一人，又言以吴回为重黎，皆谬。
蚡冒卒，弟熊达立，是为楚武王。《左传正义》曰： 杜注：蚡冒，楚武王父。 不从《史记》。刘炫以《世家》规杜云： 蚡冒是兄，不得为父。
庄王即位三年，伍举入谏曰： 愿进隐。 愚按：庄王时，有嬖人伍参，其子伍举，在康王时。康王，庄王之孙。《吕氏春秋·审应览》云： 荆庄王立三年，不听而好讔。成公贾入谏曰： 愿与君王讔。  《新序》云 士庆 ，然则非伍举也。
《燕世家》：孟轲谓齐王曰： 今伐燕，此文、武之时，不可失也。 朱文公曰：  或问：劝齐伐燕有诸？ 《史记》盖传闻此说之误。
《三代世表》：稷、契皆为帝喾之子，尧亦帝喾之子。《左传正义》曰： 《世族谱》取《史记》之说，又从而讥之。案鲧，则舜之五世从祖父也，而及舜共为尧臣。尧则舜之三从高祖，而妻其女。此《史记》之可疑者。
《杞世家》：其殷后，则初封武庚于殷墟，复以叛而诛之，更命微子为殷后。《诗正义》曰： 《书序》、《微子之命》，是宋为殷后，成王始命之。《乐记》武王投殷之后于宋，其实武王之时，始封于宋，未为殷后也。成王命为殷后，当爵为公，地方百里。《史记》以为成王之时，始封微子于宋，与《乐记》又乖。
《管蔡世家》：武王同母兄弟十人，蔡叔，周公弟也。《左传正义》曰： 僖二十四年《传》，富辰言文之昭十六国，蔡在鲁上，明以长幼为次。贾逵等皆言蔡叔周公兄，故杜从之。
聃季载，杜云： 毛叔聃。 又不数叔振铎者，杜以振铎非周公同母，故不数之。或杜别有所见，不以《管蔡世家》为说。
《魏世家》三十六年，惠王卒。《左传后序》曰： 《古书纪年篇》：魏惠王三十六年改元，从一年始至十六年而称惠成王，卒即惠王也。疑《史记》误分惠成之世以为后王年也。 朱文公曰： 惠、襄、哀之年，见于《竹书》明甚，《史记》盖失其实。邵子《皇极》之书乃从《史记》而不取《竹书》。
太史公曰： 天方令秦平海内，其业未成。魏虽得阿衡之佐，曷益乎？ 《史通》曰： 论成败者，当以人事为主。必推命而言，则其理悖矣。
《赵世家》：赵朔娶晋成公姊为夫人。《左传正义》曰： 案《传》，赵衰适妻，是文公之女。若朔妻成公之姊，则亦文公之女，父之从母不可以为妻。且文公之卒，距此四十六年，庄姬此时尚少，不得为成公姊。贾、服先儒皆以为成公之女，故杜从之。
屠岸贾诛赵氏，杀赵朔、赵同、赵括。又云： 公孙杵臼取他儿代武死，程婴匿武于山中，居十五年。 《左传正义》曰： 栾书将下军，则于时朔已死矣，不得与同、括俱死也。晋君明，诸臣强，无容有屠岸贾辄厕其间，如此专恣。 吕成公曰： 《史记》失于传闻之差。是时晋室正盛，而云 索庄姬子于宫中 ，晋宫中自有纪纲，不容如此。赵朔已亡，而云 与同、括同时死 。以二者考之，见其误。
《孔子世家》，王文公曰： 仲尼之才，帝王可也，何特公侯哉？仲尼之道，世天下可也，何特世其家哉？处之《世家》，仲尼之道不从而大；置之《列传》，仲尼之道不从而小，而迁也，自乱其例。 淇水李氏曰： 欲尊大圣人而反小之，其所以称夫子者，识会稽之骨，辨坟羊之怪，道楛矢之异，测桓、釐之灾。斯以为圣而已矣，何其陋也！ 《皇王大纪》曰： 迁载孔子言行，不得其真者尤多。
《伯夷传》，朱文公曰： 孔子谓求仁得仁，又何怨？《传》但见伯夷满身是怨。 致堂胡氏曰： 叩马之谏，孔氏未尝及也。 程子曰： 《史记》所载谏词，皆非也。武王伐商，即位已十一年矣，安得父死不葬之语？
《仲尼弟子传》：子贡一出，存鲁，乱齐，破吴，强晋，而霸越。《通鉴外纪》曰： 战国之时，齐、鲁交兵者数矣，一不被伐，安能存哉？田氏弱齐，一当吴兵，安能乱哉？吴不备越而亡胜齐，安能破哉？四卿擅权，晋以衰弱，修兵休卒，安能强哉？越从吴伐齐，灭吴乃强，此安能伯哉？十年之中，鲁、齐、晋未尝有变，吴、越不为是而存亡，迁之言华而少实哉！
有若状似孔子，共立为师。宋景文公曰： 此邹、鲁间野人语耳。观《孟子》书，则始尝谋之，后弗克举，安有撤坐之论乎？
宰予与田常作乱，龟山杨氏曰： 田常为乱于齐，齐君盖弗胜也。宰予附田常，则谁得而杀之？使其为齐君而死，则予何罪焉？当是时，有阚止，字子我，死于田常之乱，是必传之者误而为宰我也。
《孟子列传》：梁惠王谋欲攻赵，孟轲称大王去邠。葛氏曰： 于《孟子》无所见，但有对滕文公之语。
《刺客传》，说斋唐氏曰： 诸侯弃甲兵之雠，为盟会之礼，乃于登坛之后，奋匕首而劫国君，贼天下之礼者，非沫乎？君臣之义，有死无陨，专诸感公子光之豢养，而亲剚刃于王僚，贼天下之义者，非诸乎？父母全而生之，子全而归之，政才终母之年，遂杀身以为仲子，贼天下之仁者，非政乎？樊将军以困穷归燕丹，轲说取其首以济入秦之诈，贼天下之信者，非轲乎？以贼礼贼义贼仁贼信之人，并列于《传》，又从而嗟叹其志，不亦缪哉？豫子以不忘旧君，杀身而不悔，抗节致忠，行出乎列士，乃引而置诸四子之间，不亦薰莸之共器乎？
《张叔传》未尝言案人，吕成公曰： 景帝诛晁错，时丞相青翟、中尉嘉、廷尉敺，劾奏错之大逆无道。错当要斩，父母妻子同产，无少长，皆弃市。廷尉敺，即张敺也，安得为不案人哉？则敺固谨于细而略于大也。
《商君传》赵良曰： 五羖大夫相秦六七年，而东伐郑，三置晋君。 吕成公曰： 秦穆纳晋惠，在僖九年；纳晋文，在僖二十四年。相距十九年。
《司马相如传》赞扬雄以为劝百而风一，江氏曰： 雄后于迁甚久，迁得引雄辞何哉？盖后人以《汉书赞》附益之。
《滑稽传》，韩、魏处战国之时，而云其君陪楚庄王葬马。《史通》谓：以后为先。
《货殖传》子赣废著鬻财，《史通》曰： 太史公述《儒林》，则不取游、夏之文学；著《循吏》，则不言冉、季之政事。至于《货殖》为传，独以子贡居先。成人之美，不其缺如。
《酷吏周阳由传》：与汲黯俱为忮，司马安之文恶，俱在二千石，列同车，未尝敢均茵伏。《汉书》作 冯 。吕成公曰： 吾观汲黯，廷折公孙弘，质张汤，揖卫青，所谓眼高四海，空无人者也。彼周阳由，孤豚腐鼠，何足以辱同车，而反谓黯不敢均茵冯？班固之陋至此。 愚按：班史实本于《史记》。
《自序》：桀、纣失其道而汤、武作，周失其道而《春秋》作，秦失其政而陈涉发迹。夹漈郑氏曰： 汤、武仗大义，平残贼，《易》谓顺天应人，乌可与陈涉同日而并议哉？
猎儒、墨之遗文，明礼义之统纪，绝惠王利端，作《孟子荀卿传》。郑氏曰： 孟子距杨、墨，荀卿亦非墨子，儒、墨固异矣，岂尝猎其遗文哉？
仁者有乎，义者有取焉，作《游侠传》。郑氏曰： 游侠之徒，未足为煦煦孑孑之万一，况能当仁义之重名乎？
太史公论六家之要指，西山真氏曰： 列儒者于阴阳、墨、名、法、道家之间，是谓儒者，特六家之一尔。而不知儒者之道，无所不该。五家之所长，儒者皆有之；其短者，吾道之所弃也。谈之学本于黄、老，故其论如此。
《封禅书》，《皇王大纪》曰： 自史迁载管仲言，上古封禅之君七十有二，后世人主希慕之，以为太平盛典。然登不遍于四岳，封非十有二山。入怀宴安，不行五载一巡守之制；出崇泰侈，无纳言计功行赏之实。镌文告成，明示得意，而非所以教诸侯德也。泥金检玉，遂其侈心，而非所以教诸侯礼也。心与天道相反，事与圣人相悖，故太平之典方举，而天灾人祸随至者多矣。 梁许懋曰： 燧人之前，世质民淳，安得泥金检玉？结绳而治，安得镌文告成？是故考《舜典》，可以知后世封禅之失；稽懋言，可以知史迁著书之谬。
《鲁世家》开金縢书，吕子进曰： 考之于《书》，启金縢之书，在周公未薨前，而无揃蚤事。此盖一事，传之者不同耳。
《张释之传》：事孝文帝，十岁不得调。张廷尉事景帝，岁余为淮南王相。洪氏曰： 《汉百官公卿表》：文帝即位三年，释之为廷尉。至十年，书廷尉昌、廷尉嘉又二人，凡历十三年，景帝乃立，而张敺为廷尉。则是释之未尝十年不调，及未尝以廷尉事景帝也。
《匈奴传》：夏道衰，公刘变于西戎。其后三百有余岁，戎狄攻大王亶父。王氏曰： 自后稷三传而得公刘，自亶父三传而武王灭商，则公刘在夏之中衰，而亶父宜在商之季世，不啻五六百年。而曰三百岁，未知何所据？
秦穆公得由余，西戎服于秦。后百有余年，晋悼公使魏绛和戎翟。以《左氏》考之，鲁文公三年，秦始霸西戎。《史记》差一年。襄公四年，晋魏绛和戎，裁五十余岁。
《田敬仲世家》齐人歌之曰： 妪乎采芑。归乎田成子。 《史通》曰： 田常见存，而遽呼以谥，此之不实，昭然可见。 苏氏曰： 田常之时，安知其为成子而称之。
《周本纪》：秦取九鼎宝器，而迁西周君于惮狐。《秦始皇本纪》：还过彭城，斋戒祷祠，欲出周鼎泗水。使千人没水求之，弗得。潏水李氏曰： 是时泗水在彭城宋之分，九鼎何缘而至宋？夫取九鼎者，秦昭襄王也。始皇乃庄襄之子也，世数年岁相去不远。始皇东游过彭城，于泗水欲出周鼎，竟不得。两说抵牾如此。
《宋世家》：襄公之时，其大夫正考父美之，故追道契、汤、高宗，殷所以兴，作《商颂》。曹氏曰： 自戴公至襄公，凡一百五十有一年，正考甫既佐戴公，而能至于襄公之时作《颂》，何其寿耶？ 朱氏曰： 太史公盖本《韩诗》之说。《颂》皆天子之事，非宋所有。其辞古奥，亦不类周世之文。
《殷本纪》曰： 微子数谏纣，不听，乃与太师、少师谋，遂去。比干强谏而死，箕子佯狂为奴，而后太师、少师挟其祭乐器，以奔于周。武王乘此东伐。 刘氏度。曰： 以《书》考之，太师即箕子也，少师即比干也。若已杀比干，囚箕子，则所谓太师、少师奔周者，又何人也？ 《宋世家》曰： 箕子不忍彰君之恶，乃佯狂为奴。比干见箕子谏不听，乃直谏而死。微子曰： 义可以去矣。 于是太师劝微子遂行。及武王伐商，微子遂持其祭器，造于军门，肉袒面缚，以降于周。 今以《论语》考之，微子则先去，箕子奴次之，比干死又次之。圣人之言固有次第，且微子已行矣，则武王伐商之际，何反归于国，以自取面缚之辱也？蔡氏沉。曰： 按《左传》，微子适周，乃在克商之后。所谓去者，特去其位而逃遁于外耳。
《伯夷传》：天道无亲，常与善人。若伯夷者，可谓善人非邪？程子曰： 天道甚大，安可以一人之故，妄意窥测？如曰： 颜何为而夭？跖何为而寿？ 皆指一人计较天理，非知天也。
秦废太后，逐穰侯。朱文公曰： 《经世书》只言秦夺太后权，盖实不曾废。
《孔子世家》：匡人拘孔子益急，孔子使从者为宁武子臣于卫，然后得去。致堂胡氏曰： 穆公末，武子之子相已与孙良夫将兵侵齐，武子非老则卒矣。穆公卒，历定公、献公，凡三十七年。至灵公三十八年，而孔子来。使有两武子则可，若犹俞也，其年当百有五六十矣，何子长之疏也？
三年不蜚不鸣，《楚世家》谓伍举进隐于庄王，《滑稽传》谓淳于髠说齐威王。此一事而两见，然庄王时嬖人伍参，见《左氏传》。举其子也，《新序》以为士庆，《吕氏春秋》以为成公贾，不言伍举。


危者使平，易者使倾，易之道也。处忧患而求安平者，其惟危惧乎！故《乾》以惕无咎，《震》以恐致福。
修辞立其诚。修其内则为诚，修其外则为巧言。《易》以辞为重。《上系》终于默而成之，养其诚也。《下系》终于六辞，验其诚不诚也。辞非止言语，今之文，古所谓辞也。
 履霜 戒于未然， 月几望 戒于将然。易贵未然之防，至于几则危矣。
潜龙以不见成德，管宁所以箴邴原也。全身以待时，杜袭所以戒繁钦也。《易》曰： 括囊，无咎无誉。
贞者，元之本。周公曰： 冬日之闭冻也不固，则春夏之长草木也不茂。 见《韩非?解老》。可以发明贞固之说。
《乾》初九，复也， 潜龙勿用 ，即闭关之义。《坤》初六，姤也， 履霜坚冰至 ，即女壮之戒。
《淮南·人间训》云： 《易》曰 潜龙勿用 者，言时之不可以行也，故 君子终日乾乾，夕惕若厉，无咎。  终日乾乾 ，以阳动也。 夕惕若厉 ，以阴息也。因日以动，因夜以息，唯有道者能行之。 以阴阳言日夕，《易》说所未及。
蔡泽谓《易》曰：  亢龙有悔 ，此言上而不能下，信而不能诎，往而不能自反者也。 亦善言《易》矣。泽相秦数月而归相印，非苟知之。贾谊《书》云： 亢龙往而不能反，故《易》曰 有悔 。潜龙入而不能出，故《易》曰 勿用 。龙之神也，其惟蜚龙乎！
《越绝》引《易》进退存亡之言曰： 进有退之义，存有亡之几，得有丧之理。 陆宣公云： 丧者，得之理。得者，丧之端。 其语本此。
《坤》之六五，程子以为羿、莽、娲、武，非常之变。干宝之说曰： 柔居尊位，若成昭之主、周霍之臣也。百官总己，专断万机，虽情体信顺而貌近僭疑。言必忠信，行必笃敬，然后可以取信于神明，无尤于四海。 愚谓此说为长。
《乾》、《坤》之次《屯》曰： 建侯。 封建与天地并立。一旅复夏，共和存周，封建之效也。匹夫亡秦，五胡覆晋，郡县之失也。
古者君臣之际，分严而情通。上天下泽《履》，其分严也。山上有泽《咸》，其情通也。不严则为《未济》之三阳失位，不通则为《否》之天下无邦。
《阴符经》云： 天地之道浸，故阴阳胜。 愚尝读《易》之《临》曰： 刚浸而长。 《遁》曰： 浸而长也。 自《临》而长为《泰》，自《遁》而长为《否》，浸者渐也，圣人之戒深矣。
 系于苞桑 ，三柔在下而戒之也。 系于金柅 ，一柔方进而止之也。
《蒙》之刚中，二也，占而求之曰 初筮 。《比》之刚中，五也，占而从之曰 原筮 。
 童蒙 应于二之刚，则吉养之早也。 童观 远于五之刚，则吝见之小也。
信君子者，治之原，《随》之九五曰： 孚于嘉，吉。 信小人者，乱之机，《兑》之九五曰： 孚于剥，有厉。
鸣谦则吉，鸣豫则凶。鸣者，心声之发也。 未知获戾于上下 ，鸣谦者欤？ 二三子亦姑谋乐 ，鸣豫者欤？
柔而刚则能迁善，刚而柔则能顺理。《复》之六三，柔而不中，勉为初之刚而屡失，故频复。《巽》之九三，刚而不中，勉为初之柔而屡失，故频巽。
《小畜》上九，月几望则凶，阴亢阳也。《归妹》六五，月几望则吉，阴应阳也。《中孚》六四，月几望则无咎，阴从阳也。曰 几 者，戒其将盈，阴盈则阳消矣。
《同人》之初曰 出门 ，《随》之初曰 出门 ，谨于出门之初，则不苟同，不诡随。
冥于豫而勉其有渝，开迁善之门也。冥于升而勉其不息，回进善之机也。
 大蹇朋来 ，进君子之真朋也。 涣其群 ，退小人之伪朋也。泰言朋，否言群。
君子进而众贤聚，故《复》 朋来无咎 。众贤盛而君子安，故《解》 朋至斯孚 。君子之志行而小人之心服，故《豫》 勿疑朋盍簪 。
《易》言 密云不雨 者二：《小畜》终于 既雨 者，阳之极为阴也；《小过》终于 已亢 者，阴之极为阳也。畜极则通，过极则亢。
 谨乃俭德，惟怀永图 ，故甘节吉。 盗言孔甘，乱是用餤 ，故甘临无攸利。
 不义而富且贵，于我如浮云 ，故曰： 舍车而徒，义弗乘也。
 万钟则不辨礼义而受之，万钟于我何加焉 ，故曰： 自求口实，观其自养也。
召平、董公、四皓、鲁两生之流，士不以秦而贱也。伏生、浮丘伯之徒，经不以秦而亡也。万石君之家，俗不以秦而坏也。《剥》之终曰： 硕果不食。 阳非阴之所能剥。
下阳举而虢亡，虎牢城而郑惧，西河失而魏蹙，大岘度而燕危，故曰： 设险以守其国。 狄患攘而民怨结，宗藩弱而戚党颛，柄臣揃而官寺恣，寇叛平而方镇强，故曰： 思患而豫防之。
《复》曰 朋来 ，所以致泰；《泰》曰 朋亡 ，所以保泰。
阳大阴小而言阴阳，阖而辟也；朔先晦后而言晦朔，终而始也。
《尔雅》小罍谓之《坎》，大琴谓之《离》，万物之象无非《易》也。
《易》之终始皆阳也，始于《乾》之初九，终于《未济》之上九。《易》于《蛊》，终则有始；于《剥》，消息盈虚；于《复》，反复其道；皆曰天行也。然则无与于人事欤？曰： 圣人以天自处，扶阳抑阴，尽人事以回天运，而天在我矣。
言行可以欺于人，而不可以欺于家，故《家人》之《象》曰： 君子以言有物，而行有恒。
《复》之初，即《乾》之元，硕果不食则生矣，复之所谓仁也。《乾》为木果，在春为仁，发生也，在冬为干，归根也，终而复始。
张子曰： 《易》为君子谋，不为小人谋。 朱子谓：圣人作《易》，示人以吉凶，言利贞，不言利不贞；言贞吉，不言不贞吉；言利御寇，不言利为寇也。
闻之前修曰： 《中庸》诚敬，自有乾坤，即具此理。 《乾》九二言： 龙，德正中。庸言之信，庸行之谨，闲邪存其诚。 《坤》六二言： 敬以直内。
 《复》以自知 ，必自知，然后见天地之心。有不善，未尝不知，自知之明也。
致命遂志，命可致而志不可夺。行法俟命，命可制而法不可变。
下学而上达，故《大畜》上九： 何天之衢，亨。
魏相以《易》相汉，能上阴阳之奏，而不能防戚宦之萌，不知系于金柅之戒也。匡衡以《诗》相汉，能陈《关雎》之义，而不能止奄寺之恶，不知昏椓靡共之戒也。经术虽明，奚益焉？
五阳之盛而一阴生，是以圣人谨于微。齐桓公七年始霸，十四年陈完奔齐，亡齐者已至矣。汉宣帝甘露三年，匈奴来朝，而王政君已在太子宫。唐太宗以武德丙戌即位，而武氏已生于前二年。我艺祖受命之二年，女真来贡，而宣和之祸乃作于女真。张芸叟曰： 《易》者极深而研几。当潜而勿用之时，必知有亢；当履霜之时，必知有战。
《易》言 积善 曰家，《大学》言 兴仁兴让 曰家，家可以不正乎？
世之治也，君子以直胜小人之邪。《易》曰： 田获三狐，得黄矢。 世之乱也，小人以狡胜君子之介。《诗》曰： 有兔爰爰，雉离于罗。
《易》者，象也。木上有水为《井》，以木巽火为《鼎》，上止下动为《颐》，颐中有物为《噬嗑》，《小过》有飞鸟之象焉。余卦可以类求。王辅嗣忘象之说，蒙庄绪余尔。
《左传疏》引《易》云： 伏羲作十言之教，曰： 乾、坤、震、巽、坎、离、艮、兑、消、息。  朱子发以为郑康成之语。愚谓： 正其本而万物理，失之毫厘，差以千里。 见于《易纬通卦验》。汉儒皆谓之《易》，则此所谓 《易》 云者，盖纬书也。
郑康成《诗笺》多改字，其注《易》亦然。如 包蒙 ，谓 包 当作 彪 ，文也；《泰》 包荒 ，谓 荒 读为 康 ，虚也；《大畜》 豮豕之牙 ，谓 牙 读为 互 ；《大过》 枯杨生荑 ，谓 枯 音 姑 ，无姑，山榆；《晋》 锡马蕃庶 ，读为 藩遮 ，谓蕃遮，禽也；《解》 百果草木皆甲宅 ， 皆 读如 解 ， 解 谓 坼 ，呼皮曰甲，根曰宅；《困》 劓刖 ，当为 倪仉 ；《萃》 一握为笑 ， 握 读为 夫三为屋 之 屋 ；《系辞》 道济天下 ， 道 当作 导 ； 言天下之至赜 ， 赜 当为 动 ；《说卦》 为乾卦 ， 乾 当为 干 。其说多凿。郑学今亡传，《释文》及《正义》间见之。
《书序》：八卦之说，谓之八索，求其义也。而贾逵以为八王之法；张平子以为《周礼》八议之刑。索，空也，空设之。唯马融以为八卦。杜预但云： 古书名。 盖孔安国《书序》犹未行也。愚按：《国语》史伯曰： 平八索以成人。 韦昭注：谓八体以应八卦也。谓《乾》为首，《坤》为腹，《震》为足，《巽》为股，《离》为目，《兑》为口，《坎》为耳，《艮》为手。此足以证孔、马之说。
《易正义》云： 伏牺制卦，文王系辞，孔子作十翼。 朱子谓：《系辞》本文王、周公所作之辞，系于卦爻之下者。《上系》、《下系》乃孔子所述《系辞》之传也。《彖》即文王所系之辞。《象》者，卦之上下两象，及两象之六爻，周公所系之辞也。《彖》、《象》、《上、下传》者，孔子释经之辞也。愚按：《释文》云： 王肃本作《系辞上传》，讫于《杂卦》，皆有传字。 《本义》从之。《汉儒林传》云： 孔子晚而好《易》，读之韦编三绝，而为之传。 王肃本是也。
阮逸云： 《易》著人事，皆举商、周。帝乙归妹、高宗伐鬼方、箕子之明夷，商事也。密云不雨、自我西郊、王用亨于岐山，周事也。 朱子发云： 《革》存乎汤、武，《明夷》存乎文王、箕子，复存乎颜氏之子。故曰：存乎其人。 朱文公谓：疑皆帝乙、高宗、箕子占得此爻。
《明夷》之《彖》曰 文王、箕子 者，《易》《洪范》道统在焉，用晦所以明道也。象数相为经纬，皆演于商之季世。
桓谭《新论》云： 《连山》八万言，《归藏》四千三百言。 《夏易》详而《殷易》简，未详所据。
孔子卜得《贲》，孔子曰： 不吉。 子贡曰： 夫《贲》亦好矣，何谓不吉乎？ 孔子曰： 夫白而白，黑而黑，夫贲又何好乎？ 《吕氏春秋》： 贲，色不纯也。
苕溪刘氏云： 《夬》以五君子决一小人，不曰小人道消，而曰道忧，盖上下交而志同，如 泰 之时，然后小人之道不行。若以五君子临一小人，徒能使之忧而已。惟其有忧，则将图之，无不至矣。 愚谓：小人道消，嘉祐是也；小人道忧，元祐是也。
《井》之九三，荆公解云： 求王明，孔子所谓异乎人之求也。君子之于君也，以不求求之；其于民也，以不取取之；其于天也，以不祷祷之；其于命也，以不知知之。《井》之道无求也，以不求求之而已。 文意精妙，诸儒所不及。
王辅嗣以 寂然至无 为 复 。又云： 冬至阴之复，夏至阳之复。 苏子美辨其非。愚谓：先儒云： 至静之中，有动之端，所以见天地之心。 与 寂然至无 之说异矣。 冬至阴之复 ，盖如周子 利贞诚之复 ，就归处言之。荆公曰： 阳以进为复，初九是也；阴以退为复，六二、六三、六四是也。
薛氏曰： 《易》以初爻为七日者，举前卦而云也。《复》之 七日来复 ，《震》、《既济》之 七日得 ，皆举初爻。
叶少蕴谓：凡《易》见于有为者，皆言用。用之者何，体也，而《易》不以体对用，故别而论之曰： 《易》无体。 晁景迂曰： 体用本乎释氏。
利贞者，性情也。王辅嗣注： 不性其情，何能久行其正？ 程子《颜子好学》论性其情之语本此。
君子道盛，小人自化，故舜、汤举皋、伊而不仁者远。玉泉喻氏云： 《泰》小人道消，非消小人也，化小人为君子也。
《泰》初九 拔茅茹以其汇，征吉 ，《本义》云： 郭璞《洞林》读至 汇 字绝句，下卦仿此。 愚按：《正义》曰： 以其汇者，汇，类也，以类相从。征吉者，征，行也。上坤而顺，下应于乾，已去则纳，故征行则吉。 亦以 汇 字绝句。《泰》之征吉，引其类以有为；《否》之贞吉，絜其身以有待。
俭德辟难，朱子谓：收敛其德，不形于外。申屠蟠以之。
《泰》之三 无往不复 ，阳之极也，而否将萌。《否》之四 有命无咎 ，阳之复也，而泰将至。
一许敬宗在文馆，唐为武氏矣。一杨畏居言路，元祐为绍圣矣。羸豕之孚，左腹之入，可不戒哉！
家声之隤，陇西以为愧；城角之缺，新平以为耻。清议所以维持风俗也。清议废，风俗坏，则有毁宗泽而誉张邦昌者，有贬张浚而褒秦桧者。观民风设教，居贤德善俗，可不谨哉！
齐德衰于召陵，晋志怠于萧鱼；淮平而异、鎛用，潞定而归真惑。《易》曰： 日中则昃。 《玄》曰： 月阙其抟，不如开明于西。
制官刑，则具训蒙士；无彝酒，则诰教小子。《易》曰： 童牛之梏。 《记》曰： 禁于未发之谓豫。
龟灵而焦，雉文而翳，是以衣锦尚絅。兰薰而摧，玉刚而折，是以危行言孙。此白贲素履，所以无咎。
知止而后有定，故观身于《艮》。恻隐之心，仁之端也，故观心于《复》。
惟进贤可以正君，故公仲进牛畜、欣、越而歌者之田止；孔明进攸之、祎、允而宫府之体一。惟正己可以格君，故管仲有三归不能谏六嬖之惑；魏相因许伯不能遏弘石之恶。《泰》曰 拔茅 ，《渐》曰 进以正 。
《乾·文言》曰： 宽以居之。 朱子谓：心广而道积。程子《易?小畜传》曰： 止则聚矣。 吕成公谓：心散则道不积。充拓收敛，当两进其功。
丹书 敬义 之训，夫子于《坤》六二《文言》发之。孟子以 集义 为本，程子以 居敬 为先，张宣公谓 工夫并进，相须而相成 也。
艮者，限也，限立而内外不越。天命，限之内也，不可出。人欲，限之外也，不可入。郭冲晦云。
《小畜》下体乾，《复》上体坤，乾、坤相应，故《小畜》初九 复自道 ，九二 牵复吉 ，与《复》六四 中行独复 ，六五 敦复无悔 ，义甚相类。 牵复 中不自失， 敦复 中以自考，二、五皆得中故也。澹庵云。
 同人于野 ，公之大也； 艮其背 ，止之至也，皆见于《彖》，明一卦之义也。
里克之中立，邓析之两可，终于邪而已，故《随》之六二曰： 弗兼与也。
虚美熏心，秦乱之萌；浮文妨要，晋衰之兆，故贲受之以剥。
廉耻，国之脉也，廉耻泯则国从之。是以楚瓦好贿，郢城危；晋盈求货，霸业衰；秦赂谗牧，迁为虏；汉金间增，垓败羽。利之覆邦可畏哉！《大学》之末，七篇之始，所以正人心，塞乱原也。在《益》之屯曰： 莫益之，或击之。
 翰音登于天 ，无实之名也，殷浩、房琯以之。
君子无斯须不学也，黄霸之受《尚书》，赵岐之注《孟子》，皆在患难颠沛中，况优游暇豫之时乎！《易》曰： 困而不失其所，亨。
《连山》首《艮》，《艮》万物之所终始也。八风始于不周，卦气始于《中孚》。冬至为历元，黄钟为律本。北方终阴而始阳，故谓之朔方。《太玄》纪日于牛宿，纪气于中首，而以罔冥为元，《艮》之终始万物也。虞仲翔云： 万物成始《乾》甲，成终《坤》癸。《艮》东北是甲、癸之间。 沙随程氏云： 医家《难经》为《百刻图》，一岁阴阳升降会于立春，一日阴阳昏晓会于艮时。 此说与《易》合。又云： 北方之气，至阴而阳生焉。《彖》曰： 《习坎》，重险也。 于物为龟、为蛇，于方为朔、为北，于《太玄》配罔与冥，所以八纯卦中独冠以 习 。
日月为易，一奇一耦，阴阳之象也。王介甫《诗说》云： 彼曰 七月、九月 ，此曰 一之日、二之日 ，何也？阳生矣则言日，阴生矣则言月，与《易·临》 至于八月有凶 ，《复》 七日来复 同意。四月，正阳也，秀葽言月，何也？以言阴生也。阴始于四月，生于五月，而于四月言阴生者，气之先至者也。 李子思云： 《复》刚长，以日云者，幸其至之速；《临》阳消，以月云者，幸其消之迟。 沙随程氏云： 阳极于九而少阴生于八，阴之义配月；阴极于六而少阳复于七，阳之义配日。
一卦变六十四，六十四卦变四千九十有六。六爻不变与六爻皆变者，其别各六十有四。一爻变与五爻变者，其别各三百八十有四。二爻变与四爻变者，其别各九百有六十。三爻变者，其别一千二百有八十。朱子发谓：《需》 利用恒 者，《需》之《恒》也；《蒙》六五 顺以巽 者，《蒙》之《观》也；《乾》九四 乾道乃革 者，《乾》之《小畜》也。《小畜》之中又有《离》、《兑》，故曰 革 ，是谓天下之至变。张真父谓：《易》无所不变，《蒙》曰 困蒙 ，《小畜》曰 复自道 ，又曰 牵复 ，《履》曰 夬履 ，《离》曰 履错然 ，《归妹》曰 跛能履 ，《泰》曰 帝乙归妹 ，《临》曰 咸临 ，《咸》曰 执其随 ，《艮》曰 不拯其随 ，《噬嗑》曰 颐中有物 ，《睽》曰 厥宗噬肤 ，《损》曰 弗损益之 ，又曰 或益之 ，《夬》曰 壮于前趾 ，又曰 壮于頯 ，《遁》曰 执之用黄牛之革 ，《鼎》曰 鼎耳革 ，《兑》曰 孚于剥 ，《未济》曰 震用伐鬼方 ，皆有卦变之象。《小畜》以一阳为复，《兑》以一阴为剥，变之变者也。六十有四，相错而不相乱。张文饶谓：《临》之初二，皆曰 咸临 ，有《咸》象也，《咸》之用在《兑》之说也。《履》之九五曰 夬履 ，有《夬》象也，《夬》与《履》，《乾》、《兑》相易之卦也。
《临》所谓八月，其说有三：一云自丑至申为《否》；一云自子至未为《遁》；一云自寅至酉为《观》。《本义》兼取《遁》、《观》二说。《复》所谓七日，其说有三：一谓卦气起《中孚》，六日七分之后为《复》；一谓过《坤》六位，至《复》为七日；一谓自五月《姤》一阴生，至十一月一阳生。《本义》取自《姤》至《复》之说。
《易正义》云： 四月纯阳，阴在其中，而靡草死；十月纯阴，阳在其中，而荠麦生。 《汉和帝纪》 有司奏以为夏至则微阴起，靡草死，可以决小事 ，与《月令》不同。张文饶曰： 阳虽生于子，实兆于亥，故十月荠麦生。阴虽生于午，实兆于巳，故四月靡草死。 《参同契》： 二月榆死，八月麦生。
 初六履霜，阴始凝也。 见于《魏文帝纪》注，太史丞许芝引《易传》之言。沙随程氏、朱文公皆从之。郭京本无 初六 字。
龟山曰： 子见南子，包承者也。此大人处否而亨之道。 朱文公谓：非所以为训，若使大人处否而包承小人以得亨利，则亦不足以为大人矣。
《颐》初九，王辅嗣注云： 安身莫若不竞，修己莫若自保。守道则福至，求禄则辱来。 至哉斯言！可书诸绅。
 病从口入，祸从口出 ，傅玄口铭也。《颐》 慎言语，节饮食 ，《正义》用其语。
圣人教人，用 蒙 而不用 复 。盖 复 者，去其不善而复于善之谓也；若蒙，则无不善，亦未有所失也。周南仲云。
趾所以行，辅所以言。 艮其趾 ，虽行犹不行也； 艮其辅 ，虽言犹不言也。故能时行时止，动静不失其时，其道光明。冯当可云。《艮》六四 艮其身 ，《象》以 躬 解之。伛背为躬，见背而不见面。朱文公诗云： 反躬艮其背。 止于所不见，止于至善也。
 帝乙归妹 ，《子夏传》谓汤之归妹也。京房载汤嫁妹之辞曰： 无以天子之尊而乘诸侯，无以天子之富而骄诸侯。阴之从阳，女之顺夫，本天地之义也。往事尔夫，必以礼义。 荀爽《对策》引 帝乙归妹 ，言汤以娶礼归其妹于诸侯也。张说《鄎国公主铭》亦云： 帝唐降女，天乙归妹。 若《左传》筮遇《泰》之《需》曰： 微子启，帝乙之元子也。 虞翻亦云： 纣父。 二说不同，《正义》皆略之。
《离》言 明两作 ，《坎》言 水洊至 。起而上者作也，趋而下者至也。此陆农师之说，朱文公取之。
范谔昌《证坠简》：《震·彖辞》脱 不丧匕鬯 四字，程子取之。《渐》上六，疑 陆 字误，胡安定取之。
《释文》引《子夏传》云： 地得水而柔，水得地而流，故曰 比 。 《周礼疏》谓：坤为土，坎为水。水得土而流，土得水而柔。是水土和合，故象先王建万国，亲诸侯。
《释文》引郑注异字，然《内则》注 明夷睇于左股 ，犹有所遗。
朋盍簪。簪，疾也。至侯果始有 冠簪 之训。晁景迂云： 古者礼冠，未有簪名。
《说苑》周公戒伯禽曰： 《易》曰： 有一道，大足以守天下，中足以守国家，小足以守其身，谦之谓也。  孔子曰： 《易》曰： 不损而益之，故损；自损而终，故益。  今《易》无此言。又泄冶曰： 《易》曰： 夫君子居其室云云，君子之所以动天地，可不慎乎？天地动而万物变化。  今《易》无末一句，然泄冶在夫子之前，而引《易大传》之言，殆非也。
《盐铁论》：文学引《易》曰： 小人处盛位，虽高必崩。不盈其道，不恒其德，而能以善终身，未之有也。是以初登于天，后入于地。 《说文》引《易》曰： 地可观者，莫可观于木。 今《易》无之，疑《易传》及《易纬》。
后汉鲁恭引《易》曰：  潜龙勿用 ，言十一月、十二月，阳气潜藏，未得用事，虽煦嘘万物，养其根荄，而犹盛阴在上，地冻水冰，阳气否隔，闭而成冬，故曰： 履霜坚冰，阴始凝也；驯致其道，至坚冰也。 言五月微阴始起，至十一月坚冰至也。 又云： 《易》十一月， 君子以议狱缓死。  又云： 案《易》五月，《姤》用事，经曰： 后以施令，诰四方。 言君以夏至之日，施命令，止四方行者，所以助微阴也。 又引《易》曰：  有孚盈缶，终来有它，吉 ，言甘雨满我之缶，诚来有我而吉已。 赵温曰： 于《易》，一为过，再为涉，三而弗改，灭其顶凶。 汉儒说《易》，可以参考。
王肃注《易》十卷，今不传。其注 噬乾胏，得金矢 ，曰： 四体离阴卦，骨之象。骨在乾肉，脯之象。金矢所以获野禽，故食之反得金矢。君子于味必思其毒，于利必备其难。 见《太平御览》。
《汉郊祀志》引 西邻之禴祭 ，颜师古注： 瀹，煮新菜以祭。 盖以 禴 为 瀹 。王辅嗣云： 禴，祭之薄者也。沼沚之毛，苹蘩之菜，可羞于鬼神。 亦与颜注同。郑康成谓：禴，夏祭之名。
《离》九三，蔡伯静解云： 鼓缶而歌，当衰而乐也。大耋之嗟，当衰而哀也。盛衰之道，天之常也。君子之心，顺其常而已。不乐则哀，皆为其动心而失其常者，故凶。 此说长于古注。
《京氏易》 剥床以簠 ，谓祭器。澹庵云： 《易》于《剥》、《坎》，取象簠簋，以精意寓焉。
 上天下泽，《履》 ，此《易》之言礼。 雷出地奋，《豫》 ，此《易》之言乐。吕成公之说，本于《汉书》 上天下泽，春雷奋作，先王观象，爰制礼乐。
 涣其群 ，苏明允云： 群者，圣人所欲涣以一天下者也。 《本义》取之，谓《程传》有所不及。
充善端于 蒙泉 之始，绝恶念于 履霜 之萌。
《坊记》曰： 不耕获，不菑畬，凶。 《荀子》曰： 括囊无咎无誉，腐儒之谓也。 《左氏传》穆姜以 元、亨、利、贞 为《随》之四德，为是说者，其未见《彖》、《象》、《文言》欤？
《易纬坤凿度》注云： 虞世南曰： 不读《易》，不可为宰相。  注者未详其人，亦天下名言也。
 乾乾 、 夬夬 皆九三重刚也， 谦谦 初六居下卦之下也， 坎坎 六三居重险之间也， 蹇蹇 六二阴居阴也。
诸卦之爻，皆及卦名。《坤》、《小畜》、《泰》、《大畜》、《既济》六爻悉无之。
八卦之象，又有六焉：巽曰木，坎曰云、曰泉、曰雨，离曰明、曰电。
曾子《天圆篇》：火日外景，金水内景。薛士龙诗云： 尝闻曾子书，金火中外明。圆方递含施，二景参黄庭。 愚谓《周髀》云： 日犹火，月犹水。火则外光，水则含景。 其说本于《易》之坎、离。坎内阳外阴，故为水、为月；离内阴外阳，故为火、为日。
《系辞正义》云： 韩氏亲受业于王弼，承王弼之旨，故引弼云以证成其义。 愚考王弼终于魏正始十年。韩康伯，东晋简文帝引为谈客。二人不同时，相去甚远，谓之亲受业，误矣。
程子言《易》，谓得其义则象数在其中。朱子以为先见象数，方说得理，不然事无实证，则虚理易差。愚尝观颜延之《庭诰》云： 马、陆得其象数，取之于物；荀、王举其正宗，得之于心。 其说以荀、王为长。李泰发亦谓：一行明数而不知其义，管辂明象而不通其理，盖自辅嗣之学行，而象数之说隐。然义理、象数一以贯之，乃为尽善。故李鼎祚独宗康成之学，朱子发兼取程、邵之说。
冯当可谓：王辅嗣蔽于虚无而《易》与人事疏，伊川专于治乱而《易》与天道远。又谓：近有伊川，然后《易》与世故通，而王氏之说为可废。然伊川往往舍画求《易》，故时有不合。又不会通一卦之体，以观其全，每求之爻辞离散之间，故其误十犹五六。晁子止为《易广传》，当可《答书》曰： 判浑全之体，使后学无以致其思，非传远之道。
吕元钧云： 求于八卦之先而牵于数，故谓坎、离先天地；得于六爻之后而惑乎气，故谓卦气起《中孚》。
伏牺之《易》，当以图观，文王以后始有书。艾轩云： 《易》不画，《诗》不歌，无悟入处。 诚斋云： 卦者其名，画者非卦也。此伏牺氏初制之字也。 愚按：《易纬乾凿度》以八卦之画为古文 天、地、风、山、坎、火、雷、泽 字。
《上系》七爻起于《中孚》 鸣鹤在阴 ，《下系》十一爻起于《咸》 憧憧往来 。《卦气图》自《复》至《咸》八十八阳、九十二阴，自《姤》至《中孚》八十八阴、九十二阳。《咸》至《姤》凡六日七分，《中孚》至《复》亦六日七分，阴阳自然之数也。
龟山曰： 《乾》、《坤》两卦，圣人释其义于后，是解《易》之法。 沙随曰： 《乾》、《坤》，《易》之门。《文言》于《乾》，四致意焉，《坤》则一而已。举《乾》、《坤》之义，则它卦可知。《上系》解七爻，《下系》解十一爻，大略类《文言》。学者可以三隅反。
 何以守位曰人 ，《释文》云： 桓玄，明僧绍作 仁 。 今本乃从桓玄，误矣。《本义》作 人 ，云： 吕氏从古，盖所谓非众罔与守邦。
筮法，依七、八、九、六之爻而记之。古用木画地。《少牢》云： 卦者在左坐，卦以木。 《特牲》云： 卒筮写卦，筮者执以示主人。 卦者，主画地识爻。六爻备，乃以方版写之。今则用钱，以三少为重，钱九也；三多为交，钱六也；两多一少为单，钱七也；两少一多为坼，钱八也。见《仪礼疏》。
《易》者，数之原也。《屯》 十年乃字 ，《需》 三人 ，《讼》 三百户 、 三禠 ，《师》 三锡 ，《比》 三驱 ，《同人》 三岁 ，《蛊》 先甲、后甲三日 ，《临》 八月 ，《复》 七日 、 十年 ，《颐》 十年 ，《坎》 簋贰 、 三岁 ，《晋》 三接 ，《明夷》 三日不食 ，《睽》 二女 、 一车 ，《解》 三狐 ，《损》 二簋 、 三人 、 一人 、 十朋 ，《益》 十朋 ，《夬》 五刚 ，《萃》 一握 ，《困》 三岁 ，《革》 三就 ，《震》 七日 ，《渐》 三岁 ，《丰》 三岁 ，《旅》 一矢 ，《巽》 先庚、后庚三日 、 三品 ，《既济》 七日 、 三年 ，《未济》 三年 。其数例总释于《乾凿度》。如 月几望 、 巳日乃孚 ，皆阴阳气数之变。
卦具四德者七：《乾》、《坤》、《屯》、《随》、《临》、《无妄》、《革》也。唯《乾》不言所利。
遏恶扬善所以顺天休命，内君子外小人所以财成天地之道。
乾坤既位，人居其中。屯以建侯作之君，蒙以养正作之师。
《大畜》为学，《贲》为文。能止健而后可以为学，文明以止而后可以为文。止者，笃实而已。不以笃实为本，则学不足以成德，文不足以明理。
易立乎其中，体也；易行乎其中，用也。朱子谓：行以造化言，立以卦位言。
《旅》初六 斯其所，取灾 ，王辅嗣注云： 为斯贱之役。 唐郭京谓： 斯 合作 亻斯 。愚按：《后汉?左雄传》 职斯禄薄 ，注云： 斯，贱也。 不必改 亻斯 字。
 城复于隍，其命乱也 ，汤伯纪云： 乱，如 疾病则乱 之 乱 。 愚谓：唐玄宗极炽而丰，泰之极也。以李林甫、杨国忠为周、召，以安禄山、哥舒翰为方、虎，非命乱而何？
《汉·郊祀志》刘向引《易大传》曰： 诬神者，殃及三世。 愚按：《大戴礼·本命篇》 诬鬼神者罪及二世 ，《易大传》岂即此篇欤？
《说卦释文》引荀爽《九家集解》，得八卦逸象三十有一。《隋、唐志》十卷，唯《释文序录》列九家名氏，云： 不知何人所集，称荀爽者，以为主故也。 其序有荀爽、京房、马融、郑玄、宋衷、虞翻、陆绩、姚信、翟子玄为《易》义注。内又有张氏、朱氏，并不详何人。荀悦《汉纪》云： 马融著《易解》，颇生异说。爽著《易传》，据爻象承应，阴阳变化之义。以十篇之文，解说经意。由是兖豫言《易》者，咸传荀氏学。 今其说见于李鼎祚《集解》。若 乾升于坤曰云行，坤降于乾曰雨施；乾起坎而终于离，坤起离而终于坎；离坎者，乾坤之家而阴阳之府，故曰大明终始 ，皆诸儒所未发。
王昭素谓：《序卦》云 离者丽也 ， 丽必有所感，故受之以咸。咸者感也。 凡十四字，晁以道《古易》取此三句增入正文，谓后人妄有上下经之辩。吴仁杰亦从王、晁之论。沙随程氏按《系辞》曰： 二篇之策，从韩康伯本。 张文饶云： 《序卦》上经不言《乾》、《坤》，下经不言《咸》者，天地人物之本，必藏诸用也。 朱新仲谓：一行《易纂》引孟喜《序卦》曰： 阴阳养万物，必讼而成之。君臣养万民，亦讼而成之。 然则《序卦》亦杂以经师之言欤？
刘梦得《辩易九六论》曰： 董生言本毕中和，中和本其师，师之学本一行。 朱文公曰： 毕氏揲法，视疏义为详。柳子厚诋梦得肤末于学，误矣。
《古易》五家：吕微仲、晁以道、睢阳王氏、东莱吕氏、九江周燔。又有程迥、吴仁杰二家。而洪兴祖以一行所纂《古子夏传》为正，以诸书附著其下，为考异释疑。
经说多依托，《易》为甚。《子夏传》，张弘作也；《关子明传》，阮逸作也；《麻衣正易》，戴师愈作也。
《越绝外传》范子曰： 道生气，气生阴，阴生阳。 愚谓：先阴后阳即《归藏》先坤之义，阖而辟，静而动也。
《郑志》张逸问《赞》云： 我先师棘下生，何时人？ 答云： 齐田氏时。善学者所会处也，齐人号之棘下生，无常人也。 愚按：康成有《易赞》，所谓《赞》云者，《易赞》也。棘下，即稷下也。刘向《别录》： 谈说之士，会于稷门下。
《京氏易》 积算法 引夫子曰： 八卦因伏牺，暨于神农，重乎八纯。圣理玄微，易道难究。迄乎西伯父子，研理穷通，上下囊括。推爻考象，配卦世应，加乎星宿，局于六十四所，二十四气。分天地之数，定人伦之理，验日月之行，寻五行之端，灾祥进退，莫不因兹而兆矣。故考天地、日月、星辰、山川、草木、虫鱼、鸟兽之情状，运气生死、休咎，不可执一隅。故曰：《易》含万象。 又引孔子云： 《易》有四易：一世、二世为地易，三世、四世为人易，五世、六世为天易。游魂、归魂为鬼易。 此占候之学，决非孔子之言也。张文饶言 四易 ，又异于是。《易》有四：体一用三。《伏羲》先天，体也。《连山》天易，《归藏》地易，《周易》人易，用也。
京氏谓：二至四为互体，三至五为约象。《仪礼疏》云： 二至四、三至五，两体交互，各成一卦，先儒谓之互体。
《说卦》虞翻曰： 《乾》、《坤》五贵三贱，故定位。《艮》、《兑》同气相求，故通气。《震》、《巽》同声相应，故相薄。《坎》戊《离》己，月三十日一会于壬，故不相射。《坤》消从午至亥，故顺。《乾》息从子至巳，故逆。 盖用纳甲卦气之说。
 初九，潜龙 ，辞也。有 九 则有 六 ，变也。 潜龙 ，象也。 勿用 ，占也。辅汉卿谓：《易》须识辞、变、象、占四字。项氏曰： 不称乾马而称震龙，震动也，乾之动自震始。
阳为大，阴为小。 大畜 、 小畜 ， 大过 、 小过 ，取阴阳为义。
六爻有得有失，唯《谦》三吉三利，《家人》一爻悔亡，五爻皆吉。
《汉书叙传》 六世耽耽，其欲浟浟。 音涤。注：《颐》六四爻辞。浟浟，欲利之貌。今《易》作 逐逐 ，《子夏传》作 攸攸 。颜注以 浟浟 为欲利，辅嗣以 逐逐 为尚实，其义不同。
上蔡谢子《为晁以道传易堂记后序》，言安乐邵先生《皇极经世》之学，师承颇异。安乐之父，昔于庐山解后，文恭胡公从隐者老浮图游。隐者曰： 胡子世福甚厚，当秉国政。邵子仕虽不耦，学业必传。 因同授《易》、《书》。上蔡之文今不传，仅载于张稘《书文恭集后》。康节之父伊川丈人，名古，字天叟。
邵子《观物外篇》曰： 天地之气运，北而南则治，南而北则乱，乱久则复北而南矣。 张文饶谓：《先天图》自《泰》历《蛊》而至《否》，自《否》历《随》而至《泰》，即南北之运数也。《闻见录》载邵子之言，曰： 天下将治，地气自北而南；将乱，自南而北。 盖为闻杜鹃发也。陈忠肃谓：重南轻北，分裂有萌，则以人事知之。
欧阳公以《河图》、《洛书》为怪妄，东坡云： 著于《易》，见于《论语》，不可诬也。 南丰云： 以非所习见，则果于以为不然，是以天地万物之变为可尽于耳目之所及，亦可谓过矣。 苏、曾皆欧阳公门人，而论议不苟同如此。
迂斋讲《易》，谓伏牺未作《易》之前，天下之人心无非 易 。伏牺既作《易》之后，天下之万事无非 易 。又《策问》谓：种明逸以易学名，而其后世衡至师道，累叶为名将。郭逵以将帅显，而其后兼山、白云皆明《易》。盖《易》之为书，兵法尽备，其理一也。愚闻之先君云。
知识欲高明，故效天。操履贵笃实，故法地。
晁景迂述郭敏修之言曰： 所以生生者，智水不可不崇，而礼火则卑之。此卦之所以 既济 也。 养生之说，阴升阳降。
《史记》春申君说秦昭王，引《易》曰： 狐涉水，濡其尾。 此言始之易，终之难也。今《易·未济》曰： 小狐汔济，濡其尾。
 高宗伐鬼方 ，《后汉·西羌传》：武丁征西羌鬼方，三年乃克。《竹书纪年》：武丁三十五年，周王季伐西落鬼戎。然则鬼方即鬼戎与。《诗·殷武》 奋伐荆楚 ，朱子《集传》云： 《易》曰： 高宗伐鬼方，三年克之。 盖谓此。 愚按：《大戴礼·帝系篇》：陆终氏娶于鬼方氏。《楚世家》：陆终生子六人，六曰季连，芈姓，楚其后也。可以证《集传》之说。
《未济》 三阳失位 ，程子得之成都隐者，朱子谓《火珠林》已有，盖伊川未曾看杂书。
虞翻梦吞三爻而通《易》，陆希声梦三圣人而舍象数作传。然翻未知 言有序 之戒，希声未知 比之匪人 之训，践履与《易》相违。
张绪云： 何平叔不解《易》中七事。 伏曼容云： 何晏疑《易》中九事。 愚谓：晏以老、庄谈《易》，系小子观朵颐，所不解者，岂止七事哉！以义理解《易》，自王弼始，何晏非弼比也。清谈亡晋，衍也，非弼也。范宁以王弼、何晏并言，过矣。
上坎为云，下坎为雨，虞翻之说也，郭子和从之。坎在上为云，故云雷《屯》。坎在下为雨，故雷雨作《解》。女子贞不字，谓许嫁笄而字，耿氏之说也。朱文公从之。
《咸》之感无心，感以虚也。《兑》之说无言，说以诚也。尧之于变时雍，孔子之绥来动和，其感至矣。文王 灵台 之乐，宣王 云汉 之喜，其说深矣。
德非日新，不足以言盛；义非入神，不足以言精。
《馆阁书目》：《周易元包》十卷，唐卫元嵩撰。今按：杨楫序云： 元嵩，益州成都人。明阴阳历算。献策后周，赐爵持节。蜀郡公武帝尊礼，不敢臣之。 《北史?艺术传》：蜀郡卫元嵩，好言将来事，不信释教，尝上疏极论之。《书目》以为唐人，误矣。
扬雄《核灵赋》曰： 《大易》之始，河序龙马，雒贡龟书。 刘牧谓：《河图》、《洛书》，同出于伏牺之世。
曾子固为《徐复传》云： 康定中，仁宗命讲《易》《乾》、《坤》、《既济》、《未济》。又问： 今岁直何卦？西兵欲出如何？ 复对： 岁直《小过》而太一守中宫，兵宜内不宜外。 仁宗嘉其言。与林瑀同修《周易会元纪》。 今考侍讲林瑀上《会元纪》，推帝王即位必遇辟卦，而真宗乃得卿卦。每开说皆谄谀之辞，缘饰以阴阳。贾昌朝奏瑀所学不经，不宜备顾问，遂绌之。复与瑀同修不经之书，未可谓知《易》也。《荀子》曰： 善为《易》者，不占。
 介于石 ，古文作 砎 ，晋孔坦书曰： 砎石之易悟。
《坤》曰 早辩 ，《解》曰 夙吉 。治之于未乱，为之于未有，在周子谓之 几 ，在张子谓之 豫 。
程子《易传》，晚始授门人。止斋《春秋后传》，亦曰： 此身后之书。 刘道原谓：柳芳《唐历》本皆不同，由芳书未成而传之故也。
《易纬辨终备》曰： 煌煌之燿，乾为之冈。合凝之类，坤握其方。雄雌呿吟，六节摇通。万物孳甲，日营始东。 六节，盖谓六子。日营始东，震也。
东坡曰： 左氏论《易》，唯南蒯、穆姜之事为近正。 知庄子曰： 师出以律，有律以如己也。 杜预注：法行则人从法，法败则法从人。亦格言也。
天地未尝一日无阳，亦未尝一日无君子，故十月为阳，纯坤称龙。朱子曰： 《复》之一阳，是《坤》卦积来。一日生一分，至十一月一阳始成。
《困》九五曰： 利用祭祀。 李公晦谓：明虽困于人，而幽可感于神。岂不以人不能知而鬼神独知之乎！愚谓孔子云： 知我者，其天乎？ 韩子云： 惟乖于时，乃与天通。 不求人知而求天知，处困之道也。
《坎》之六四曰： 樽酒，簋贰，用缶。 在险之时，用礼之薄。它爻之言酒者三：《需》九五 需于酒食 ，《困》九二 困于酒食 ，《未济》上九 有孚于饮酒 ，卦皆有 坎 。文王、周公以《酒诰》戒，其象见于《易》，其言详于《书》。三爻皆阳，刚制之意也。
 苋陆夬夬 ，项氏《玩辞》曰： 苋，音丸，山羊也。陆，其所行之路也。犹 鸿渐于陆 之陆。兑为羊，在上卦有山羊之象。 愚按《说文》：苋，山羊细角也。从兔足，苜声，读若丸。 宽 字从此。徐锴按：《本草注》：苋羊似麢羊，角有文，俗作羱。
圣人不以位为乐也，在《易》谓之 虎尾 ，在《书》谓之 朽索深渊 。
先甲先庚，吴秘注《法言》云： 《周礼》治象，挟日而敛之。 郑司农云： 从甲至癸，谓之挟日，是以《易》称 先甲三日 、 先庚三日 ，皆为申命令之义。独取甲、庚者，以甲木主仁，示其宽令也；庚金主义，示其严令也。
程子谓学《易》先看王弼，余谓辅嗣之注，学者不可忽也。于《乾》九三曰： 乾三以处下卦之上，故免亢龙之悔。坤三以处下卦之上，故免龙战之灾。 上九曰： 夫以刚健而居人之首，则物之所不与也。以柔顺而为不正，则佞邪之道也。故 乾吉 在无首， 坤利 在永贞。 于《文言》曰： 进物之速者，义不若利；存物之终者，利不及义。 又曰： 文王明夷，则主可知矣；仲尼旅人，则国可知矣。 又曰： 不性其情，何能久行其正。 于《坤》曰： 方而又刚，柔而又圆，求安难矣。 初六曰： 阴之为道，本于卑弱而后积著者也，故取 履霜 以明其始。阳之为物，非基于始以至于著者也，故以 出处 明之，则以初为潜。 于《小畜》上九曰： 大畜者，畜之极也。畜而不已，畜极则通，是以其畜之盛在于四五，至于上九道乃大行。小畜积极而后乃能畜，是以四五可以进，而上九说征之辐。 于《大有》六五曰： 不私于物，物亦公焉；不疑于物，物亦诚焉。 于《豫》初六曰： 乐过则淫，志穷则凶，豫何可鸣？ 于《观》上九曰： 观我生，自观其道者也。观其生，为民所观者也。 于《贲》六五曰： 贲于束帛，丘园乃落。贲于丘园，帛乃戋戋。用莫过俭，泰而能约，故必吝焉，乃得终吉也。 于《复》曰： 凡动息则静，静非对动者也。语息则默，默非对语者也。 于《颐》初九曰： 安身莫若不竞，修己莫若自保。守道则福至，求禄则辱来。 于《家人》初九曰： 凡教在初而法在始。家渎而后严之，志变而后治之，则悔矣。 九三曰： 行与其慢，宁过乎恭。家与其渎，宁过乎严。 上九曰： 凡物以猛为本者，则患在寡恩；以爱为本者，则患在寡威。故家人之道，尚威严也。 于《睽》上九曰： 见豕负涂，甚可秽也。见鬼盈车，吁可怪也。先张之弧，将攻害也。后说之弧，睽怪通也。往不失时，睽疑亡也。贵于遇雨，和阴阳也。阴阳既和，群疑亡也。 于《蹇》初六曰： 处难之始，居止之初，独见前识。睹险而止，以待其时，知矣哉！ 于《萃》之《象》曰： 聚而无防，则众生心。 于《渐》上九曰： 进处高絜，不累于位，无物可以屈其心而乱其志。峨峨清远，仪可贵也。 于《中孚》上九曰： 飞音者，音飞而实不从之谓也。 于《小过》六五曰： 小畜尚往而亨，则不雨也。小过阳不上交，亦不雨也。
乾称父，纯阳。坤称母，纯阴。震长男，阳在初。巽长女，阴在初。坎中男，阳在中。离中女，阴在中。艮少男，阳在末。兑少女，阴在末。
知之崇，必欲其效天。义之精，必欲其入神。
蒙之养，正察乎微。颐之养，正先乎近。《家人》卦辞曰： 利女贞。 男正易，女正难。二《南》之诗，以化行闺门为极致。上九之《象》曰： 反身之谓也。 身正则家正矣。
《蒙》之初曰 发 ，《家人》之初曰 闲 ，《颜氏家训》谓：教儿婴孩，教妇初来。


汉河渠考
美哉禹功！万世永赖。云何汉世河决为害？盖自战国，壅川壑邻，决通堤防。重以暴秦，水失其行，故渎遂改。碣石九河，皆沦于海。微禹其鱼，遗黎之思，披图案谍，用缀轶遗。
孝文十二年，河决酸枣，东溃金堤。
陈留郡酸枣县，今属开封府。秦拔魏置县。地多酸枣，因以为名。金堤河堤在东郡白马界。《括地志》：一名千里堤，在滑州白马县东五里。《郡县志》：在酸枣县南二十三里。《舆地广记》：酸枣县有金堤，汉文时河决金堤即此。王尊为东郡太守，请以身填金堤。程子曰： 汉火德，多水灾。唐土德，少河患。
孝武元光三年，河水徙从顿丘，东南流入勃海，复决濮阳瓠子。注：钜野通淮泗，鄃居河北。鄃，音输，《后汉注》音俞。
东郡顿丘县。今澶州开德府濮阳、清丰两县。汉勃海郡在勃海之滨。今沧、棣、霸、滨诸州之地。《水经注》、《禹贡》曰： 夹右碣石，入于河。 《山海经》：碣石之山，绳水出焉，东流注于河。河之入海，旧在碣石，今川流所导，非禹渎也。周定王五年，河徙故渎。班固曰： 商竭周移。 瓠子，今开德府濮阳县西，有瓠子口。瓠子，河名也。济州钜野县东北有大野泽，即钜野也。《禹贡》：大野既猪。清河郡鄃县，《通典》：鄃故城在德州平原县西南。大名府夏津县，本鄃县。程氏曰： 周时河徙砾，至汉又改向顿丘东南流。
元封二年，自泰山还至瓠子，自临塞决河，筑宣防宫。
《水经》：瓠子河出东郡濮阳县北河。注：县北十里为瓠河口，亦谓瓠子堰、宣房堰。《括地志》：故龙渊宫，俗名瓠子宫，亦名宣房宫，在濮阳县北十里。决河，在鄄城以南，濮阳以北，广百步，深五丈。《通典》：秦始皇二十二年，攻魏，决河灌其都。决处遂大，不可复补。汉王横云： 《九域志》：濮州雷泽县有瓠子河，澶州濮阳县有瓠子口。万里沙在莱州掖县。济州东阿县有鱼山，一名吾山。《瓠子歌》曰： 吾山平，钜野溢。 东阿，今属郓州。
导河北行二渠，复禹旧迹。
《河渠书》：禹乃厮二渠以引其河，北载之高地，过降水，至于大陆，播为九河，同为逆河，入于勃海。孟康曰： 二渠，其一出贝丘西南，南折者也。其一则漯川也。 臣瓒曰： 河入海，乃在碣石。元光二年，更注勃海。禹时不注也。 贝丘，贝州清阳县。熙宁四年，省入清河县。漯水，出东郡东武阳，省入大名府莘县、澶州朝城县。至千乘，青州千乘县。入海。降水故渎，在冀州南宫县东南六里。《大事记》：周威烈王十三年，晋河岸倾壅龙门，至于底柱。春秋后河患见史传，始于此。
自塞宣房后，河复北决于馆陶，分为屯氏河。
《地理志》：魏郡馆陶县，河水别出为屯氏河，东北至章武入海。馆陶，今属大名府。《通典》：魏州贵乡县有屯氏河。大河故渎，俗曰王莽河。章武县、沧州鲁城县，周省入清池县。《九域志》：大名府馆陶县、夏津县，有屯氏河。南乐县有大河故渎。
元帝永光五年，河决清河灵鸣犊口，而屯氏河绝。
清河之灵县鸣犊河口，《地理志》：清河郡灵县，河水别出为鸣犊河，东北至蓨，入屯氏河。灵县，隋省入博州博平县。蓨，音条，县属德州，后属冀州。
成帝建始四年，河决东郡金堤。河堤成，以五年为河平元年。三年，河复决平原，流入济南千乘。
平原，德棣州。济南，齐淄州。千乘故城，在淄州高苑县北。
鸿嘉四年，勃海、清河、信都河水溢，李寻等言：议者常欲求索九河故迹而穿之，今因其自决，可且勿塞，以观水势。
信都冀州，信都县，禹导河，北过降水即此。亦曰枯降渠，西南自南宫县界入。《禹贡》九河既道，《尔雅》：一曰徒骇，二曰太史，三曰马颊，四曰覆鬴，五曰胡苏，六曰简絜，七曰钩盘，八曰鬲津，其一河之经流。先儒不知河之经流，遂分简絜为二。徒骇，《寰宇记》：在沧州清池。许商云： 在成平。 马颊，《郡县志》：在德州安德。《寰宇记》：在棣州滴河北。《舆地记》：即笃马河也。覆鬴，《通典》：在德州安德。胡苏，《寰宇记》：在沧州饶安、临津、无棣三县。许商云： 在东光。 简絜，《舆地记》：在临津。钩盘，《通典》、《寰宇记》：在沧州乐陵东南，从德州平昌来。《舆地记》：在乐陵。鬲津，《寰宇记》：在乐陵东，西北流入饶安。《通典》：在饶安。许商云： 在鬲县。 《舆地记》：在无棣。太史。不知所在。汉世近古，止得其三，唐人遂得其六，欧阳忞《舆地记》又得其一。或新河载以旧名，或一地互为两说，皆似是而非，无所依据。郑氏以为齐桓塞其八流以自广。夫曲防，齐之所禁，塞河非桓公所为也。程氏以为九河之地，已沦于海，谓今沧州之地，北与平州接境，相去五百余里，禹之九河当在其地。郦道元亦谓：九河碣石，苞沦于海。笃马河在平原县。今德州，乐史以为马颊，误矣。
平当使领河堤，奏：按经义治水，有决河深川，无堤防壅塞之文。
程子曰： 河北见鲧堤，无禹堤。鲧堙洪水，故无功。禹则导之而已。
贾让言：禹凿龙门，辟伊阙，析底柱，破碣石。
《水经》：河水南过河东北屈县唐慈州吉昌。西，注：《吕氏春秋》曰： 龙门未辟，吕梁未发，河出孟门，大溢逆流，名曰鸿水。大禹疏通，谓之孟门。 孟门即龙门之上口也。河水又南过皮氏县河中府龙门。西，又南出龙门口。注：大禹导河积石，疏决梁山，即《经》所谓龙门也。崩浪万寻，悬流万丈，迄于下口。《慎子》曰： 下龙门，非驷马之迅也。 潏水李氏曰： 同州韩城北有安国岭。东临大河，有禹庙，在山断河出处，禹凿龙门，起于唐张仁愿所筑东受降城之东，自北而南，至此山尽。两岸石壁峭立，大河盘束于山峡间。至此山开岸阔，豁然奔放，声如万雷。 《通典》：绛州龙门县，今属河中府。有龙门山，即大禹所凿。《三秦记》云： 鱼鳖上之即为龙，否则点额而还。 黄河北去县二十五里，乃龙门口。《舆地记》：同州韩城县，有龙门山。颜氏曰： 龙门山，其东在今龙门县北，其西在今韩城县北，而河从其中下流。 《水经注》：砥柱，山名。禹治洪水，破山以通河，河水分流，包山而过，山见水中，若柱然，故曰砥柱。三穿既决，水流疏分，亦谓之三门山。伊阙、碣石，见前。
淇口以东。
《通典》：淇水出共山，东至卫州卫县界入河，谓之淇水口。
新莽始建国三年，河决魏郡，泛清河以东数郡。
魏郡，相州大名府。清河，恩州。
明帝永平十三年，王景修汴渠成。
诏曰： 自汴渠决败，六十余岁。平帝时。今既筑堤理渠，绝水立门，河、汴分流，复其旧迹。 《郡县志》：汴渠在河南府河阴县汉荥阳县，唐属孟州。南二百五十步，亦名蒗荡渠。禹塞荥泽，开渠以通淮、泗。汉命王景修渠。《汉书》有荥阳漕渠，如淳曰： 今砾溪口是也。 《水经注》：王景即荥水故渎，东注浚仪，谓之浚仪渠。
章帝建初三年，罢虖沱、石臼河。
虖沱，出代州繁畤县东南，流经五台山北，东南流过定州入海。邓训治虖沱、石臼河，从都虑至羊肠仓。石臼河在定州唐昌县东北。本汉苦陉县，今省入安喜县。《通典》：岚州宜芳县，即汉汾阳县。积粟所在，谓之羊肠仓，石磴萦委，若羊肠焉。《水经注》：按《郡国志》，常山南行唐县，有石臼谷。
《张骞传》：天子案古图书，名河所出山曰昆仑。
汉武帝以于阗山出玉，因名河所出曰昆仑。《博雅》曰： 昆仑虚，赤水出其东南陬，河水出其东北陬，洋水出其西北陬，弱水出其西南陬。河水入东海，三水入南海。 《后汉书》注云： 昆仑山在肃州酒泉县西南。山有昆仑之体，故名之。朱文公曰： 二书之语，似得其实。《水经》言昆仑去嵩高五万里，恐不能若是之远。《通典》：今吐蕃中河，从西南数千里向东北流，见与积石山下河相连。聘使涉历，无不言之。吐蕃自云： 昆仑山在国中西南，则河之所出也。 《尚书》云： 织皮昆仑析支、渠搜，西戎即叙。 《后汉书》云： 西羌在汉金城郡之西南，滨于赐支。 《续汉书》：河关县属金城郡，今积石军。西可千余里有羌，谓之赐支，盖析支也。然则析支在积石之西，是河之上流明矣。昆仑在吐蕃中，当亦非谬。《楚辞注》：《尔雅》：河出昆仑虚，色白。所渠并千七百，一川色黄。百里一小曲，千里一曲一直。《离骚》邅吾道夫昆仑，《九歌》登昆仑兮四望。
灵帝光和六年，金城河溢。
金城郡，今兰会西宁湟州积石军。
历代田制考
秦废井田，开阡陌。周显王十九年。
《通典》曰： 按周制步百为亩，亩百给一夫。商鞅佐秦，以一夫力余，地利不尽，于是改制，二百四十步为亩，百亩给一夫。又以秦地旷而人寡，晋地狭而人稠，诱三晋人发秦地利，优其田宅，复及子孙。而使秦人应敌于外。大率百人，则五十人为农，五十人习战。兵强国富，职此之由。 朱文公《开阡陌辩》曰： 说者之意，皆以 开 为 开置 之开，言秦废井田而始置阡陌也。按阡陌者，旧说以为田间之道，盖因田之疆畔，制其广狭，辨其横从，以通人物之往来，即《周礼》所谓遂上之径，沟上之畛，洫上之涂，浍上之道也。然《风俗通》云： 南北曰阡，东西曰陌。 又云： 河南以东西为阡，南北为陌。 二说不同。今以《遂人》田亩夫家之数考之，当以后说为正。盖陌之为言百也，遂洫从而径涂亦从，则遂间百亩，洫间百夫，而径涂为陌矣。阡之为言千也，沟浍横而畛道亦横，则沟间千亩，浍间千夫，而畛道为阡矣。阡陌之名，由此而得。至于万夫有川，而川上之路，周于其外，与夫《匠人》井田之制。遂沟洫浍亦皆四周，则阡陌之名，疑亦因横从而命之也。然遂广二尺，沟四尺，洫八尺，浍二寻，则丈有六尺矣。径容牛马，畛容大车，涂容乘车，一轨道，二轨路，三轨则几二丈矣。此其水陆占地不得为田者颇多，所以正经界，止侵争，时畜洩，备水旱，为永久之计。商君以急刻之心，行苟且之政，但见田为阡陌所束，而耕者限于百亩，则病其人力之不尽；但见阡陌之占地太广，而不得为田者多，则病其地利之有遗；又当世衰法坏之时，归授之际，必有烦扰欺隐之奸，而阡陌之地切近民田，又必有阴据自私而税不入于公上者；是以尽开阡陌，悉除禁限，而听民兼并买卖以尽人力，垦辟弃地悉为田畴，不使有尺寸之遗以尽地利，使民有田即为永业，而不复归授，以绝烦扰欺隐之奸。使地皆为田，田皆出税，以核阴据自私之幸。此其为计，正犹杨炎疾浮户之弊，破租庸以为两税，盖一时之害虽除，而千古圣贤传授精微之意，于此尽矣。故《秦纪》、《鞅传》皆云： 为田开阡陌封疆而赋税平。 蔡泽亦曰： 决裂阡陌，以静生民之业，而一其俗。 所谓开者，乃破坏刬削之意，而非创置建立之名。所谓阡陌，乃三代井田之旧而非秦之所置矣。所谓赋税平者，以无欺隐窃据之奸也。所谓静生民之业者，以无归授取予之烦也。 《大事记解题》曰： 决裂云者，唐、虞、三代井田之制，分画坚明，封表深固，非大用力以决裂之，不能遽扫灭其迹也。秦始皇三十一年，使黔首自实田。使井田不废，何患田之不实乎？
汉董仲舒请限民名田。
名田，占田也。各为立限，不使富者过制，贫弱之家可足也。武帝时，贾人有市籍及家属，皆无得名田。胡氏曰： 限田终不能行者，以人主自为兼并，无以使民兴于廉也。
赵过教民为代田。
代，易也。《周官·大司徒》：不易、一易、再易之地，有三等。《公羊传注》：司空谨别田之高下善恶，分为三品，上田一岁一垦，中田二岁一垦，下田三岁一垦。《左传》：晋作爰田。《晋语》云： 作辕田。 辕，易也。《汉·地理志》：秦商君制辕田。 辕 与 爰 同，易也。《食货志》：岁耕种者为不易上田，休一岁者为一易中田，休二岁者为再易下田。三岁更耕之，自爰其处。《盐铁论》御史曰： 古者制田，百步为亩，民井田而耕，什而藉一。先帝哀怜百姓之愁苦，衣食不足，制田二百四十步而一亩，率三十而税一。
师丹建言限名田。
王嘉奏曰： 诏书罢苑，而以赐董贤二千余顷。均田之制，从此堕坏。
新莽更名天下田曰王田，不得买卖。
建武十五年，诏州郡检核垦田户口。
《通典》曰： 自秦孝公隳经界，立阡陌，虽获一时之利，而兼并逾僭兴矣。阡陌既弊，又为隐核。隐核之法，凭乎簿书。簿书既广，必藉众功。藉众功，则政由群吏。政由群吏，则人无所信矣。
后魏孝文太和九年，诏均田：男夫十五以上，受露田四十亩。妇人二十亩。
刘氏恕曰： 后魏均田制度，似今世佃官田，及绝户田出租税，非如三代井田也。魏、齐、周、隋兵革不息，农民少而旷土多，故均田之制存。至唐承平日久，丁口滋众，官无闲田，不复给授，故田制为空文。《唐志》云： 口分世业之田坏而为兼并。 似指以为井田之比，失之远矣。
北齐河清三年，令民一夫受露田八十亩，妇人四十亩。
隋文帝开皇十二年，京辅三河地少人众，发使四出，均天下之田。其狭乡每丁才至二十亩。
唐武德七年，初定均田。丁中之民，给田一顷。笃疾减十之六，寡妻妾减七。皆以什之二为世业，八为口分。
范氏曰： 唐初定均田，有给田之制，盖由有在官之田也。其后给田之制不复见，盖官田益少矣。 林氏勋曰： 周制步百为亩，百亩仅得唐之四十余亩。唐之口分，人八十亩，几倍于古。盖贞观之盛，户不及三百万，永徽唯增十五万。若周则王畿千里，已有三百万家之田，列国不与焉。是以唐制受田倍于周，而地亦足以容之。狭乡虽裁其半，犹可以当成周之制。然按一时户口，而不为异日计，则后守法难矣。既无振贫之术，乃许之卖田，后魏以来弊法也，是以启兼并之渐。永徽中，洛多豪右，占田逾制，贾敦颐举没三千余顷，赋贫民。
开元九年，宇文融为劝农使，括逃户及籍外田。
陆贽论兼并之家，私敛重于公税，请为占田条限。
后周世宗以元稹《均田图》赐诸道，诏艾颖等分行诸州，均定田租。《会要》云： 见元稹在同州时所上《均田表》，因制素为图。
今按元稹《同州奏均田》曰： 因农务稍暇，令百姓自通手实状，又令里正书手等傍为稳审，并不遣官吏擅到村乡，略无欺隐。除去逃荒，其余顷亩，取两税元额，通计七县沃瘠，一例作分抽税。 苏氏曰： 三代之君，开井田，画沟洫，谨步亩，严版图，因口之众寡以授田，因田之厚薄以制赋。经界既定，仁政自成，下及隋、唐，风流已远。然其授民田有口分世业，皆取之于官。其敛民财有租庸调，皆计之于口。其后变为两税。户无主客，以见居为簿。人无丁中，以贫富为差。贫者急于售田，则田多而税少。富者利于避役，则田少而税多，侥倖一兴，税役皆弊。嘉祐中，薛向、孙琳始议方田，量步亩，审肥瘠，以定赋税之入。熙宁中，吕惠卿复建手实，抉私隐，崇告讦，以实贫富之等。元丰中，李琮追究逃绝，均虚数，虚编户，以补失陷之税。此三者，皆为国敛怨，所得不补所失。昔宇文融括诸道客户，州县观望，虚张其数，以实户为客，虽得户八十余万，岁得钱数百万，而百姓困弊，实召天宝之乱。均税之害，何以异此？ 张子曰： 治天下不由井地，终无由得平。周道止是均平。
南唐烈祖分遣使者，按行民田，以肥瘠定其税。
历代漕运考
汉
渭渠。
渭水，出熙州狄道县东北，至华州华阴入河。刘仲冯曰： 今渭汭至长安，仅三百里，固无九百余里，而云穿渠起长安，旁南山至河，中间隔灞、浐数大川，无缘山成渠之理。此说可疑，今亦无其迹。《西都赋》：通沟大漕，溃渭洞河。
褒斜道，故道。
褒水通沔，在兴元府褒城县。出衙领山，至南郑入沔。斜水通渭，在京兆府武功县。出衙领山，北流至郿入渭。故道，今凤州梁泉县。
河内。
怀、卫二州之地。
东冶，零陵、桂阳峤道。
东冶，福州闽县。零陵郡，南临源岭。永州。桂阳郡，腊岭。郴州。
沮下辨。
沮县，汉属武都，隋为兴州顺政。沔水发源于此，一名沮水，今沔州。下辨县，汉下辨道属武都，西魏改同谷，唐为成州同谷。《续志》下辨东三十余里，有狭，中当水泉，生大石，障塞流水，至春夏辄溢。虞诩使人烧石，以水溉之，石皆裂，因镌去石，遂无泛溺之患。
斜谷。
《郡国志》：右扶风武功县有斜谷。注：褒斜谷在长安西南，南口褒，北口斜，长百七十里，其水南流。武功，今凤翔府郿县。
魏
陈项、寿春。
《通典》颍州，魏汝阴郡，邓艾屯田于此。陈项，陈州宛丘、项城县。寿春，见前。《晋志》：修广淮阳、百尺二渠，上引河流，下通淮、颍。《通典》：陈州宛丘县有百尺堰。《隋志》：颍川郡北舞县有百尺沟。《郡县志》：百尺堰在颍州汝阴县西北一百里。
晋
滍、淯水，杨口。
《汉·地理志》：滍水出鲁阳县鲁山，东北至定陵入汝。鲁阳，汝州鲁山县。定陵故城，在蔡州郾城县西北。育水出郦县西北，南入汉。郦故城，在邓州临湍县。《通典》：复州沔阳县，汉云杜县，杜预为荆州刺史，开杨口，达巴陵径千余里。内避长江之险，通零、桂之漕，即此也。零陵、桂阳。
石门。
《水经注》：荥渎水受河水，有石门谓为荥口石门。
千金堨。
永嘉元年，修千金堨于许昌，以通运。《水经注》：河南县城东十五里，有千金堨。《洛阳记》曰： 千金堨，旧堰榖水，魏时更修，积石为堨。开沟渠五所，谓之五龙渠，渠上立堨。堨是都水使者陈协造。水历堨东，注：谓之千金渠。许昌，许州，今颍昌府许田镇。刘曜攻石生于金墉，决千金堨以灌之。
隋
蒲，陕，卫，汴，黎阳，汾，晋，渭水，广通渠，大兴城，潼关。
蒲州。河中府。汴州。开封府。黎阳。今濬州。汾州。唐为慈州。晋州。平阳。京兆府万年县，隋改为大兴县。广通渠，在华州，置广通仓。《隋纪》：幸霸水，观漕渠。潼关，在华州华阴县。渭水，在万年县北五十里，东流二百四十里，至华阴县，东北流三十五里，自永丰仓入河，谓之渭口。
山阳渎。
楚州山阳县。今淮安州。
砥柱。
陕州硖石县，今省入陕县。有底柱山，俗名三门山，在县东北五十里。河水分流包山，山见水中若柱然。又以禹治洪水，山陵当水者破之，三穿既决，河出其间，有似于门，故亦谓三门。唐太宗勒铭。
通济渠，榖、洛水，板渚，邗沟。
《通典》：汴渠在河南府河阴县南二百五十步，今名通济渠。隋炀帝开导，西通河、洛，南达江、淮。河阴后属孟州。汴州有通济渠，隋炀帝开引黄河水以通江、淮漕运，兼引汴水，即浪［氵宕］与蒗荡同。渠也。《隋志》：在浚仪县。《九域志》：汴水，古通济渠也，在开封县。《周语》榖、洛斗，注云： 洛在王城之南，榖在王城之北，东入于瀍。至灵王时，榖水盛出于王城之西，而南流合于洛水。 《山海经》：涧水西北流，注于穀水。《通典》：穀水本涧水，经苑中入于洛。板渚，《水经》：河水又东合汜水，又东径板城北。注云： 有津谓之板城渚口。 在孟州汜水。《左传》：吴城邗沟，通江、淮。注云： 于邗江筑城穿沟，东北通射阳湖，西北至末口入淮，通粮道也，今广陵韩江是。隋开邗沟，自山阳至杨子入江。渠广四十步，自楚州宝应县北流入淮。
永济渠。
《国史志》：大名府永济县有永济渠。今省为镇，入临清县。
东莱海口。
东莱郡莱州，西至海二十九里，北至海五十里，东南至海二百五十里。
唐
三门，河阴，柏崖，集津仓，盐仓。含嘉仓，太原仓。
裴耀卿于三门东西置仓，开山十八里，为陆运以避其险，卒泝河而入渭。三门山，见前砥柱。《地理志》：河南府河阴县，开元二十二年，置领河阴仓。会昌三年属孟州。河清县，咸亨四年，置柏崖县，寻省，有柏崖仓。陕州平陆县三门西有盐仓，东有集津仓，陕县有太原仓。《六典》：东都曰含嘉仓。自含嘉仓转运，以实京之太仓。自洛至陕运于陆，自陕至京运于水。杨慎名为含嘉仓出纳使。刘晏移书曰： 陕郊见三门、集津遗迹。 曾子固曰：宋兴承周制，置集津之运，转关中之粟，以给大梁。李泌自集津至三门，凿山开车道，以避底柱之险。《九域志》：陕州平陆县三门、集津镇。
浐水，望春楼，广运潭。
《地理志》：京兆府万年县有南望春宫，临浐水，西岸有北望春宫，宫东有广运潭。华州华阴县有漕渠，自苑西引渭水，因石渠，会灞、浐，经广运潭至县入渭。天宝三载，韦坚开。《会要》：自华阴永丰仓以通河渭。望春楼在禁苑东南高原之上。姚南仲曰： 王者必据高明，烛幽隐，所以因龙首而建望春。
上津，扶风，洋川。
商州上津县。汉长利县。扶风郡凤翔府。自襄阳取上津，路抵扶风，德宗治上津道置馆。洋川郡洋州。溯江、汉而上至洋川。陆运至扶风。汴水堙废漕运，自江汉抵梁洋。梁州，兴元府。
汴水，梁公堰。
刘晏疏浚汴水，见宇文恺梁公堰。《通典》：汴口堰，在河阴县西二十里，又名梁公堰。隋开皇七年，使梁睿增筑汉古堰，遏河入汴。《会要》：开元二年，李杰奏汴州东有梁公堰，堰破漕梗，发汴郑丁夫浚之。省功速就，刻石水滨，纪其绩。
甬桥，涡口，蔡水。
甬桥，在宿州苻离县。涡口，在濠州钟离县九十里。杜佑以汉运路出浚仪十里，入琵琶沟，绝蔡河，至陈州而合。李勉治蔡渠，引东南馈。《通典》：汴州浚仪县有蔡水。《九域志》：祥符县有蔡河。建隆元年，浚蔡河，设斗门。二年，导闵水，自新郑与蔡水合，贯京师南，历陈颍，达寿春，以通淮右之漕。以西南为闵河，东南为蔡河。开宝六年，改闵河为惠民河。与蔡河一水。李泌曰： 江、淮漕运，自淮入汴，以甬桥为咽喉。
金、商运路。
《通典》：金州，去西京九百九十一里。商州，去西京三百里。
渭桥，东渭桥。
渭桥，《三辅故事》：秦昭王作，长三百八十步。《郡县志》：中渭桥，在咸阳县东南二十二里。渭水南，去县三里东渭桥，在万年县东。《后汉注》：渭桥，本名横桥，在咸阳县东南。
扬子院，淮阴，项城，颍，溵。
扬州扬子县，今属真州。广明元年，高骈奏改扬子院为发运使。淮阴县，楚州。项城县，陈州。颍水出阳城县阳乾山，东至下蔡，入淮。溵水，《唐志》：陈州溵水县，今改商水县。水出颍川阳城少室山，东入颍。
后周
汴水埇桥，见前。泗上。
《汉志》有两泗水，其一自乘氏至睢陵入淮，又一水卞县至方与入沛。泗上，今招信军相对泗口也。
五丈河。
五丈河，开宝六年改为广济河。自都城北历曹济及郓，其广五丈以通东方之漕。建隆二年，浚五丈河，命陈承昭于京城之西，夹汴河，造斗门。自荥阳凿渠百余里，引京、索二水通城壕，入斗门，架流于汴，东汇于五丈河，以便东北漕运。以京、索河为源，《禹贡》之菏泽。《九域志》：在祥符县、东明县。
蔡水。见前。
蔡河贯京师，兼闵水、洧水、潩水以通陈颍之漕，盖古琵琶沟也。元祐四年，知陈州胡宗愈，议古八丈沟可开浚，分蔡河之水，自为一支，由颍、寿入淮。杨侃《皇畿赋》：天设二渠，曰蔡曰汴。通江会海，萦畿带甸。千仓是兴，万庾是建。
原武。
原武县，属郑州。
两汉崇儒考
汉高祖十二年，过鲁，以太牢祠孔子。
《史记·世家》：孔子葬鲁城北泗上，弟子及鲁人往从冢而家者百有余室，因命曰孔里。鲁世世相传以岁时奉祠孔子冢，而诸儒亦讲礼乡饮大射于孔子冢。孔子冢大一顷。故所居堂弟子内，后世因庙，藏孔子衣冠琴车书，至于汉二百余年不绝。高皇帝过鲁，以太牢祠焉。诸侯卿相至，常先谒然后从政。《皇览》曰： 孔子冢去城一里，冢茔百亩，冢南北广十步，东西十三步，高一丈二尺。冢前以瓴甓为祠坛，方六尺，与地平。本无祠堂，冢茔中树以百数，皆异种，鲁人世世无能名其树者。民传言，孔子弟子异国人，各持其方树来种之。 《水经注》云： 《从征记》曰： 洙、泗二水，交于鲁城东北十七里，阙里背洙泗墙，南北一百二十步，东西六十步，四门各有石阃，北门去洙水百余步。 《孔丛》曰： 夫子墓茔方一里。  鲁人藏孔子所乘车于庙中，是颜路所请者也。献帝时，庙遇火烧之。《儒林传》：高帝诛项籍，举兵围鲁。鲁中诸儒尚讲诵，习礼乐，弦歌之音不绝。岂非圣人之道化好礼乐之国哉！
武帝建元五年，置五经博士。元朔五年，为博士置弟子。
晋灼曰： 西京无太学。 公孙弘曰： 请因旧官而兴焉。其肄习之地，则太常也。传授之师，则五经博士也。 《三辅黄图》：汉太学，在长安西北七里。《关中记》：在安门之东，杜门之西。何武歌太学下，王咸举幡太学下，则有太学矣。或曰： 晋灼以汉初言，《黄图》记武帝时。
宣帝甘露三年，诏诸儒讲《五经》同异于石渠阁。
《三辅故事》：石渠阁，在未央宫殿北，藏秘书之府。《黄图》云： 萧何造，其下砻石为渠以导水。所藏入关所得秦之图籍。
成帝绥和元年，封孔吉为殷绍嘉侯。匡衡、梅福以为宜封孔子世为汤后。刘向说上宜兴辟廱，设庠序。未作而罢。
平帝元始元年，封孔均为褒成侯。
《汉表》：殷绍嘉侯在沛郡，褒成侯在瑕丘。今兖州瑕丘县。《后汉·孔僖传》：平帝时，封孔均，追谥孔子为褒成宣尼公。建武十三年，复封均子志为褒成侯，子损嗣。永元四年，徙封褒亭侯。
世祖建武五年，初起太学，帝还视之。十九年，又幸太学。中元元年，起辟廱。
明帝永平二年，临辟雍，行大射养老礼。十五年，至鲁，诣孔子宅。
章帝建初四年，诏诸儒会白虎观，议《五经》同异。元和二年，至鲁，祠孔子及七十二弟子于阙里，作六代之乐，大会孔氏男子六十二人。
安帝延光三年，祀孔子及七十二子于阙里，还幸太学。
《洛阳记》：太学在洛阳城，故开阳门外，去宫八里。讲堂长十丈，广三丈。《述征记》：在国子学东二百步。《汉官仪》：辟雍去明堂三百步，车驾临辟雍，从北门入。三月、九月于中行大射礼。永平四年、八年，和帝永元十四年，顺帝阳嘉元年、二年，灵帝熹平六年，并临辟雍。孔子宅，在兖州曲阜县，故鲁城中归德门内，阙里之中，背洙面泗，矍相圃之东北也。梅福曰： 今仲尼之庙，不出阙里。 永平二年，郡县学校行乡饮，祀孔子，犹未立庙也。梁天监四年，初立孔子庙。唐武德二年，始诏国子学立庙。贞观四年，诏州县学皆作孔子庙。北宫白虎门，于门立观。
顺帝永建六年，修缮太学，凡造二百四十房，千八百五十室。
《水经注》：汉置太学于国子堂东。石经东有一碑，阳嘉八年立，文云： 建武二十七年，造太学，年积毁坏。永建六年九月，诏修太学，用作工徒十一万二千人。阳嘉元年，作毕，碑南面刻颂。 灵帝初平四年，太学行礼，幸永福城门，临观其仪。光和五年，幸太学。
灵帝熹平四年，诏诸儒正《五经》文字，刻石立太学门外。
《水经注》：光和六年，刻石镂碑，载《五经》，立于太学讲堂前东侧。蔡邕自书丹于碑，《洛阳记》：高一丈许，广四尺。
魏文帝黄初二年，封孔羡为宗圣侯。
晋封二十三世孙震，为奉圣亭侯。后魏延兴三年，封二十七世孙乘，为崇圣大夫。太和十九年，孝文幸鲁，亲祠孔子庙，改封二十八世孙珍，为崇圣侯。北齐封三十一世孙，为恭圣侯。周武帝改封邹国公。隋文帝仍旧封，炀帝改封绍圣侯。唐贞观十一年，封裔孙德伦，为褒圣侯。开元二十七年，以孔子后为文宣公。宋太平兴国二年，孔宜袭封文宣公。至和二年，祖无择言不可以祖谥加后嗣，诏封宗愿为衍圣公，今世袭。后魏太和十六年，谥孔子曰文圣尼父。唐贞观二年，升孔子为先圣；十一年，尊为宣父。武后封隆道公。开元二十七年，谥为文宣王。宋祥符元年，幸曲阜，谒文宣王庙，谥玄圣文宣王；五年，改谥至圣。


南丰《跋西狭颂》谓：所画龙、鹿、承露人、嘉禾、连理之木，汉画始见于今。邵公济谓：汉李翕、王稚子、高贯方墓碑，刻山林人物，乃知顾恺之、陆探微、宗处士辈，尚有其遗法。至吴道玄绝艺入神，然始用巧思，而古意少减矣。今于盘洲所集《隶图》见之。
曹操夫人《与杨彪夫人书》：送房子官绵百斤。《古文苑》误为 官锦 ，而注者妄解。按《魏都赋》：绵纩房子。《晋阳秋》：有司奏调房子、睢阳绵，武帝不许。《水经注》：房子城西出白土，可用濯绵。
善恶以熟言，若《孟子》仁在乎熟，《汉·五行志》季氏之恶已熟，是也。佛者曰：《成实论》。行恶见乐，为恶未熟。至其恶熟，自见受苦。行善见苦，为善未熟。至其善熟，自见受乐。 其言善恶之熟，亦名言也。
仁宗摹太宗御书大相国寺额于石，即寺为殿而藏之，御飞白名曰 宝奎殿 。绍兴庚辰宏辞，以《宝奎殿太宗皇帝御书赞》命题，唐说斋中选。但云庆历二载，而不纪月日，以《实录》考之，乃二年正月辛未也。苏子美作《宝奎殿颂》，周益公题其后云： 上宰宗工，更为辞章者，谓吕夷简作记，章得象题额之类。 《实录》云： 命夷简撰记。 而说斋谓：焕乎尧章，亲加纪述。亦误。
旧制麻三道以上，双宣学士分撰。元丰末，邓润甫为学士，一夕锁麻二十二通。靖康元年，麻六道，权直院莫俦独宿。
翰苑未尝草追赠制。绍定六年十月，史弥远赠中书令，追封卫王，令学士院降制。学士言非典故，诏特与降制。
太一宫四立月祝文，旧用定本，绍定二年十二月，始命学士院撰述。
亲王初除，有布政榜，首云： 应某军管内。 尾云： 榜某军。 仍散下。管内，谓所领节镇也。前辈制集皆可考。淳熙十六年，皇子封嘉王，布政榜乃云 嘉州管内 ，盖草制者失之。开禧元年，皇子封荣王，榜威武军，合旧典矣。盖节钺初除，以敕书示谕本镇，亦唐朝隃领之制也。若封王，或以国如周、鲁，或以州如兖、雍之类，未尝有所领之国。咸淳二年，余草福王制，院吏欲以布政榜下福州，余引故事榜所领两镇。
陈自明绍熙初，宏辞已入等，同试者摘《周五射记》用 襄尺 字，以为犯濮王讳。襄，音让。庆元四年，从臣荐之，谓 襄 字虽同音，嫌名不当避，乃赐同进士出身。徐子仪嘉定中，试宏辞《甘石巫咸三家星图序》，引《周礼·簭人》巫咸，本注 巫 当为 筮 ，非殷巫咸。主司黜之，而荐于朝。不数年，入馆掌制。
《易·观》初六注：处于观时而最远朝美。汤邦彦，字朝美，本此。《列子》曰： 务外游，不如务内观。 陆游，字务观，本此。魏傅嘏，字兰石，本《淮南子》：兰生而芳，石生而坚。唐皇甫湜，字持正，本《诗》湜湜其沚笺。黄鲁直之字，本柳子《先友记》：王纾有学术鲁直。
朱文公门人［上日下爰］渊。［上日下爰］，音缓。晋有［上日下爰］清。西王母，《山海经》云： 状如人，狗尾，蓬头，戴胜，善啸，居洵水之涯。 《穆天子传》注云： 虎齿蓬发。
《汉·天文志》：天暒而见景星。注：暒，精明也，《集韵》云： 晴字。
《易纬是类谋》曰： 民衣雾，主吸霜，间可倚杵于何藏？ 《河图挺佐辅》曰： 百世之后，地高天下；千岁之后，天可倚杵。 杨文公诗有 倚杵碧天 之句。
《士冠礼》眉寿万年，古文 眉 作 麋 。《博古图·雝公缄鼎铭》：用乞麋寿，万年无疆。
《集韵》：吴人谓赤子曰孲［牙子］，音鸦牙。《杂记注》：婴，犹癑弥也。《孟子音义》：倪，谓繄。倪，小儿也。
《周礼·辀人注》：[鱼叟]，鱼字。以鱼名为字，亦奇语也。
《石鼓文》：帛鱼[帛乐][帛乐]。又云： 有[鱼旉]有[鱼帛]。 即白鱼也。
《春秋正义》：手五指之名曰： 巨指、《仪礼·大射》、《孟子》云巨擘。食指、《左传》。将指、《仪礼·大射注》。无名指、《孟子》。小指。《仪礼》云季指。
《馆阁书目》：《蚕书》一卷，南唐秦处度撰。以九州蚕事，独兖州为最。按《蚕书》见秦少游《淮海后集》。少游子湛，字处度。以为南唐人，误矣。
水母目虾，见郭景纯《江赋》。栾城诗云： 去住由人真水母，箪瓢粗足亦山雌。
殷芸《小说》：蔡司徒说在洛见陆机兄弟，住参佐廨中，三间瓦屋，士龙住东头，士衡住西头。东坡诗：自甘茅屋老三间。简斋诗：士龙同此屋三间。又云： 士衡去国三间屋。
《唐·西域传》：末禄有军达、泥婆罗献波稜，皆菜名也。张文潜谓：波稜，自坡陵国来。
吕成公曰： 秦多良医。医缓、医和，皆秦人。 《尸子》亦云： 医竘者，秦之良医。
巫彭作医。《吕氏春秋》。岐伯祖世之师曰僦贷季。《素问》。上古医曰苗父。《说苑》。
黄石圯老教授福州，闻李葵、李柟、林之奇为众推服，即走其家，备礼延致。吕太史《祭林宗丞少颍文》，所谓 二李伯仲 ，盖葵之子柟、樗也。葵字袭明；子楠，字和伯；樗字迂仲。里居之良，若方若陆；旁郡之士，若胡若刘。方德顺，陆亦颜，胡原仲，刘致中，见吕居仁《寄和伯少颍迂仲诗》。
齐斋倪公《三戒》：不妄出入，不妄语言，不妄忧虑。
吕成公谓：争校是非，不如敛藏持养。
李猷护陈东之丧，黄子游赒欧阳彻之葬，皆义烈士也。李明人，黄亦寓居焉。志吾乡人物者，宜特书之，以厉浇俗。
淳祐丙午，衢士柴望上《丙丁龟鉴》，其表云： 今来古往，治日少而乱日多。主圣臣贤，前车覆而后车诫。
张鷟自号浮休子，李白有《赠参寥子诗》，张芸叟、僧道潜复以自号。
近世记录多误，《无垢心传录》以王叔文之党 陆质 为 陆贽 。质即陆淳，非贽也。
《磨衲集》，王公庭秀作于绍兴壬子。考其论议，以郑介夫为妄言，陈少阳为鼓变，是熙、丰之法度，非元祐之纷更，谓党人子孙为谬赏，谓苏、黄文章为末艺。甚者，拟程子之学于墨、释氏，而以《易传》为谢、杨删润成书，其反理诡道甚矣。诋赵、张二相尤力。盖自绍圣以来，奸憸茂恶，家以荆、舒为师，人以章、蔡为贤，邪说诐行，沈酣入骨髓。更中天之祸，萧艾不薅，士习孰见闻。至绍兴间，邪说犹肆行，笔之简牍，不耻也。是故人心不正，其害烈于洪水猛兽。吁，风俗移人，可畏哉！
发汉陵者，樊崇、董卓也。发唐陵者，温韬也。恶复诛臻，天道昭昭矣。
成汤、周公，皆坐以待旦。康王晚朝，宣王晏起，则《关雎》作讽，姜后请愆，况朝而受业，为士之职。《书》曰： 夙夜浚明有家。 《孝经》言卿大夫之孝，引《诗》云： 夙夜匪懈。 言士之孝，引《诗》云： 夙兴夜寐。 《谗鼎之铭》曰： 昧旦丕显，后世犹怠。 叔向所以戒也。 三晨晏起，一朝科头 ，管幼安所以惧也。 在家常早起 ，杜子美所谓质朴古人风者也。 鸡鸣咸盥栉，问讯谨暄凉 ，朱子之诏童蒙也。 观起之早晏，知家之兴废 ，吕子之训门人也。 起不待鸣鸡 ，陆务观《示儿》之诗也。 鸡鸣率家人同起，不可早晏无常 ，叶少蕴与子之书也。 鸡鸣而起，决择于善利之间 ，为舜而已矣。
晋殷仲堪父师病积年，衣不解带，躬学医术，究其精妙。北齐李元忠母多病，专心医药，研习积年，遂善方技。李密母患积年，精习经方，洞闲针药，母疾得除。隋许智藏，祖道幼，以母疾，究极医方，诫诸子曰： 为人子者，尝膳视药，不知方术，岂谓孝乎？ 文中子母铜川夫人好药，子始述方。唐王勃谓：人子不可不知医。时长安曹元有秘术，勃从之游，尽得其要。甄权以母病与弟立言究习方书。王焘母有疾，视絮汤剂，数从高医游，遂穷其术。李逢吉父颜有锢疾，自料医剂，遂通方书。杜鹏举母疾，与崔沔同授医萧亮，遂穷其术。程子曰： 事亲者，不可不知医。
康节邵子之先，世家于燕，父伊川丈人间道奔本朝。舍世禄为窭士，乃绝口不言。伯温子溥，自礼部郎使燕，道涿州良乡，拜墓。洪业寺石刻，盖统和十年，伯温高大父所建。统和十年，岁在壬辰，本朝淳化三年也。至宣和六年壬辰，适百二十年，伯温记其异。今按：宣和六年乃甲辰，非壬辰也。
苏魏公《书帙铭》曰： 非学何立？非书何习？终以不倦，圣贤可及。 蒲传正《戒子弟》曰： 寒可无衣，饥可无食，至于书不可一日失。
太史公《素王妙论》曰： 诸称富者，非贵其身得志也，乃贵恩覆子孙，泽及乡里也。黄帝设五法，布之天下，用之无穷，盖世有能知者，莫不尊亲，如范子可谓晓之矣。管子设轻重九府，行伊尹之术，则桓公以霸。范蠡行十术之计，二十一年之间，三致千万，再散与贫。 《史记正义》：《七略》云： 司马迁撰。 利者，夫子所罕言。又曰： 如不可求，从吾所好。 太史公著论，以素王名而言求富之术，岂以家贫无财赂，有激而云，如《货殖传》之意欤？然何足以为妙论？
先圣冕服。祥符二年，赐曲阜文宣王庙冕九旒，服九章。熙宁八年，国子监言唐开元中，尊孔子为文宣王，内出王者衮冕之服以衣之，宜用天子之制。礼院议依官品衣服，令用九旒。崇宁二年，改用冕十二旒，服九章。
《礼记》于礼之变，皆曰 始 。孔氏之不丧出母，自子思始也。士之有诔，自此始也。邾娄复之以矢，盖自战于升陛始也。鲁妇人之髽而吊也，自败于台鲐始也。帷殡非古也，自敬姜之哭穆伯始也。庙有二主，自桓公始也。丧慈母，自鲁昭公始也。下殇用棺衣，自史佚始也。庭燎之百，由齐桓公始也。大夫之奏《肆夏》也，由赵文子始也。大夫强而君杀之，义也，由三桓始也。公庙之设于私家，非礼也，由三桓始也。玄冠紫緌，自鲁桓公始也。朝服之以缟也，自季康子始也。夫人之不命于天子，自鲁昭公始也。宦于大夫者之为之服也，自管仲始也。《左氏传》：始用六佾；晋于是始墨；始厚葬，始用殉；鲁于是乎始髽；魏绛于是乎始有金石之乐；始用人于亳社；鲁于是始尚羔。亦记礼之始变也。孔子恶始作俑者，始之不谨，末流不胜其敝。刘懋撰器物造作之始为《物祖》。刘孝孙、房德懋集经史为《事始》。冯鉴《续事始》。朱绘撰《事原》，高承增益为《事物纪原》。然所载乃事物之始，不足以垂训戒。司马文正公言唐始令妃主葬日，皆给鼓吹。非令典，不足法。苏文忠公言《春秋》书作丘甲，用田赋，皆重其始为民患也。《国史》记之曰： 青苗钱自陛下始。 岂不惜哉？皆得谨始之义。
《周易集林·杂占》曰： 占天雨否，外卦得阴为雨，得阳不雨。其爻发变，得《坎》为雨，得《离》不雨。《巽》化为《坎》，先风后雨；《坎》化为《巽》，先雨后风。
江总诗：聊以著书情，暂遣他乡日。元城刘公岁晚闲居，或问先生何以遣日？公正色曰： 君子进德修业，惟日不足，而可遣乎？
陈正献公疏曰： 惩羹者必吹于齑，伤桃者或戒于李。 《楚辞·惜诵》云： 惩热羹而吹眫。 《北梦琐言》：唐明宗不豫，冯道入问曰： 寝膳之间，宜思调卫。 指果实曰： 如食桃不康，他日见李思戒。
尹和静谓：动静一理。伊川曰： 试喻之。 适闻寺钟声，曰： 譬如此寺钟，方其未撞时，声固在也。 伊川喜曰： 且更涵养。 朱文公在同安，夜闻钟鼓声，听其一声未绝，而此心已自走作，因此警惧，乃知为学须专心致志。先儒于钟声之入耳，体察如此。
东坡《策别》 均户口 曰： 当成、康刑措之后，其民极盛之时，九州之籍，不过千三万四千有余夫。地以十倍，而民居其一。 按《晋书·地理志》：民口千三百七十一万四千九百三十三。盖周之盛也。见《帝王世纪》。
吴仁杰《盐石新论》，取《潜夫论》：洗金以盐，攻玉以石。
土牛之法，以岁之干色为首，支色为身，纳音色为腹。以立春日干色为角耳尾，支色为胫，纳音色为蹄。景祐元年，以《土牛经》四篇颁天下，丁度为序。
《黄石公记》云： 黄石，镇星之精也。黄者，镇星色也。石者，星质也。 东坡以圯上老人为隐君子。
成都石经，孟蜀所刻。于唐高祖、太宗之讳，皆缺画。范鲁公相本朝，其《诫子侄诗》曰： 尧舜理日，深泉薄冰。 犹不忘唐也。
刘梦得曰： 于窃鈇而知心目之可乱，于掇蜂而知父子之可间，于拾煤而知圣贤之可疑。 东坡《辩策问奏札》引之，而改 掇蜂 一句云： 于投杼而知母子之可疑，于拾煤而知圣贤之可惑。
晁文元公平生不喜术数之说，术者尝以三命语之。公曰： 自然之分，天命也；乐天不忧，知命也；推理安常，委命也。何必逆计未然乎？ 慈湖先生谓真文忠公曰： 希元有志于学，顾未能忘富贵利达何也？ 公莫知所谓，先生曰： 子尝以命讯日者，故知之。夫必去是心，而后可以语道。
张文潜《寓陈杂诗》，言颜平原事，误以卢杞为元相国。
李长吉有《春归昌谷诗》，张文潜《春游昌谷访长吉故居》云： 惆怅锦囊生，遗居无复处。 在河南福昌县三乡东。
《唐六典注》：崔寔《正论》云： 熊经鸟伸，延年之术，故华佗有六禽之戏，魏文有五搥之锻。 《后汉·华佗传》云 五禽 。
《诗释文》：《草木疏》云： 葑，芜菁也。 郭璞云： 今菘菜也。 案：江南有葑，江北有蔓菁，相似而异。张文潜诗：芜菁至南皆变菘，菘美在上根不食。瑶簪玉笋不可见，使我每食思故国。
司空表圣《题东汉传后》：有取于陈太丘之容众，郭有道之诱人。此表圣所以自处也。
《化书》曰： 奢者富不足，俭者贫有余。奢者心常贫，俭者心常富。 季元衡《俭说》曰： 贪饕以招辱，不若俭而守廉。干请以犯义，不若俭而全节。侵牟以聚仇，不若俭而养福。放肆以逐欲，不若俭而安性。 皆要言也。
荀悦《申鉴》曰： 睹孺子之驱鸡，而见御民之术。孺子之驱鸡，急则惊，缓则滞，驯则安。 许浑诗：遁迹驱鸡吏。
司马公时至独乐园，危坐读书堂，尝云： 草妨步则薙之，木碍冠则芟之，其他任其自然，相与同生天地间，亦各欲遂其生耳。 张文潜《庭草诗》云： 人生群动中，一气本不殊。奈何欲自私，害彼安其躯。 亦此意也。观此则见周子窗前草不除之意。
王涣之曰： 乘车常以颠坠处之，乘舟常以覆溺处之，仕宦常以不遇处之，无事矣。 此言近于达者。
 民不可与虑始 ，商鞅之变法也。 百姓何足与议？ 董卓之迁都也。咈百姓以从己欲，其效可睹矣。
后魏温子升，阊阖门上梁祝文云： 惟王建国，配彼太微。大君有命，高门启扉。良辰是简，枚卜无违。雕梁乃架，绮翼斯飞。八龙杳杳，九重巍巍。居宸纳祜，就日垂衣。一人有庆，四海爰归。 此上梁文之始也。儿郎伟，犹言儿郎懑。攻媿尝辩之。
真文忠公曰： 仁义足以包宽严，而宽严不足以尽仁义。
傅玄《席铭》，左端曰： 闲居勿极其欢。 右端曰： 寑处毋忘其患。 左后曰： 居其安，无忘其危。 右后曰： 惑生于邪色，祸成于多言。 《冠铭》曰： 居高无忘危，在上无忘敬。惧则安，敬则正。 《被铭》曰： 被虽温，无忘人之寒。无厚于己，无薄于人。
梁元帝《孝德传·天性赞》曰： 欲报之德，不可方思；涓尘之孝，河海之慈。 即孟东野 寸草报春 之意。
苏子由 记杉 谓：求之于人，盖所谓不待文王而兴者。陈同甫之言梅也亦然。
汉桓永寿二年，户一千六百七万七千九百六十，至晋武太康元年平吴，户止二百四十五万九千八百四十。隋文开皇中，户八百七十万，至唐高祖武德初，户止二百余万，高宗永徽初，户仅及三百八十万。玄宗天宝末，户八百九十一万四千七百九，至肃宗乾元三年，户止一百九十三万三千一百三十四。兵祸之惨如此。
刘梦得《何卜赋》云： 同涉于川，其时在风，沿者之吉，泝者之凶。同艺于野，其时在泽，伊穜之利，乃稑之厄。 东坡诗：耕田欲雨刈欲晴，去得顺风来者怨。本此意。
隋炀帝谓萧后曰： 侬不失为长城公，卿不失为沈后。 长城公，谓陈后主。沈后者，后主之沈后也。《通鉴释文》以 沈 音 沉 ，谓沉湎之后。误矣。
曾旼，字彦和，为《书》解，朱文公、吕成公皆取之。《馆阁书目》：《书讲义》，博士曾肢等解。盖误以 旼 为 肢 。
伐吴之役，利获二俊，张华之称陆机、云也。平齐之利，唯在于尔，周高祖之谕李德林也。机、云于河桥之役，与王师为敌，其不忠大矣。德林愿以死奉杨坚，复以所以事齐者，事周矣。二国何利焉？是以持国必崇名节，持身必守行谊。
《录异传》曰： 周时尹氏贵盛，五叶不别，会食数千人。遭饥荒，罗鼎作粥。 《春秋》书尹氏，讥世卿，然能与周同盛衰者，亦有家法维持之也。近世纪舆地者，谓尹吉甫蜀人，为作清风堂，其谬妄甚矣。 物则秉彝 之诗，吉甫庶几知道者，而不能察掇蜂之谗，能知而不能行也。
《王羲之传论》：师宜悬帐之奇。以卫恒《四体书序》考之，悬帐乃梁鹄书，非师宜官书也。
《说文》： 朋 及 鹏 ，皆古文 凤 字。宋玉曰： 鸟有凤而鱼有鲲。 《庄子音义》崔譔云： 鹏，音凤。
王巾，字简栖，作《头陀寺碑》，《说文通释》以为 王屮 。
封禅七十二家，管夷吾所记者十有二；孟献子友五人，孟子所忘者三。记诵之学，勿强其所不知。
《集古录·李阳冰记》云： 城隍神，《祀典》无之，吴、越有尔。 按：北齐慕容俨镇郢城，城中先有神祠，俗号城隍神，则唐以前已有之。
唐子西《采藤曲》：鲁人酒薄邯郸围，西河渡桥南越悲。下一句，未见所出。
《集古录·汉袁良碑》云： 当秦之乱，隐居河洛。高祖破项，实从其册。天下既定，还宅扶乐。 欧阳公云： 盖不知为何人也？ 愚按：《高祖纪》三年，汉王自成皋入关收兵，欲复东。辕生说汉王曰： 汉与楚相距荥阳数岁，汉常困。愿君王出武关，项王必引兵南走，王深壁，令荥阳、成皋间且得休息。使韩信等得辑河北赵地，连燕、齐，君王乃复走荥阳。如此则楚所备者多，力分，汉得休息，复与之战，破之必矣。 汉王从其计，出军宛、叶间。此即辕生也。 辕 与 袁 同。
《汉华山庙碑》：武帝立，宫曰集灵，殿曰存仙，门曰望仙。欧阳公云： 集灵宫，他书皆不见，惟见此碑。 按《汉·地理志》：京兆华阴县太华山，在南有祠集灵宫，武帝起。公偶未之考耳。
《容斋五笔》石尤风，引陈子昂、戴叔伦、司空文明诗，意其为 打头逆风 也。李义山诗作 石邮 ，来风贮石邮。杨文公诗亦作 邮 。石邮风恶客心愁。
古者，有常心曰士，无常心曰民，为己曰君子儒，为人曰小人儒。善利之间而舜、蹠分焉，服言行而尧、桀异焉。仁义之心存与不存，而人禽别焉。懔乎其可惧也。夫尚志谓之士，行己有耻谓之士，否则何以异乎工商？特立独行谓之儒，通天地人谓之儒，否则何以异乎老、释？困而不学则下民尔，待文王而兴则凡民尔。无其实而窃其名，可以欺其心，不可以欺其乡。
古者，重长幼之序。齿幼位卑，而名韦、杨二君，李翱所以戒朱载言也。后生不称前辈字，刘元城所以称马永卿也。
李希烈之党有韩霜露，朱泚之党有李日月，逆俦之无天甚矣。
柳芳《论氏族》曰： 氏于事，则巫乙匠陶。 按《风俗通》， 乙 当作 卜 。
明州，开元二十六年置，讫于唐末，凡五乱。宝应元年，袁晁陷明州，一也。贞元十四年，明州将栗锽杀其刺史卢云以反，二也。乾符四年，王郢陷明州，三也。中和元年，鄮贼钟季文陷明州，四也。景福元年，明州将黄晟自称刺史，五也。
《通鉴》：浙西节度使裴璩败王郢，在乾符四年闰二月。《纪》乃谓三年七月，当从《通鉴》。璩，字挺秀，见《世系表》。
《孟子》曰： 舜、蹠之分，利与善之间也。 萧望之曰： 尧、桀之分，在于义利而已。
范文正公谓：刘禹锡、柳宗元、吕温数人，坐王叔文党，贬废不用。《传》称叔文引禹锡等决事禁中。及议罢中人兵权，牾俱文珍辈，又绝韦皋私请，欲斩刘辟，其意非忠乎？皋衔之，揣太子意，请监国而诛叔文。《唐书》芜驳，因其成败而书之，无所裁正。韩退之欲作《唐一经》，诛奸谀于既死，发潜德之幽光，岂有意于诸君子乎？
《淮南子》：老子学商容，见舌而知守柔。《文子》云： 学常枞。 《淮南》误。《说苑》亦云 常枞 。
《唐·百官志》：守宫令，席寿三年，毡寿五年，褥寿七年。语本《考工记》。
北齐择卢思道之诗得八首，人称八米卢郎。或谓 米 当为 采 。徐锴云： 八米，以稻喻之，若言十稻之中得八粒米也。
《燕丹子》荆轲曰： 高欲令四三王，下欲令六五霸。 四三王、六五帝、四三坟、六五典、三二曜、六五纬，皆本于此。
《陆机传》云： 弟云尝与书曰： 君苗见兄文，辄欲焚其笔砚。  君苗，未知氏姓。考之《云集》，有《与平原书》云： 前登城门，意有怀，作《登台赋》，极未能成而崔君苗作之，聊复成前意。 始知其为崔君苗也。
《文心雕龙》云： 士衡才优而缀辞尤烦，士龙思劣而雅好清省。 今观士龙《与兄书》曰： 往日论文，先辞而后情，尚絜而不取悦泽。兄文章高远绝异，然犹皆欲微多，但清新相接，不以此为病耳。若复令小省，恐其妙欲不见。云今意视文，乃好清省，欲无以尚，意之至此，乃出自然。
车永茂安外甥石季甫见使为鄮令，便道之职。茂安《与陆士龙书》曰： 老人及姊自闻此问，不能复食。姊昼夜号泣，举家惨蹙。昨全伯始有一将来，是句章人，具说此县既有短狐之疾，又有沙[虫风]《玉篇》：虫穴也，房中切。害人。闻此消息，倍益忧虑。足下可具示土地之宜，企望来报。 士龙《答书》曰： 县去郡治，不出三日，直东而出，水陆并通。西有大湖，广纵千顷；北有名山，南有林泽；东临巨海，往往无涯，泛船长驱，一举千里。北接青、徐，东洞交、广，海物惟错，不可称名。遏长川以为陂，燔茂草以为田，火耕水种，不烦人力。决泄任意，高下在心，举锸成云，下锸成雨，既浸既润，随时代序。官无逋滞之谷，民无饥乏之虑，衣食常充，仓库恒实。荣辱既明，礼节甚备，为君甚简，为民亦易。季冬之月，牧既毕，严霜陨而蒹葭萎，林鸟祭而罻罗设，因民所欲，顺时游猎。结罝绕冈，密罔弥山，放鹰走犬，弓弩乱发，鸟不得飞，兽不得逸。真光赫之观，盘戏之至乐也。若乃断遏海浦，隔截曲隈，随潮进退，采蚌捕鱼，鳣鲔赤尾，[鱼居]齿比目，不可纪名。鲙鰡鳆，炙鯯鯸，烝石首，臛[次鱼][如鱼]，真东海之俊味，肴膳之至妙也。及其蚌蛤之属，目所希见，耳所不闻，品类数百，难可尽言也。昔秦始皇至尊至贵，前临终南，退燕阿房，离宫别馆，随意所居，沉沦泾渭，饮马昆明，四方奇丽，天下珍玩，无所不有，犹以不如吴会也。向东观沧海，遂御六军南巡狩，登稽岳，刻文石，身在鄮县三十余日。夫以帝王之尊，不惮尔行，季甫年少，受命牧民，武城之歌，足以兴化，桑弧蓬矢，丈夫之志，经营四方，古人所叹，何足忧乎？且彼吏民，恭谨笃慎，敬爱官长，鞭朴不施，声教风靡，汉、吴以来，临此县者，无不迁变。尊大夫、贤姊上下当为喜庆⑤。歌舞相送，勿为虑也。 茂安又答曰： 于母前伏读三周，举家大小豁然忘愁。足下此书，足为典诰，虽《山海经》、《异物志》、《二京》、《三都》殆不复过也。恐有其言能无其事耳。 愚谓：士龙之书笔势纵放，真奇作也。可以补四明郡乘之阙遗，故详著之。
《荀子》曰： 正其衣冠，齐其颜色，嗛然而终日不言，是子夏氏之贱儒也。 荀卿之讥毁过矣，然因其言可以见子夏门人之气象。
秦之破楚也，王翦至蕲南，杀其将军项燕。楚之灭秦也，陈涉起于蕲大泽中。同此地也，出尔反尔，天道昭昭矣。
东坡《观棋诗》 谁与棋者 ，《墨君堂记》 虽微与可，天下其孰不贤之 ，皆用《檀弓》文法。
《论语》 迅雷风烈必变 ，错综成文。 春与猿吟兮，秋鹤与飞 ，本于此，非始于 吉日辰良 。
徐仲车谓：尊官重禄，人之所好也，安肯曰： 吾不才？吾辱其位？ 甚者，亡人之国，危人之天下不顾也。郑綮可谓知其量矣。后村诗谓：未必朱三能跋扈⑥，只因郑五欠经纶。朱温之篡，崔、柳诸人之罪也，于郑綮何议焉？
宁宗阁名曰 宝章 。至和二年，五台山真容院太宗御书阁，已曰 宝章 矣。
《水经注》：方城西有黄城山，是长沮、桀溺耦耕之所。有东流水，则子路问津处。《尸子》曰： 楚狂接舆耕于方城。 方城在叶县。《郡国志》曰： 叶县有长城曰方城，楚邑也。楚狂接舆并耕，沮、溺、荷蓧丈人一时在野之贤，萃于楚国。圣人晚年，眷眷于楚，有以也。 胡明仲曰： 沮、溺耦耕之地，史谓蔡也。
善读书者，或曰 此法当失 ，或曰 一卷足矣，奚以多为？ 或不求甚解，或务知大义。不善读者，萧绎以万卷自累，崔儦以五千卷自矜，房法乘之不治事，卢殷之资为诗。
 庙堂 二字，见《汉·徐乐传》云： 修之庙堂之上，而销未形之患。 《梅福传》云： 庙堂之议，非草茅所当言也。 刘向《九叹》云： 始结言于庙堂。 王逸注：言人君为政举事，必告宗庙，议于明堂。 皆谓人君。今以为宰相，误矣。
欧阳公记醉翁亭，用 也 字；荆公志葛源，亦终篇用 也 字，盖本于《易》之《杂卦》。韩文公铭张彻，亦然。
东坡《钟子翼哀词》，以四言间七言，学《荀子·成相》。
《诗·伐檀毛氏传》云： 风行水成文曰涟。 老泉谓：风行水上涣，此天下之至文也。本于此。
南丰诗称昌黎之文云： 并驱《六经》中，独立千载后。
周恭叔《跋秦玺文》曰： 呜呼，斯乎！是尝去《诗》、《书》以愚百姓者乎？是尝听赵高以立胡亥者乎？是尝杀公子扶苏与蒙恬者乎？是尝教其君严督责而安恣睢者乎？使其玺不得传者斯人也，而其刻画，吾忍观之哉？ 李微之曰： 秦玺者，李斯之鱼虫篆也，其围四寸。至汉谓之传国玺。迄于献帝所宝用者，秦玺也，历代皆用其名。永嘉之乱，没于刘石，永和之世，复归江左者，晋玺也。太元之末，得自西燕，更涉六朝，至于隋代者，慕容燕玺也。隋谓之神玺。刘裕北伐，得之关中，历晋暨陈，复为隋有者，姚秦玺也。开运之乱，没于耶律，女真获之以为大宝者，石晋玺也。盖在当时，皆误以为秦玺，而秦玺之亡则已久矣。
受宝之礼，始于元符，再行于嘉定。皇帝恭膺天命之宝，至道三年，真宗即位制之。其后凡嗣位，则更制。乾兴元年仁宗即位，嘉祐八年英宗即位，至神、哲、徽，皆制是宝。嘉定十四年，京东河北节制使贾涉，缴进皇帝恭膺天命之宝，及元符三年御命之宝，及元符三年御府宝图一册。镇江都统翟朝宗以玉检来上，其文若合符契。又得受命于天、既寿永昌玉玺。于是礼官奏受宝之礼，献之宗庙。明年正月朔旦，御大庆殿，受宝奉安天章阁。元符三年玉玺，盖徽宗即位所制。
玺也而更为宝，匦也而更为检。古者太史奉讳恶，岂有是哉？
祖宗之制，不以武人为大帅，专制一道，必以文臣为经略，以总制之。咸淳末、德祐初，卖降恐后者，多武人也，其后文臣亦卖降矣。
后汉应劭有《汉官·卤簿图》，《汉官仪·卤簿篇》。晋有《卤簿图》、《卤簿仪》，齐有《卤簿仪》，陈有《卤簿图》，唐有《大驾卤簿》一卷，王象画《卤簿图》。景德二年，王钦若上《卤簿记》三卷。天圣六年，宋绶上《卤簿记》十卷。景祐五年，绶取旧编，益新制，上《卤簿图记》十卷。政和七年，诏改修，宣和元年书成，三十三卷，饰以丹采，益详备矣。
赵安仁作《戴斗怀柔录》，王晦叔作《戴斗奉使录》。戴斗，谓北方。《尔雅》：北戴斗极为空桐。
击壤，周处《风土记》云： 以木为之，前广后锐，长尺三寸，其形如履。古童儿所戏之器，非土壤也。先侧一壤于地，遥于三十四步，以手中壤击之，中者为上。
象山先生曰： 古者无流品之分，而贤不肖之辨严。后世有流品之分，而贤不肖之辨略。
司马相如《谕巴蜀檄》曰： 父兄之教不先，子弟之率不谨，寡廉鲜耻而俗不长厚也。 汉时有此议论，三代之流风遗俗犹存也。
群居终日，言不及义，而险薄之习成焉；饱食终日，无所用心，而非僻之心生焉。故曰： 民劳则思，思则善心生。寤寐无为，《泽陂》之诗所以刺也。
刘之道辉。《上李肃之纳拜书》曰： 古之君子，一语默而礼义明，一施设而风俗厚。如释之进王生之袜，而汉世重名。如裴度当李愬之谒，而蔡人知礼。
晁景迂曰： 博之以《五经》而约之以《孝经》、《论语》；博之以太史公、欧阳公《史记》而约之以《资治通鉴》。 康节先生曰： 二十岁之后，三十岁之前，朝经暮史，昼子夜集。 学者当以此为法。
夫子雅言《诗》、《书》、执《礼》，而性与天道，高第不得闻。程子教人《大学》、《中庸》，而无极、太极，一语未尝及。
 巧言 为 辩 ， 文子 为 学 ，宋景文云： 此后魏、北齐里俗伪字也。
庾信《哀江南赋》：章蔓支以毂走，宫之奇以族行。《吕氏春秋》：中山之国有夙繇者，智伯欲攻之，铸大钟，方车二轨以遗之。夙繇之君将迎钟。赤章蔓枝谏，不用，断毂而行，至卫七日，而夙繇亡。《文苑英华》作 慢支 ，《艺文类聚》作 曼友 ，皆误。
宋次道《春明退朝录》，晁子止《昭德读书志》，考之《东京记》：朱雀门外天街东，第六春明坊，宋宣献公宅，本王延德宅。宣德门前天街东，第四昭德坊，晁文元公宅。致政后辟小园，号养素园，多阅佛书，起密严堂。
《吕氏春秋》：伊尹奔夏，三年，反报于亳曰： 桀迷惑于末嬉，好彼琬琰。 注云： 琬，当作婉，婉顺阿意之人。或云美玉。 按《纪年》云： 桀伐岷山，得二女，曰琬，曰琰。斲其名于苕华之玉。苕是琬，华是琰。 注非。
《新序》介子推曰： 谒而得位，道士不居也。 盖谓有道之士。《汉·京房传》道人，亦谓有道之人。《元和郡县志》楼观，本周康王大夫尹喜宅也。穆王为召幽逸之人，置为道士。《太霄经》以尹喜为尹轨。又谓：平王东迁洛邑，置道士七人。按《汉·郊祀志注》：汉宫阁疏云： 神明台，高五十丈，上有九室，尝置九天道士百人。 盖自武帝始也。穆王、平王事不可考。
道书有 赤明上皇无极永寿 之号。后周甄鸾著《笑道论》曰： 古先帝王，立年无号，至汉武帝始建元，后王因之。上皇之号，可笑之深。 《隋志》又有 延康龙汉开皇 。
林灵素作《神霄录》，自公卿以下，群造其庐拜受，独李纲、傅崧卿、曾几移疾不行。宣政间，道教兴行，至有号为女真者，当时以为金戎猾夏之兆。
傅奕排释氏，谓：中国幻夫，模象庄、老，以文饰之。宋景文作《李蔚传赞》亦云： 华人之谲诞者，又攘庄周、列御寇之说佐其高。 然则释氏用老、庄之说也，非老、庄与释氏合也。朱文公谓：佛家窃老子好处，道家窃佛家不好处。愚尝观姚崇《诫子孙》曰： 道士本以玄牝为宗，而无识者慕僧家之有利，约佛教而为业。 斯言当矣。致堂谓：经论科仪依仿佛氏而不及者，自杜光庭为之。考诸姚崇之言，则非始于光庭也。
《北斗经》引 居其所而众星共之 ，误以 北辰 为 北斗 ，盖近世依托为之。
鹤山云： 旁行敷落之教。 旁行，见《汉·西域传》。敷落，见《度人经》。
《汉·罽宾传》塞种分散，颜师古注：即所谓释种。按《增一阿含经》：四河入海，无复河名。四姓为沙门，皆称释种。石林叶氏云： 晋、宋间，佛学初行，其徒犹未有称僧，通曰道人。其姓皆从所授学，如支遁本姓关，学于支谦为支。帛道猷本姓冯，学于帛尸梨密为帛是也。至道安始言佛氏释迦，今为佛子宜从佛氏，乃请皆姓释。
《唐·回鹘传》：元和初，始以摩尼至。其法日晏食，饮水，茹荤，屏湩酪。可汗常与共国。
说斋谓：老、庄之学，盛于魏、晋，以召五胡之乱。而道、释之徒，皆自胡人崇尚，遂盛于中国。释氏至姚兴而盛，道家至寇谦之而盛。诚斋谓：伊川之民，被发以祭。君子已忧其戎，汉之君志荒而妖梦是践。吾民始夷乎言，祝乎首以为好。此五胡耶律之先驱也。朱黼曰： 三代以上，不过曰天而止。春秋以来，一变而为诸侯之盟诅，再变而为燕、秦之仙怪，三变而为文、景之黄、老，四变而为巫蛊，五变而为灾祥，六变而为符谶。人心泛然，无所底止，而后西方异说，乘其虚而诱惑之。
《晋语》：西方之书有之曰： 怀与安，实疚大事。 注：《诗》云 西方之人 ，谓周也。愚谓：西方之书，盖《周志》之类。《列子·仲尼篇》 西方之人有圣者 ，李知几谓：意其说佛也。《皇王大纪论》曰： 当周昭王时，西方有杰戎，穷幻驾空说。 《通历》云： 孝王元年，佛入涅槃。 《唐六典》注：谓释迦生当周庄王九年，鲁庄公七年。二说不同。
王简栖《头陀寺碑》：周、鲁二庄，亲昭夜景之鉴。注云： 鲁庄七年，夜明，佛生之日也。《瑞应经》：四月八日夜，明星出时，佛从右胁坠地，即行七步。 按《春秋》庄公七年，夏四月，辛卯夜，恒星不见。《正义》曰： 于时周之四月，则夏之仲春。杜氏以《长历》校之，知辛卯是四月五日也。 以是考之，夜明星不见，乃二月五日，非四月八日也。盖陋儒之佞佛者，傅会为此说。
潏水云： 梵书有修多罗谶，言释氏之教兴废。 则谶书其来远矣。
梁观国有《议苏文》五卷，驳其羽翼异端者。或问地狱之事于真文忠公，公曰： 天道至仁，必无惨酷之刑；神理至公，必无贿赂之狱。
李寿翁曰： 性命之理，死生之故，鬼神之情状，《易》尽之矣，曷为求之它？
《通典》：唐有符祆正，谓之视流内。祆，呼烟切，胡神也。
永嘉张淳忠甫曰： 今之仕，皆非古之道，是以虽贫而不愿禄。 问其说，曰： 始至则朝拜，遇国忌则引缁黄而荐在天之灵。 皆古所无也。
道家云： 真人之心，若珠在渊；众人之心，若瓢在水。 真文忠云： 此心当如明镜止水，不可如槁木死灰。
东魏《檄梁》曰： 毒螫满怀，妄敦戒业；躁竞盈胸，谬治清净。 可谓切中其膏肓矣。《诚斋诗》云： 梵王岂是无甘露？不为君王致蜜来。 曾景建云： 此身已属侯丞相，谁办金钱赎帝归？
唐有代宗，即世宗也，本朝有真宗，即玄宗也，皆因避讳而为此号。祥符中，以圣祖名改玄武为真武，玄枵为真枵。《崇文总目》谓《太玄经》曰《太真经》。若迎真、奉真、崇真之类，在祠宫者非一。其末也，目女冠为女真，遂为乱华之兆。
张文潜云： 尝读《宣律师传》，有一天人，说周穆王时，佛至中国。与《列子》所载，西极化人之事略同。不知寓言耶？抑实事也？ 愚谓：此释氏剽袭《列子》之言，非实事也。
垂老抱佛脚，孟东野《读经诗》也。
东坡《宸奎阁碑铭》：神耀得道，非有师传。出《八师子经》：佛在舍卫国祇树给孤独园，时有梵志来诣佛所，质疑曰： 佛所事者何师？ 佛曰： 吾前世师，其名难数。吾今自然神耀得道，非有师也。  惟佛与佛 ，出《法华经》。
放翁载长芦宗颐师颂云： 天生三武祸吾宗，释子还家塔寺空。应是昔年崇奉日，不能清俭守真风。 三武，谓魏太武、周武帝、唐武宗也。愚尝观山谷《开先院修造记》曰： 夫沙门法者，不住资生，行乞取足。日中受供，林下托宿。故赵州以断薪续禅床，宴坐三十年；药山以三篾绕腹，一日不作则不食。今也，毁中民十家之产而成一屋，夺农夫十口之饭而饭一僧，不已泰乎！夫不耕者，燕居而玉食，所在常千数百，是以有会昌之籍没。穷土木之妖，龙蛇虎豹之区，化为金碧，是以有广明之除荡。 山谷之言至矣。宗颐以浮屠氏而能为此言，其墨名而儒行者与？
儒之教以万法为实，释之教以万法为空。
北齐文宣敕道士剃发为沙门，徽宗令沙门冠簪为德士。其相反如此。
《世说》：王丞相导。拜扬州，因过胡人前，弹指云： 兰阇，兰阇。 此即 兰若 也。
后周武帝废佛、道教，其子天元复之。唐高祖废浮屠、老子法，其子太宗复之。天元不足论也，太宗亦为之，何哉？
西山先生《题杨文公所书遗教经》曰： 学佛者，不繇持戒而欲至定慧，亦犹吾儒舍离经辨志而急于大成，去洒扫应对而语性与天道之妙。 《跋普门品》曰： 此佛氏之寓言也。昔唐李文公问药山禅师曰： 如何是黑风吹船，飘落鬼国？ 师曰： 李翱小子，问此何为！ 文公怫然，怒形于色。师笑曰： 发此瞋恚心，便是黑风吹船，飘落鬼国也。 药山可谓善启发人矣。以此推之，则知利欲炽然，即是火坑。贪爱沉溺，便为苦海。一念清净，烈焰成池。一念警觉，船到彼岸。灾患缠缚，随处而安。我无怖畏，如械自脱。恶人侵凌，待以横逆，我无忿嫉，如兽自奔。读是经者，作如是观，则知补陀大士真实为人，非浪语者。
钱文季《维摩庵记》云： 维摩诘非有位者也，而能视人之病为己之病。今吾徒奉君命，食君禄，乃不能以民病为己责，是诘之罪人也。
邓志宏曰： 丹霞御寒，则烧木佛；德山说法，则彻塑像。禅教之判，其来已久。余谓：浮屠氏之有识者，犹不以是为事，而学校乃以土木为先，吾儒之道其然乎？
《通鉴考异》云： 《会要》：元和二年，薛平奏请赐中条山兰若额为太和寺。盖官赐额者为寺，私造者为招提兰若，杜牧所谓山台野邑是也。 《杭州南亭记》：武宗去山台野邑四万所。


《经典序录》：河间人大毛公为《诗故训传》，一云鲁人。失其名。《初学记》：荀卿授鲁国毛亨，作《诂训传》以授赵国毛苌。时人谓亨为大毛公，苌为小毛公。大毛公之名，唯见于此。《正义》云： 《儒林传》毛公，赵人。 不言其名。《后汉书》赵人毛苌《序录》亦云 名长 ，今《后汉书》作 苌 ，此小毛公也。程子曰： 毛苌最得圣贤之意。
徐整云： 子夏授高行子。 即《诗序》及《孟子》所谓高子也。以《丝衣》绎宾尸为灵星之尸，以《小弁》为小人之诗，则已失其义矣。赵歧云： 高子，齐人。 谓禹之声尚文王之声，亦高子也。
《序录》：子夏传曾申，申传李克。《读诗记》引陆玑《草木疏》，以曾申为申公，以克为尅，皆误。
《诗》六义，三经三纬，郑氏注《周礼》 六诗 及孔氏《正义》，其说尚矣，朱子《集传》从之。而程子谓：《诗》之六体随篇求之，有兼备者，有偏得一二者。《读诗记》谓：风非无雅，雅非无颂。盖因《郑笺》 豳雅 、 豳颂 之说。然朱子疑《楚茨》至《大田》四篇为 豳雅 ，《思文》、《臣工》、《噫嘻》、《丰年》、《戴芟》、《良耜》等篇为 豳颂 ，亦未知是否也。吕成公云： 豳雅、颂恐逸。
《逸诗》篇名，若《貍首》、《射义》。《骊驹》、《大戴礼》、《汉书注》。《祈招》、《左传》。《辔之柔矣》，《左传》、《周书》。皆有其辞，唯《采荠》、《周礼》。《河水》、《新宫》、《茅鸱》、《左传》。《鸠飞》《国语》。无辞。或谓《河水》，《沔水》也；《新宫》，《斯干》也；《鸠飞》，《小宛》也。周子醇《乐府拾遗》曰： 孔子删《诗》，有全篇删者，《骊驹》是也。有删两句者， 月离于毕，俾滂沱矣。月离于箕，风扬沙矣 是也。有删一句者， 素以为绚兮 是也。愚考之《周礼疏》引《春秋纬》云： 月离于箕，风扬沙 ，非诗也。 素以为绚兮 ，朱文公谓：《硕人》诗四章，而章皆七句，不应此章独多一句，盖不可知其何诗，然则非删一句也。若全篇之删，亦不止《骊驹》。《论语》《唐棣之华》之类。
近世说《诗》者，以《关雎》为毕公作，谓得之张超，或谓得之蔡邕。未详所出。
鹤林吴氏《论诗》曰： 兴之体足以感发人之善心。毛氏自《关雎》而下，总百十六篇，首系之兴：《风》七十，《小雅》四十，《大雅》四，《颂》二。注曰： 兴也。 而比、赋不称焉，盖谓赋直而兴微，比显而兴隐也。朱氏又于其间增补十九篇，而摘其不合于兴者四十八条，且曰： 《关雎》，兴诗也，而兼于比；《绿衣》，比诗也，而兼于兴；《頍弁》一诗，而兴、比、赋兼之。 则析义愈精矣。 李仲蒙曰： 叙物以言情谓之赋，情物尽也。索物以托情谓之比，情附物也。触物以起情谓之兴，物动情也。 《文心雕龙》曰： 毛公述传，独标兴体，以比显而兴隐。 鹤林之言本于此。
太史公云： 周道缺而《关雎》作。 艾轩谓：三家说《诗》，各有师承。今齐、韩之《诗》，字与义多不同。毛公为赵人，未必不出于《韩诗》。太史公所引，乃一家之说。《古文尚书》与子长并出，今所引非古文，如 祖饥 、 惟刑之谧 ，当有来处，非口传之失也。晁景迂曰： 齐、鲁、韩三家，以《关雎》、《葛覃》、《卷耳》、《鹊巢》、《采繁》、《采苹》、《驺虞》、《鹿鸣》、《四牡》、《皇皇者华》之类，皆为康王诗，《王风》为鲁诗。 薛士龙曰： 《关雎》作刺之说，是赋其诗者。
艾轩谓：《诗》之萌芽，自楚人发之，故云： 江、汉之域，《诗》一变而为《楚辞》，屈原为之唱。 是文章鼓吹，多出于楚也。
《周南》之诗，曰 公侯干城 ，曰 王室如燬 ，当文王与纣之事，于君臣之分严矣。此周之所以为至德。
朱子《诗传》云： 旧说扶风雍县南有召亭。今雍县析为岐山、天兴两县，未知召亭的在何县。 愚按：《史记正义》引《括地志》，召亭在岐山县西南。
横渠《策问》云： 湖州学兴，窃意遗声寓之埙龠，因择取二《南》、《小雅》数十篇，使学者朝夕咏歌。今其声无传焉。 朱子《仪礼通解》有《风雅十二诗谱》，乃赵彦肃所传云，即开元遗声也。
《诗正义》曰： 《仪礼》歌《召南》三篇，越《草虫》而取《采苹》，盖《采苹》旧在《草虫》之前。 曹氏《诗说》谓：齐诗先《采苹》而后《草虫》。
马永卿问刘元城曰： 《王·黍离》在《邶》、《鄘》、《卫》之后，且天子可在诸侯后乎？ 曰： 非诸侯也。周既灭商，分畿内为三国，邶、鄘、卫是也。序《诗》者，以其地本商之畿内，故在《王·黍离》上。
《新序》云： 卫宣公子寿，闵其兄伋之见害，作忧思之诗，《黍离》是也。 《鲁诗》出于浮丘伯，以授楚元王交。刘向乃交之孙，其说盖本《鲁诗》。然《黍离》，《王风》之首，恐不可以为卫诗也。《韩诗》云： 《黍离》，伯封作。 陈思王植《令禽恶鸟论》曰： 昔尹吉甫信后妻之谗而杀孝子伯奇，其弟伯封求而不得，作《黍离》之诗。 其《韩诗》之说欤。伯封事，唯见于此。
南丰谓：《列女传》称《诗》、《芣苢》、《柏舟》、《大车》之类，与令序《诗》者之说尤乖异。《式微》一篇，又谓二人之作。
韩文公为《施士丐铭》曰： 先生明毛、郑《诗》，通《春秋左氏传》，善讲说，朝之贤士大夫从而执经、考疑者继于门。 《唐语林》云： 刘禹锡与韩、柳诣士丐听说《诗》，曰： 《甘棠》勿拜，如人身之拜，小低屈也。勿拜则不止勿翦，言召伯渐远，人思不可及。  《读诗记》董氏引士丐说。
周有《房中》之乐，《燕礼注》谓：弦歌《周南》、《召南》之诗。汉《安世房中乐》，唐山夫人所作。魏缪袭谓《安世歌》 神来燕享，永受厥福 ，无有二《南》后妃风化天下之言。谓《房中》为后妃之歌，恐失其意。《通典》：平调、清调、瑟调，皆周《房中》之遗声。
《白虎通·谏诤篇》：妻得谏夫者，夫妇荣耻共之。《诗》云： 相鼠有体，人而无礼。人而无礼，胡不遄死？ 此妻谏夫之诗也。亦齐、鲁、韩之说欤。
《韩诗外传》：高子问于孟子曰： 夫嫁娶者，非己所自亲也，卫女何以得编于《诗》也？ 孟子曰： 有卫女之志则可，无卫女之志则怠。若伊尹于太甲，有伊尹之志则可，无伊尹之志则篡。
晁景迂《诗序论》云： 序《驺虞》： 王道成也 ，风其为雅欤！序《鱼丽》： 可以告神明 ，雅其为颂欤！ 《解颐新语》云： 文王之风终于《驺虞》，《序》以为王道成则近于雅矣。文、武之雅终于《鱼丽》，《序》以为可告神明则近于颂矣。 潏水李氏曰： 《小雅》虽言政，犹有风之体。《大雅》之正，几于颂矣。
欧阳公曰： 霸者兴，变风息焉。 然《诗》止于陈灵，在桓、文之后。
八能之士，见《易纬通卦验》：或调黄钟，或调六律，或调五音，或调五声，或调五行，或调律历，或调阴阳，或调正德所行。大夫九能，见《毛诗·定之方中传》：建邦能命龟，田能施命，作器能铭，使能造命，升高能赋，师旅能誓，山川能说，丧纪能诔，祭祀能语。君子能此九者，可谓有德音，可以为大夫。
《定之方中传》引仲梁子曰： 初立楚宫也。 《郑志》张逸问： 仲梁子何时人？ 答曰： 仲梁子，先师鲁人，当六国时，在毛公前。 《正义》：春秋时，鲁有仲梁怀，故言鲁人。《韩非子》八儒，有仲良氏之儒。陶渊明《群辅录》云： 仲梁氏传乐为道，以和阴阳，为移风易俗之儒。 史失其名。
刘孝孙为《毛诗正论》，演毛之简，破郑之怪。李邦直亦谓毛之说简而深，此河间献王所以高其学也。郑之释繁塞而多失。郑学长于《礼》，以《礼》训《诗》，是案迹而议性情也。 绿衣 ，以为褖； 不谏亦入 ，以为入宗庙； 庭燎 ，以为不设鸡人之官。此类不可悉举。
艾轩云： 读《风诗》不解《芣苢》，读《雅诗》不解《鹤鸣》，此为无得于《诗》者。传至乐读《诗》至《鸳鸯》之二章，因悟比兴之体。
 江汉之女，不可犯以非礼 ，可以见周俗之美； 范滂之母，勉其子以名节 ，可以见汉俗之美。
《大雅》之变，作于大臣，召穆公、卫武公之类是也。《小雅》之变，作于群臣，家父、孟子之类是也。《风》之变也，匹夫匹妇皆得以风刺。清议在下，而世道益降矣。
驺虞、驺吾、驺牙，一物也，声相近而字异。《解颐新语》既以 虞 为 虞人 ，又谓 文王以驺牙名囿 ，盖惑于异说。《鲁诗传》曰： 梁邹，天子之田。 见《后汉注》与《贾谊书》同，不必以 驺牙 为证。
《射义》天子以《驺虞》为节，乐官备也。郑康成注云： 于嗟乎驺虞！叹仁人也。 《周礼疏》引《韩、鲁说》：驺虞，天子掌鸟兽官。其说与《射义》合。《文选注》引《琴操》曰： 《邹虞》，邵国之女所作也。古者役不逾时，不失嘉会。 《墨子》曰： 成王因先王之乐，命曰《驺吾》。 岂即《诗·驺虞》欤？
《大戴礼·投壶》云： 凡雅二十六篇，其八篇可歌，歌《鹿鸣》、《貍首》、《鹊巢》、《采蘩》、《采苹》、《伐檀》、《白驹》、《驺虞》；八篇废，不可歌；七篇《商》、《齐》可歌也；三篇闲歌。《上林赋》掩群雅，张揖注云： 《诗·小雅》之材七十四人，《大雅》之材三十一人。 愚谓：八篇可歌者，唯《鹿鸣》、《白驹》在《小雅》，《貍首》今亡。郑氏以为《射义》所引曾孙侯氏之诗，余皆风也，而亦谓之雅，岂风亦有雅欤？刘氏《小传》或曰： 《貍首》，《鹊巢》也，篆文似之。 此有《貍首》，又有《鹊巢》，则或说非矣。张揖言 二雅之材 ，未知所出。
《无衣》非美晋，盖闵周也。自僖王命曲沃伯为晋侯，而篡臣无所忌。威烈王之命，晋大夫袭僖之迹也。有曲沃之命，则有三大夫之命，出尔反尔也。
《诗》亡然后《春秋》作。胡文定谓：自《黍离》降为《国风》，天下不复有《雅》。《春秋》作于隐公，适当《雅》亡之后。《孟子集注》同。吕成公谓：盖指笔削《春秋》之时，非谓《春秋》之所始也。《诗》既亡，则人情不止于礼义，天下无复公好恶，《春秋》所以不得不作欤。艾轩曰： 《文中子》以为诗者民之情性，人之情性不应亡。使孟子复出，必从斯言。
《泉水》云： 出宿于干，饮饯于言。 说《诗》者，未详其地。《隋志》邢州内丘县，有干言山。李公《绪记》云： 柏人县有干山、言山。柏人，邢州尧山县。 《鲁颂》徂来之松，《后汉注》：兖州博城县有徂来山。一名尤来。新甫之柏，《传注》不言山之所在，唯《后魏·地形志》鲁郡汶阳县有新甫山。《通典》：汉汶阳故城在兖州泗水县东南。太史公闻之董生曰： 《诗》记山川溪谷，禽兽草木，则山川不可不考也。
桧有疾恣之诗，《周语》富辰曰： 郐之亡，由叔妘。
《豳风》于十月，云 曰为改岁 ，言农事之毕也。《祭义》于三月，云 岁既单矣 ，言蚕事之毕也。农桑一岁之大务，故皆以岁言之。
《七月笺、传》言豳土晚寒者三。孙毓云： 寒乡率早寒，北方是也。热乡乃晚寒，南方是也。 《毛传》言晚寒者，豳土寒多，虽晚犹寒，非谓寒来晚也。
《郑志》十一卷，魏侍中郑小同撰。《诗·七月正义》：《吴志》孙皓问：《月令》季夏火星中，答曰： 日永星火，举中而言，非心星也。是郑以日永星火，与心星别。 今按：康成答问，盖《郑志》所载，孙皓乃康成弟子，后人因孙皓名氏，遂改《郑志》为《吴志》。康成不与吴孙皓同时，《吴志》亦无此语。
熠燿宵行，《传》云： 熠燿，燐也。 朱子谓：熠燿，明不定貌。宵行，虫名，如蚕夜行，有光如萤。其说本董氏。《说文》引《诗》熠燿宵行，熠，盛光也。末章云： 仓庚于飞，熠燿其羽。 其义一也。
《七月》，见王业之难，亦见王道之易。孟子以农桑言王道，周公之心也。
《风》终于周公，《雅》终于《召旻》。有周、召之臣，则变者可以复于正。
子击好《晨风》、《黍离》，而慈父感悟；周磐诵《汝坟》卒章，而为亲从仕；王裒读《蓼莪》，而三复流涕；裴安祖讲《鹿鸣》，而兄弟同食，可谓兴于《诗》矣。李楠和伯亦自言：吾于《诗·甫田》悟进学，《衡门》识处世。和伯弟樗迂仲，吕成公所谓二李伯仲也。此可为学《诗》之法。
太史公谓：仁义陵迟，《鹿鸣》刺焉。蔡邕《琴操》：《鹿鸣》，周大臣所作也。王道衰，大臣知贤者幽隐，弹弦风谏。汉太乐食举十三曲：一曰《鹿鸣》。《杜夔传》旧雅乐四曲：一曰《鹿鸣》，二曰《驺虞》，三曰《伐檀》，四曰《文王》，皆古声辞。《琴操》曰： 古琴有诗歌五曲，曰：《鹿鸣》、《伐檀》、《驺虞》、《鹊巢》、《白驹》。 蔡邕《琴赋》云： 《鹿鸣》三章。 《鹿鸣》在《宵雅》之首。马、蔡以为风刺，盖齐、鲁、韩三家之说，犹《关雎》刺时作讽也。吕元钧谓：陈古以讽，非谓三诗作于衰周。
宵雅肄三，《丽泽论说》以为夜诵，此门人记录之失。《读诗记》取郑、董二子，以 宵 为 小 ，则夜诵之说非矣。
刘原父曰： 《南陔》以下六篇，有声无诗，故云笙，不云歌。有其义亡其辞，非亡失之亡，乃无也。 朱子谓：古经篇题之下，必有谱焉。如《投壶》鲁、薛鼓之节，而亡之。《仪礼疏》曰： 堂上歌者不亡，堂下笙者即亡。
《诗》芑有三： 薄言采芑 ，菜也； 丰水有芑 ，草也； 维糜维芑 ，白粱粟也。《礼记》引 丰水有芑 ，郑氏注：芑，枸檵也。杞有三： 无折我树杞 ，柳属也； 南山有杞 、 在彼杞棘 ，梓杞也； 集于苞杞 、 言采其杞 、 隰有杞桋 ，枸檵也。荼有三： 谁谓荼苦 ，苦菜也； 有女如荼 ，茅秀也； 以薅荼蓼 ，陆草也。
薄伐瞈狁，至于太原。《后汉·西羌传》：穆王西征犬戎，迁戎于太原。夷王衰弱，荒服不朝。乃命虢公率六师伐太原，而戎至于俞泉。宣王遣兵伐太原戎，不克。盖自穆王迁戎于太原，而太原为戎狄之居，宣王仅能驱之出境而已。其后料民太原，而戎患益深。郦山之祸，已兆于此。其端自穆王迁戎始，西周之亡，犹西晋也。籍谈曰： 晋居深山，戎狄之与邻，而远于王室。王灵不及，拜戎不暇。太原，晋地。书此以补《诗说》之遗。
《史记·周纪》：懿王之时，王室遂衰，诗人作刺。《汉·匈奴传》：懿王时，王室遂衰，戎狄交侵，暴虐中国，中国被其苦。诗人始作，疾而歌之曰： 靡室靡家，猃允之故。岂不日戒，猃允孔棘。 注云： 《小雅·采薇》之诗也。 《古今人表》懿王坚诗作，注： 政道既衰，怨刺之诗始作。 然则《采薇》为懿王之诗矣。《史记·匈奴传》不云懿王。《诗谱序》：懿王始受谮烹齐哀公，夷王失礼之后，邶不尊贤。《正义》谓：变风之作，齐、卫为先。齐哀公当懿王，卫顷公当夷王，故先言此也。愚谓：《采薇》正雅，当从毛氏，若变风则始于懿王。
《史记·匈奴传》周襄王与戎狄伐郑，戎狄逐襄王，于是戎狄或居于陆浑，东至于卫，侵盗暴虐中国，中国疾之。故诗人歌之曰： 戎狄是应 、 薄伐猃狁，至于太原 、 出舆彭彭，城彼朔方。 《汉·匈奴传》则曰： 宣王兴师命将，以征伐之。诗人美大其功曰： 薄伐猃允，至于太原 、 出车彭彭，城彼朔方。  以《六月》为宣王诗是也。以《鲁颂》、《六月》、《出车》为襄王诗，以《出车》为宣王诗，而《史》、《汉》又不同，皆未详。
《文王》之诗曰： 文王孙子，本支百世。凡周之士，不显亦世。 此周所以兴也。宣王之后为幽王，《斯干》之祥，《黍离》之萌也。太师皇父之后为皇父卿士，尹吉甫之后为尹氏太师，蹶父之后为蹶维趣马，申伯之后为申侯，则与犬戎灭宗周矣。君臣皆弗克绍，周焉得不替乎！
吉甫作诵，美诗以名著者也。家父作诵，以究王訩。寺人孟子作为此诗，刺诗以名著者也。为吉甫易，为家父、孟子难。
 皇父孔圣 ，自谓圣也。 具曰予圣 ，君臣俱自谓圣也。自圣者，乱亡之原。光武诏：上书者不得言圣。大哉言乎！
 既克有定，靡人弗胜 ，言天之胜人也。 藐藐昊天，无不克巩 ，言天之终定也。申包胥曰： 人众者胜天。 人曷尝能胜天哉？天定有迟速耳。《诗》所以明天理也，故不云 人胜天 。
凡百君子，各敬尔身。胡不相畏？不畏于天？荆公谓：世虽昏乱，君子不可以为恶。自敬故也，畏人故也，畏天故也。愚谓：《诗》云 周宗既灭 ，哀痛深矣，犹以敬畏相戒。圣贤心学，守而勿失。中夏虽亡，而义理未尝亡；世道虽坏，而本心未尝坏，君子修身以俟命而已。
 岂不欲往，畏我友朋 ，畏人也。 胡不相畏？不畏于天？ 畏天也。不畏人则亦云可使，怨及朋友。畏天则神之听之，介尔景福。
 郑用三良未可间 ， 卫多君子未有患 ， 季梁忠谋强敌畏 ， 汲直守节乱萌弭 ，《诗》曰： 无竞维人，四方其训之。  正先谏诛嬴运促 ， 李云忠陨汉宗覆 ， 章华罹僇陈业隳 ， 昭图婴祸唐鼎移 ，《诗》曰： 曾是莫听，大命以倾。
君子在下位，犹足以美风俗，汉之清议是也。小人在下位，犹足以坏风俗，晋之放旷是也。《诗》云： 君子是则是效。
 巧言如簧 ，颜之厚矣，羞恶之心未亡也。 不愧于人，不畏于天 ，无羞恶之心矣。天人一也，不愧则不畏。
《车攻》东有甫草，郑《笺》云： 郑有甫田。 谓圃田，郑薮也。止斋《周礼说》云： 《诗》不以圃田系郑。 愚谓：宣王封弟友于郑，在畿内咸林。今华州郑县。圃田泽，《左氏》谓之原圃。在今开封之中牟。宣王时非郑地，《小雅》安得系于郑乎？《尔雅》郑有圃田，盖指东迁后之郑言之。
《诗小传》云： 《诗》有夏正，无周正。七月陈王业、六月北伐、十月之交，刺纯阴用事而日食。四月维夏，六月徂暑，言暑之极其致，皆夏正也，而独谓十月之交为周正可乎？汉历幽王无八月朔食，而唐历则有之。识者疑其傅会而为此也。 愚按：《正义》谓校之无术，而《大衍历·日蚀议》云： 虞［廣刂］以历推之，在幽王六年。 虞［廣刂］造《梁大同历》，非始于唐也。《郑笺》谓周之十月，夏之八月，故历家因之。孙莘老解《春秋》用郑说，谓八月秋之分，日食秋分，而诗人丑之，安得曰 分至不为灾也 ？苏子由、陈少南皆以十月为阳月，朱文公从之。《宋书·礼志》载魏史官之言曰： 黄帝、颛顼、夏、殷、周、鲁六历，皆无推日蚀法，但有考课疏密而已。 《大衍历议》云： 黄初已来，治历者始课日蚀疏密，及张子信而益详。 尝考《通鉴》、《皇极经世》，秦始皇八年，岁在壬戌。《吕氏春秋》云： 维秦八年，岁在瞊滩。 申。历有二年之差，后之算历者，于夏之辰弗集房，周之十月之交，皆欲以术推之，亦已疏矣。沈存中云： 日食正阳之月，先儒止谓四月，非也。正谓四月，阳谓十月。 子由《诗说》与存中同。
元城谓：《韩诗》有《雨无极篇》，序云： 《雨无极》，正大夫刺幽王也。 篇首多 雨无其极，伤我稼穑 八字。朱子曰： 第一、二章皆十句，增之则长短不齐。又此诗正大夫离居之后，执御之臣所作。其曰 正大夫刺幽王者 ，非是。 《解颐新语》亦云： 《韩诗》世罕有其书，或出于好事者之傅会。
《盐铁论》引《诗》曰：  方叔元老，克壮其犹 ，故商师若乌，周师为荼。 盖谓商用少而周用老也。
《小弁》，赵岐谓伯奇之诗。伯奇仁人而父虐之，故作《小弁》之诗曰： 何辜于天？ 亲亲而悲怨之辞也。又谓《鸱鸮》之篇刺邠君。盖汉儒言诗多异说。《论衡》亦云： 伯奇放流，首发早白。《诗》云： 惟忧用老 。
《韩诗》箌彼甫田，箌，卓也。《尔雅·释诂》：箌，大也。郭璞注云： 箌义未闻，岂未见《韩诗》故邪？ 《疏》引《韩诗》。
《大东》维北有斗，或以为南斗，或以为北斗，朱子《集传》兼取二说。
《吕氏春秋》谓：舜自为诗曰： 普天之下，莫非王土。率土之滨，莫非王臣。 疑与咸丘蒙同一说，而托之于舜。
袁孝政释《刘子》曰： 魏武公信谗，诗刺之曰： 营营青蝇，止于藩。岂弟君子，无信谗言。 此《小雅》也，谓之魏诗可乎？
朱子《诗传》：《采菽》，天子所以答《鱼藻》也。《黍苗》，宣王时美召穆公之诗，皆非刺诗。愚按：《国语注》：《采叔》，王赐诸侯命服之乐也。《黍苗》，道召伯述职，劳来诸侯也。韦昭已有是说。
郑康成先通《韩诗》，故注二《礼》，与笺《诗》异。如 先君之思，以畜寡人 ，为定姜之诗。 生甫及申 ，为仲山甫、申伯。又 不濡其翼 、 惟禹敶之 、 上天之载 、 匪革其犹 、 汭泦之即 、 至于汤齐 ，是也。注《礼记》与注《易》异，如 东邻西邻 是也。
乱离瘼矣，爰其适归，《新经义》云： 乱出乎上，而受患常在下。及其极也，乃适归乎其所出矣。 噫，宣、靖之际，其言验矣。而兆乱者谁欤？言与行违，心与迹异，荆舒之谓也。
单穆公曰： 旱麓之榛楛殖，故君子得以易乐干禄焉。若夫山林匮竭，林麓散亡，薮泽肆既，君子将险哀之不暇，而何易乐之有焉？ 诵 险哀 二字，此《文中子》所以有 帝省其山 之叹也。天地变化，草木蕃，况贤者而不乐其生乎！天地闭，贤人隐，况草木而得遂其性乎！
《旱麓》毛氏云： 旱，山名也。 曹氏按：《汉·地理志》汉中南郑县有旱山，沱水所出，东北入汉。旱山在梁州之境，与汉广相近，故取以兴焉。
鼍鸣如鼓，《新经》之说也。《解颐新语》取之，凿矣。
《贾谊书·容经篇》谚曰： 君子重袭，小人无由入。正人十倍，邪辟无由来。 古之人，其谨于所近乎！《诗》曰： 芃芃棫朴，薪之槱之。济济辟王，左右趋之。 此言左右日以善趋也。此即选左右之说。爰延亦云： 善人同处，则日闻嘉训；恶人从游，则日生邪情。
维申及甫，维周之翰。申甫之地，为形势控扼之要。 甫 即 吕 也，《吕刑》一曰《甫刑》。史伯曰： 当成周者，南有申、吕。 《左氏传》：楚子重请申、吕以为赏田。申公巫臣曰： 不可。此申、吕所以邑也，是以为赋，以御北方。 盖楚得申、吕而始强，兹所以为周室之屏翰欤。《汉·地理志》南阳宛县，申伯国。《诗》、《书》及《左氏注》不言吕国所在。《史记正义》引《括地志》云： 故吕城在邓州南阳县西。 徐广云： 吕在宛县。 《水经注》亦谓：宛西吕城，四岳受封。然则申、吕，汉之宛县也。高帝入关，光武起兵，皆先取宛，其形势可见。李忠定曰： 天下形势，关中为上，襄、邓次之。 《舆地广记》云： 蔡州新蔡，古吕国。今按新蔡之地，属蔡，未尝属楚。子重不当请为赏田，则吕国在宛明矣。
《礼记·孔子闲居》：《诗》曰： 惟岳降神，生甫及申。 郑康成注：言周道将兴，五岳为之生贤辅佐。仲山甫及申伯，为周之干臣。《正义》云：案《郑志》注《礼》在先，未得《毛传》。愚谓：仲山甫，犹《仪礼》所谓伯某甫也。《周语》云： 樊仲山父 ，盖 甫 与 父 同。若以仲山甫为 甫 ，则尹吉甫、蹶父、皇父、程伯休父，亦可以言 甫 矣。近世说《诗》者，乃取此而舍《笺》、《传》，爱奇之过也。《权德舆集》云： 鲁献公仲子曰山甫，入辅于周，食采于樊。
《左氏传》曰： 诸侯释位，以间王政。宣王有志而后效官。 《云汉》之序曰： 内有拨乱之志，非立志何以成中兴之功？
宣王晏起，姜后请愆，则《庭燎》之箴，始勤终怠可见矣。杀其臣杜伯而非其罪，则《沔水》之规，谗言其兴可见矣。
《祈父传》谓：宣王之末，司马职废，羌戎为败。按《通鉴外纪》：三十三年，王伐太原戎，不克。三十八年，王伐条戎、奔戎，王师败绩。三十九年，战于千亩，王师败绩于姜氏之戎。四十一年，王征申戎，破之，转予于恤。盖谓此四役也。
尹氏不平，此幽王所以亡。《春秋》于平王之末，书尹氏卒，见权臣之继世也。于景王之后，书尹氏立王子朝，见权臣之危国也。《诗》之所刺，《春秋》之所讥，以此坊民，犹有五侯擅汉、三马食曹之祸。
召彼故老，讯之占梦，于是即我御事，罔或耆寿，俊在厥服矣。好谗慝暗昧，近顽童穷固矣。商之咈其耇长，吴之播弃黎老，与乱同事也。
宣三十年，有兔舞于镐京，而赫赫宗周，有寖微之象矣。幽二年，三川竭，岐山崩，而陵谷易处，有将亡之形矣。匪降自天，职竞由人。致此者人也，岂天所为哉？
《裳裳者华》，兴贤者功臣之子孙，世臣与国升降者也。王朝则周、召二公夹辅王室，家父仍叔，二《雅》旧人。历汾王之乱，平王之迁，犹在也。侯国则翼之九宗，遂之四氏，与封建之法相维持。彼汉之彧、群，魏之荀、何，江左之渊、俭，唐季之崔、柳，岂世臣之谓乎？
 执我仇仇，亦不我力 ，周所以替也。 虽不能用，吾憗寘之于耳 ，楚所以乱也。 君且休矣，吾将思之 ，汉所以微也。
 择三有事，亶侯多藏 ，贪墨之臣为蟊贼； 小东大东，杼柚其空 ，聚敛之臣为斧斤，《文侯之命》所谓 殄资泽于下民 也。是时虢石父好利用事，而皇父以卿士为群邪之宗。
 神之听之，终和且平 ，朋友之信，可质于神明。 神之听之，式榖以女 ，正直之道，无愧于幽隐。
杨泉《物理论》曰： 稻粱菽各二十种为六十，疏果之实助谷各二十，凡为百谷。故《诗》曰： 播厥百谷 。
《诗谱》引《传》曰： 文王基之，武王凿之，周公内之。 《疏》云： 未知此《传》在何书。
三代之礼有损益，而所因者未之有改也。以《公刘》之诗考之： 君之宗之 ，宗法始于此； 其军三单 ，军制始于此； 彻田为粮 ，彻法始于此。《周礼》有自来矣。
咨女殷商，犹贾山之借秦为谕也。周公戒成王 无若殷王受 ，又曰： 宜监于殷，骏命不易。 人君常闻危亡之言，则可保其安存矣。
 靡哲不愚 ，司空图之耐辱也。 善人载尸 ，裴度之晚节也。
孔子于《烝民》，加四字而意自明；于《缗蛮》曰： 于止知其所止，可以人而不如鸟乎？ 此说《诗》之法。韩子于 菁菁者莪 ，屑屑训释，盖少作也。晚岁引《诗》，言 老成人重于典刑 ，简而当矣。
考之《周语》立鲁公子戏，则仲山甫谏。料民太原，则仲山甫又谏。然听之藐藐也。当时公卿，唯虢文公谏 不籍千亩 ，而他无闻焉。此诗人所以有爱莫助之之叹。
溥彼韩城，燕师所完。《郑笺》以 燕 为 燕安 ；王肃云： 今涿郡方城县有韩侯城。见《水经注》。燕，北燕国。 愚谓：《诗》云： 奄受北国。 肃说为长。
韩侯出祖，出宿于屠，《毛氏》曰： 屠，地名。 不言所在。潏水李氏以为同州［屠阝］谷。今按《说文》有左冯翊［屠阝］阳亭，同都切。冯翊即同州也。潏水之言信矣。
《汉·恩泽侯表》曰： 帝舅缘《大雅》申伯之意。 后之宠外戚者，率以是藉口。自宣王褒申伯，而申侯终以召戎祸，犹可以为万世法乎？外戚秉政，未或不亡。汉亡于王莽、何进，晋亡于贾谧，唐几亡于杨国忠，石晋亡于冯玉。
 盗言孔甘，寇攘式内 ，皆孟子所谓民贼也。有民贼，则贼民兴。汉傅燮曰： 天下之祸，不由于外，皆兴于内。 唐裴度曰： 欲平贼，当先清朝廷。 真文忠公曰： 内有衣冠之盗，而后外有干戈之盗。
大师维垣，《郑笺》以为三公，王介甫以为大众。朱子《集传》从王说。
《维天之命传》引孟仲子曰： 大哉！天命之无极，而美周之礼也。 《诗谱》云： 子思论《诗》于穆不已，孟仲子曰： 于穆不似 。 仲子，子思之弟子。《閟宫传》引孟仲子曰： 是禖宫也。 《序录》云： 子夏传曾申，申传魏人李克，克传鲁人孟仲子。 《孟子注》：孟仲子，孟子之从昆弟。学于孟子者，岂名氏之同欤？
《笔谈》云： 彼徂矣岐，有夷之行，《朱浮传》作 彼岨者岐，有夷之行。  今按《后汉·朱浮传》无此语。《西南夷传》朱辅上疏曰： 《诗》云：彼徂者岐，有夷之行。 注引《韩诗·薛君传》曰： 徂，往也。 盖误以 朱辅 为 朱浮 ，亦无 岨 字。
欧阳公《时世论》曰： 《昊天有成命》 二后受之，成王不敢康 ，所谓二后者，文、武也，则成王者，成王也。当是康王已后之诗。《执竞》 不显成、康 ，所谓成、康者，成王、康王也。当是昭王已后之诗。《噫嘻》曰 噫嘻成王 者，亦成王也。 范蜀公《正书》曰： 《昊天有成命》言文、武受天命以有天下，而成王不敢以逸豫为也。此扬雄所谓 康王之时，颂声作于下 。 自彼成、康，奄有四方 ，祀武王而述成、康，见子孙之善继也。班孟坚曰： 成、康没而颂声寝。 言自成、康之后，不复有见于颂也。 朱子《集传》与欧、范之说合。
《昊天有成命》二后受之，成王不敢康。朱子引《国语》叔向曰： 是道成王之德也。成王能明文昭，定武烈者也。其为祀成王之诗无疑。 愚观《贾谊书·礼容语》引叔向曰： 二后，文王、武王。成王者，武王之子，文王之孙也。文王有大德而功未就，武王有大功而治未成，及成王承嗣，仁以临民，故称昊天焉。 其义尤明。
欧阳公《诗论》：古今诸儒谓 来牟为麦 者，更无他书所见，直用二《颂》毛、郑之说。 来牟为麦 ，始出于毛、郑，而二家所据，乃臆度伪《大誓》不可知之言。愚按：刘向《封事》，引 饴我釐麰 ，釐麰，麦也，始自天降。《文选注》引《韩诗》 贻我嘉［敄麥］ ，薛君曰： ［敄麥］，大麦也。 毛、郑之说，未可以为非。《毛氏传》：牟，麦也。《郑笺》：赤乌以牟麦俱耒。《广雅》：始以为耒小麦，牟大麦。以刘向说参考，当从古注。
陈少南不取《鲁颂》，然 思无邪 一言，亦在所去乎？
《晋姜鼎铭》曰： 保其孙子，三寿是利。 《鲁颂》 三寿作朋 ，盖古语也。先儒以为 三卿 ，恐非。
商、周之《颂》，皆以告神明。太史公曰： 成王作《颂》，推己惩艾，悲彼家难。 至《鲁颂》始为溢美之言，所谓善颂、善祷者，非商、周之体也。后世作颂，效鲁而近谀，又下矣。
或谓：文之繁简，视世之文质。然商质而周文，《商颂》繁而《周颂》简，文不可以一体观也。
《法言》曰： 正考甫常睎尹吉甫矣，公子奚斯常睎正考甫矣。 司马公注《杨子》，谓正考甫作《商颂》，奚斯作《閟宫》之诗，故云然。愚按：《史记·宋世家》：襄公之时，修仁行义，欲与盟主。其大夫正考甫美之，故追道契、汤、高宗，殷所以兴，作《商颂》。注云： 《韩诗章句》美襄公。 《乐记》：温良而能断者，宜歌《商》。郑康成注：谓商宋诗。盖用《韩诗》说也。考之《左传》正考甫佐戴武、宣。《世本》：正考甫生孔父嘉，为宋司马，华督杀之而绝其世。皆在襄公之前，安得作《颂》于襄公之时乎？《后汉·曹褒传》奚斯颂鲁，考甫咏殷，注引《韩诗》 新庙奕奕，奚斯所作。 《薛君传》云： 是诗，公子奚斯所作。 正考甫，孔子之先也，作《商颂》十二篇。《诗正义》云： 奚斯作新庙，而汉世文人班固、王延寿谓《鲁颂》奚斯作，谬矣。 然扬子之言，皆本《韩诗》，时《毛诗》未行也。薛汉世习《韩诗》，父子以章句著名。《冯衍传》注引薛夫子《韩诗章句》，即汉也。
 《长发》，大禘 ，《笺》云： 郊，祭天也。  《雝》，禘太祖 ，《笺》云： 大祭也，大于四时而小于祫。 郑康成以祭天为禘，与宗庙大祭同名。《春秋纂例》赵子已辩其失矣。王肃以禘、祫为一祭，亦非也。禘与祫异，祫则太祖东向，毁庙及群庙之主，昭南穆北，合食于太祖。禘则祖之所自出者，东向惟以祖配之。今混禘于祫，宗庙有祫无禘。
范宁《谷梁序》：孔子就太师正《雅》、《颂》，因鲁史修《春秋》，列《黍离》于《国风》，齐王德于邦君，明其不能复《雅》，政化不足以被群后也。然《左传》襄二十九年，季札观乐于鲁，已为之歌《王》矣。孔子至哀十一年，始自卫反鲁，乐正，《雅》、《颂》得所，则降《王》于《国风》，非孔子也。
《隰有苌楚》笺云： 人少而端悫，则长大无情欲。 胡邦衡《解学记》取之。
《吕氏春秋》：宁戚饭牛，居车下，望桓公而悲，击牛角疾歌。高诱注以为歌《硕鼠》，不知何所据？《三齐记》载宁戚歌，所谓 南山矸，白石烂 者是也。
四月秀葽，诸儒不详其名，唯《说文》引刘向说，以为苦葽。曹氏以《尔雅》、《本草》证之，知其为远志。
董氏举侯包言：卫武公作《抑》诗，使人日诵于其侧。朱子谓：不知此出在何处？愚考侯包之说，见于《诗正义》。《隋经籍志》：《韩诗翼要》十卷，侯包撰。然则包学《韩诗》者也。
《秦诗》在其板屋，西戎地寒，故以板为屋。张宣公《南岳唱酬序》云： 方广寺皆板屋，问老宿，云：用瓦辄为冰雪冻裂。自此如高台上封皆然。 《汉·地理志》：天水陇西，民以板为屋。以南岳观之，非独西陲也。
《唐棣之华》维常之华，协 车 字；《黍稷》方华，协 塗 字；隰有荷华，协 且 字。曹氏谓： 华 当作 花 ，音 敷 。盖古 车 本音 居 。《易》曰： 睽孤见豕负涂，载鬼一车。  来徐徐，困于金车。 其音皆然。至《说文》有尺遮之音，乃自汉而转其声。愚按：《何彼秾矣》，《释文》或云 古读 华 为 敷  ，与 居 为韵。后仿此。朱文公《集传》并著二音，而以音 敷 为先。
野有蔓草，零露漙兮。有美一人，清扬婉兮。漙，音 团 ，《集传》叶上兖反。颜氏《正俗》云： 按吕氏《字林》作 專 ，上兖反。训云：露貌。音与 婉 类。
艺麻如之何？衡从其亩。颜氏云： 《礼》今也衡缝，衡，即 横 也，不劳借音。徐氏音 横 ，失之矣。
《干旄》四马，至于五之、六之，犹《缁衣》之 改为 也。《权舆》四簋，至于每食不饱，犹《醴酒》之 不设 也。君子之去就，于其心，不于其礼。
营谢戍申，其笃于母家一也。一美焉，一刺焉。宣王亲亲，平王忘雠也。
《孝经》言卿大夫之孝曰： 非先王之法，服不敢服；非先王之法，言不敢道；非先王之德，行不敢行。 孟子谓曹交曰： 服尧之服，诵尧之言，行尧之行。 圣贤之训，皆以服在言行之先，盖服之不衷，则言必不忠信，行必不笃敬。《中庸》修身，亦先以齐明盛服，《都人士》之 狐裘黄黄 ， 所以出言有章，行归于周 也。
 召公是似 ， 南仲大祖 ，世济其美也。 逵有充，超叛鉴 ，苏文忠慨焉。 彧附曹，群忘汉 ，朱文公悕焉。
敬之，群臣进戒嗣王。《荀子》云： 天子即位，上卿进曰： 能除患则为福。 中卿进曰： 先事虑事，先患虑患。 下卿进曰： 敬戒无怠。  群臣进戒始以敬，三卿授策终以敬，此心学之原也。伊尹训太甲曰： 祗厥身。 召、毕告康王曰： 今王敬之哉！ 皆以此为告君第一义。
叶氏云： 汉世文章，未有引《诗序》者。魏黄初四年詺云： 《曹诗》刺远君子，近小人。 盖《诗序》至此始行。
朱子《诗序辩说》多取郑渔仲《诗辩妄》。艾轩谓：欧阳公《诗本义》不当谓之《本义》，古人旨意精粹，何尝如此费辞？
《唐志》：《毛诗草木虫鱼图》二十卷。开成中，文宗命集贤院修撰，并绘物象。学士杨嗣复、张次宗上之。按《名贤画录》：太和中，文宗好古重道，以晋明帝朝，卫协画《毛诗图》，草木鸟兽、古贤君臣之像，不得其真，召程修己图之。皆据经定名，任意采掇。由是冠冕之制，生植之姿，远无不详，幽无不显。然则所图非止草木虫鱼也。《隋志》：梁有《毛诗古贤圣图》二卷。
格物之学，莫近于《诗》。 关关之雎 ，挚有别也； 呦呦之鹿 ，食相呼也。 德如癅鸠 ，言均一也； 德如羔羊 ，取纯洁也； 仁如驺虞 ，不嗜杀也。 鸳鸯在梁 ，得所止也； 桑扈啄粟 ，失其性也。 仓庚 ，阳之候也； 鸣癆 ，阴之兆也。 蒹葭露霜 ，变也； 桃虫拚飞 ，化也。 鹤鸣于九皋，声闻于野 ，诚不可掩也； 鸢飞戾天，鱼跃于渊 ，道无不在也。 南有乔木 ，正女之操也； 隰有荷华 ，君子之德也。 匪鳣匪鲔 ，避危难也； 匪兕匪虎 ，慨劳役也。 蓼莪、常棣 ，知孝友也； 蘩苹、行苇 ，见忠信也。 葛屦 褊，而 羔裘 怠也； 蟋蟀 俭，而 蜉蝣 奢也。 爰有树檀，其下维榖 ，美必有恶也； 周原膴膴，堇荼如饴 ，恶可为美也。 黍以为稷 ，心眩于视也； 蝇以为鸡 ，心惑于听也。 绿竹猗猗 ，文章著也； 皎皎白驹 ，贤人隐也。 赠以勺药，贻我握椒 ，芳馨之辱也； 焉得谖草，言采其虻 ，忧思之深也。 柞棫斯拔，侯薪侯蒸 ，盛衰之象也； 凤凰于飞，雉离于罗 ，治乱之符也。 相鼠、硕鼠 ，疾恶也； 采葛、采苓 ，伤谗也。引而伸之，触类而长之，有多识之益也。
诵《诗》三百，不能专对，不足以一献。皆诵言而忘味者也。自赐、商之后，言《诗》莫若孟子，其述孔子之言，以为知道者二：《鸱鸮》、《烝民》是也。如《灵台》、《皇矣》、《北山》、《云汉》、《小弁》、《凯风》，深得诗人之心，以意逆志，一言而尽说《诗》之要。学《诗》必自孟子始。
申、毛之《诗》皆出于荀卿子，而《韩诗外传》多述《荀书》。今考其言 采采卷耳 、 癅鸠在桑 、 不敢暴虎，不敢冯河 ，得《风》、《雅》之旨。而引《逸诗》尤多，其孔笔所删欤？
《法言》曰： 守儒：辕固，申公。 二子无愧于言《诗》矣。王式以《三百五篇》谏，亦其次也。彼语《诗》解颐者，能无愧乎？
《草木鸟兽虫鱼疏》，陆玑字元恪所撰，非陆机也。
郑氏《诗谱》，徐整畅，太叔裘隐。见《释文序录》。《隋志》：太叔求及刘炫注。《古今书录》云： 徐正阳注。 《馆阁书目》谓：注者为太叔求，而不考《序录》。徐正阳，疑即徐整，误以 整 为 正 ， 畅 为 阳 也。整，字文操，吴太常卿。
《诗纬含神雾》曰： 集微揆著，上统元皇，下序四始，罗列五际。 又曰： 《诗》者，天地之心，君德之祖，百福之宗，万物之户也。 《推度灾》曰： 建四始五际，而八节通。 《泛历枢》曰： 午亥之际为革命，卯酉之际为改正。辰在天门，出入候听。卯，《天保》也。酉，《祈父》也。午，《采芑》也。亥，《大明》也。《大明》在亥，水始也。《四牡》在寅，木始也。《嘉鱼》在巳，火始也。《鸿雁》在申，金始也。翼奉学《齐诗》，闻五际之要，《十月之交篇》。郎颛曰： 四始之缺，五际之厄。 五际本于《齐诗》，四始与《毛诗序》异。盖习闻其说，而失之也。
曹氏《论诗》云： 诗之作本于人情，自生民以来则然：太始天皇之策，包羲罔罟之章，葛天之八阕，康衢之民谣。 愚按：《素问·天元纪大论》鬼臾区曰： 积考太始，天元册文曰： 太虚寥廓，肇基化元。万物资始，五运终天。布气真灵，总统坤元。九星悬朗，七曜周旋。曰阴曰阳，曰柔曰刚。幽显既位，寒暑弛张。生生化化，品物咸章 。 盖古诗之体始于此，然伊川谓《素问》出于战国之末。
《文粹》李行修云： 刘迅《说诗》三千言，言《诗》者尚之。 今考迅作《六说》以继《六经》，自孔氏至考乱，凡八十九章。取汉史、诏书及群臣奏议以拟《尚书》。又取《房中歌》至《后庭斗百草》、《临春乐》、《小年子》之类，凡一百四十二篇，以拟《雅》章。又取《巴渝歌》、《白头吟》、《折杨柳》至《谈容娘》，以比《国风》之流。然文中子尝续经矣。朱子谓：高、文、武、宣之制，岂有精一执中之传？曹、刘、颜、谢之诗，岂有物则秉彝之训？况迅乎！
艾轩曰： 《九德》、《九夏》，《雅》、《颂》之流也。《貍首》，《风》也。豳之《雅》、《颂》犹《鲁颂》也。 薛士龙曰： 《诗》之音律，犹《易》之象数。
说《诗》者，谓宋襄公作《［音巠］钟》之乐。案《博古图》有宋公成［音巠］钟。《大晟乐书》：应天得六钟，篆其带曰 茎钟 。诏谓：获英茎之器于受命之邦。此奸谀傅会之言。宋公成亦非襄公，用以说《诗》，陋矣。
《大学》止于至善，引《诗》者五；齐家，引《诗》者三。朱子谓：咏叹淫液，其味深长，最宜潜玩。《中庸》末章，凡八引《诗》，朱子谓： 衣锦尚絅 至 不显维德 ，始学成德之序也。 不大声以色 至 无声无臭 ，赞不显之德也。反复示人，至深切矣。《孝经》引《诗》十，引《书》一，张子韶云： 多与《诗》、《书》意不相类，直取圣人之意而用之。是《六经》与圣人合，非圣人合《六经》也。或引或否，卷舒自然，非先考《诗》、《书》而后立意也。《六经》即圣人之心，随其所用，皆切事理。此用经之法。
束睝《补亡诗》循彼南陔，释曰： 陔，陇也。 《群经音辩》云： 序曰： 孝子相戒以养。  陔 当训 戒 。乡饮酒，《燕礼》宾醉而出，奏《陔夏》，郑氏注：陔之言戒也，以《陔》为节，明无失礼。与《诗序》义协。 愚按：《春官·乐师》郑司农注：今时行礼于大学，罢出，以鼓《陔》为节。
荀子曰： 善为《诗》者不说。 程子之优游玩味，吟哦上下也。董子曰： 《诗》无达诂。 孟子之不以文害辞，不以辞害志也。
曹子建《表》：忍垢苟全，则犯诗人胡颜之讥。《诗》无此句。李善引《毛诗》曰： 何颜而不速死也。 今《相鼠》注无之。
《说文叙》云：其称《诗毛氏》者，皆古文也。以今《诗》考之，其文多异。 得此蠤蠒 ，为 蟾蠩 ； 硕大且媨 ，为 重颐 ，皆《韩诗》之说也。
蔡邕《正交论》云： 周德始衰，颂声既寝，《伐木》有鸟鸣之刺。 是以《正雅》为刺也。
春秋时，诸侯急攻战而缓教化，其留意学校者，唯鲁僖公能修泮宫，卫文公敬教劝学，它无闻焉。郑有《子衿》城阙之刺，子产仅能不毁乡校而已。
吴才老《诗叶韵补音序》曰： 《诗》音旧有九家，唐陆德明定为一家之学。开元中，修《五经文字》， 我心惨惨 为懆，七到反。 伐鼓渊渊 为鼘。于巾反。皆与《释文》异。乃知德明之学，当时亦未必尽用。
取萧祭脂，曰 其香始升 ；为酒为醴，曰 有飶其香。 古所谓香者如此。韦彤《五礼精义》云： 祭祀用香，今古之礼，并无其文。《隋志》曰： 梁天监初，何佟之议郁鬯萧光，所以达神。与其用香，其义一也。 考之殊无依据，开元、开宝礼不用。
诞后稷之穑，有相之道。疏云： 种之必好，似有神助。 《吕氏春秋》后稷曰： 子能使子之野，尽为泠风乎？六尺之耜，所以成亩也。其博八寸，所以成甽也。耨柄尺，此其度也。其耨六寸，所以间稼也。 汉赵过曰： 后稷始甽田。
 兴雨祁祁 ，雨欲徐，徐则入土。《盐铁论》云： 周公太平之时，雨不破块，旬而一雨，雨必以夜。
以按徂旅，《孟子》作 以遏徂莒 ，《韩非》云： 文王克莒。
夏屋渠渠，《笺》云： 设礼食大具，其意勤勤。 《正义》王肃云： 大屋。 崔癙《七依》说宫室之美云： 夏屋渠渠。 《文选·灵光殿赋注》引《七依》作 蘧蘧。 《檀弓》见若覆夏屋者矣，注： 夏屋，今之门庑。其形旁广而卑。 《正义》： 殷人以来，始屋四阿。夏家之屋，唯两下而已，无四阿，如汉之门庑。 郑康成于《诗》、《礼》注异如此。
文王之治，由身及家。《风》始于《关雎》，《雅》始于《大明》，而《思齐》又《关雎》之始也。《家人》之九五曰： 王假有家。 不显亦临。谨独者，齐家之本。故《家人》之吉，在于反身。
卫武公自警曰： 慎尔出话，敬尔威仪，无不柔嘉。 古之君子，刚中而柔外，仲山甫之德， 柔嘉维则 ，随会 柔而不犯 。韩文公为王仲舒铭曰： 气锐而坚，又刚以严。哲人之常，与其友处，顺若妇女，何德之光！
 尔土宇昄章 ，必曰： 俾尔弥尔性。 务广地而不务广德者，人君之深戒也。不务德而勤远略，齐之霸所以衰。狄之广莫于晋为都，晋之乱所以萌。
风俗，世道之元气也。观《葛生》之诗，尧之遗风变为北方之强矣。观《驷铁》、《小戎》之诗，文、武好善之民变为山西之勇猛矣。晋、秦以是强于诸侯，然晋之分为三，秦之二世而亡，风俗使然也。是以先王之为治，威强不足而德义有余。商之季也，有故家遗俗焉。周之衰也，怀其旧俗焉。
皇皇后帝，皇祖后稷。鲁以稷配天，周之东迁，始僭礼矣。夫子以为周公之衰，而史克何美焉？齐百庭燎，晋请王章，习以为常，礼乐安得不自大夫出乎？
朱子发曰： 《诗》全篇削去者二千六百九十四篇，如《貍首》、《曾孙》之类是也。篇中删章者，如 唐棣之华，偏其反而。岂不尔思？室是远而 之类是也。章中删句者，如 巧笑倩兮，美目盼兮，素以为绚兮 是也。句中删字者，如 谁能秉国成，不自为政，卒劳百姓 是也。
止斋曰： 《国风》作而二《南》之正变矣。邶、鄘、曹、郐，特微国也，而《国风》以之终始。盖邶、鄘自别于卫，而诸侯侵无统纪，及其厌乱思治，追怀先王先公之世，有如曹、郐然，君子以为是二《南》之可复。世无周公，谁能正之？是故以豳终。